九头怪出户班师八境宫假言传道
灵宅子欲设阵以诛三缄，按下不提。紫霞真人见灵宅子这番气象，知三缄师徒于途程中必受其害。故回洞府，忙呼正心子、复礼子、虚灵子、灵昧子、诚意子曰： 访三缄所至之方与所居之剎，如或遇害，即速报之！ 数子领命，陆续查访，无有参漏。
三缄自得赤松点化，大道颇有进益，时时感激于柳神。因谓诸弟子曰： 今日孩子所说，无一非道。吾得听此数言，不啻师承十日教也！ 狐疑曰： 师以为柳神所化。弟子以为天上金仙，化作小孩而为吾师导以进境耳。 三缄曰： 此事吾尚猜疑未定。 师徒谈谈论论，古剎已到。
举首仰视，山门额上大书金字曰 八境宫 。三缄暗思： 八境宫中，乃传道之祖也。 于是疾趋而入，与寺僧市以香炬，拜舞座前，无非望道祖匡扶，俾大道早成之意。拜已，又为老僧言曰： 吾师徒在剎暂居数日，凡一切饮食费用，概行自备，奔走不烦老僧。 僧曰： 古剎名山，原为僧道所住。道长居此，四方八面门户俱可辟之，惟东厢一室，久为山邻锁去，不可辟焉。 三缄曰： 其中有宝物乎？ 老僧曰： 谁肯将宝藏于古剎？ 三缄曰： 如是，其不可辟者何也？ 老僧附三缄之耳，低声言曰： 有怪。 三缄点额不语。
狐疑已窃听之，是夜更深，暗至门前，向内偷观。杳无所有，惟空空一室，宽敞可爱而已。狐疑以闭塞此门为山邻之误，刚欲归寝，忽闻室内一声响亮，如千钧石坠。狐疑惊觉，仍窥门隙，见有二光闪灼，恍以灯球照耀室中。久之，二光渐小而隐。隐约片刻，倏又照如白昼，旋复转为黑夜。离奇变幻，状不可名。狐疑视已多时，不觉将门震动，室中白气一股，直投门隙，如风触物，吻吻有声。狐疑不能阻之，竟穿门隙而出。
自白气出室，绝无所见。狐疑亦慵于窥伺，退归寝所，以炼道功。
却说此室之内，有一九头烈马，修成人体，常在八境宫殿现形，惊物左右。山邻聘请巫师，时为和解。恐人误触此怪，将室紧闭。三缄师徒在八境炼道，怪已知得，恨不能吞之。历此廿里许，有一搏龙潭，内一巨螺，炼道百年，亦能化作人形，常与潭中婆龙相善。二怪道法高妙，九头烈马频相往来。故见三缄师徒炼道于此，烈马喜甚，飞身来潭，向巨螺、婆龙言及此事。
巨螺曰： 彼炼彼道，吾修吾身，同为造道之人，何容自相残杀？ 九头烈马曰： 吾等修道，历尽苦辛，以时计之，千余载矣，尚不能脱兹兽壳。今幸机缘相凑，不如将彼吞噬，以补吾等身躯，或易于成，未可知也。 巨螺曰： 尔所言炼道八境宫者，其人何名？ 九头烈马曰： 但见师徒约有十数，其名其姓，则不知之。 巨螺曰： 尔归探听，如系寻常道士，或可作厉；若属三缄仙子，乃奉命阐道，随身法宝甚多，且其所收门人，半皆精怪，尔我有何法术，敢欺侮耶？ 九头烈马曰： 如此，待吾回宫访之。 实时辞别，归隐室内。庸心静听，业已二三日，无有呼及何姓何名者。
烈马访之不得，将身化一老叟，假意入宫焚香，言饫老僧。
老僧曰： 彼师徒才入宫日，吾问名姓，彼告以什么 三缄 。 烈马闻之，飞奔来潭，向巨螺曰： 果是三缄耳。 巨螺曰： 既是三缄，尔宜蹈矩循规，切毋事生意外。 婆龙曰： 巨螺兄何畏三缄如是之甚？ 巨螺曰： 三缄奉上天命，为道祖所遣，一止一行，皆有仙真护持。噬之弗得，反自寻死路也，乌得不畏！ 婆龙曰： 尔畏三缄，吾不畏之！ 九头烈马曰： 如婆龙不畏，吾等今夜乘其不备噬之，可乎？ 婆龙曰： 可。 二怪商议停妥，于傍晚时驾动妖风，将欲行矣。巨螺又止之曰： 是三缄也，不惟命奉上天，尔等噬之，必遭天谴，而且随身法宝亦复多多。吾不忍尔二人修道有年，一旦丧失。如其不听吾语，为彼宝物伤却，那时追悔，嗟何及乎？ 婆龙不以为然，与九头烈马驱风竟去。
鼍更三转，三缄师徒俱各安寝。二怪乘隙入剎，密布黑气。
三缄知有妖魔窥探，暗将飞龙瓶抛之。此瓶遍体火生，光芒四射。二怪骇，急速退出。谁知此瓶不舍，竟追出剎外。二怪妖风驾起，腾于空际，瓶亦由空际而逐焉。二怪回首视时，此瓶化为火龙，张牙舞爪。婆龙、烈马势不可支，刚欲飞奔入潭，早被飞龙一爪抓定婆龙，一爪抓定烈马。二怪急不能脱，忙化为细小坚石，龙爪抓之不着，方得逃入潭中，所恨遍体负伤，羞见巨螺，暗暗养好伤痕，深恨三缄入骨。于是商议去到三奇灵关，搬动三位游神。此三游神原在气海中修成，第一乃马精，第二乃猿精，第三乃毒虎精也。道法甚大，无可与敌。烈马来此，哀求相助，以复仇恨。游神询曰： 尔欲复者何人之仇？ 烈马曰： 三缄耳。 游神曰： 是奉阐道之命者乎？ 烈马曰： 然。 游神曰： 此人仙宝甚多，不可以力战，只可以智龋尔归静候，看彼路向何地，仍于前面设八境宫以迷之。如彼入宫时，将一概仙宝与伊收却，然后噬之不难矣！ 烈马得命，潜回八境宫内，静候三缄。
三缄师徒自到八境古剎，已住十余日。一日辞别老僧，又奔前途。来到玉房山下，倏然天地昏黑，微风拂处，香气逼人。
刚转山丫，瞥见无数道士，络绎不绝。三缄异，立视路侧。前道士陆续已过，后之道士跨鹤者飞鸣天半，骑虎者一啸生风。
二队过余，三队中数十道姑容颜绝妙，各持尘尾，纷纷而来。
三缄曰： 是道士也，不知去何地面，如此其多？ 旁一道士曰： 八境宫中，道祖示期，今夜讲道，故诸真同至以候之。 三缄曰： 凡人可容去乎？ 道士曰： 杂于吾等队内，虽不能进道祖宝座，亦可以听其讲论焉。 三缄闻之，欲睹道祖容颜，遂随道士等步步前进。行约数里，遥见宫殿高耸，诸道士争先恐后，竟向此地而投。三缄师徒犹恐趋奔不及，忙忙迫迫，兼程而行，转眼间已到宫外，千寻石级，次第登之。石级登余，俯视其下，不啻万丈深，视其上，星光月影，若见眉梢。由兹入重门，其门高大异常，上悬三个大金字，较诸他日所住之八境宫，模样更广数围。
入了首门，来到二重厅外，立一老道，高声言曰： 凡我道中人，谅将所炼法宝随身带至，可并拿出，交与收宝道士。
俟见道祖后，退出殿庭，一一给还。 言犹未已，但见各取宝物，交与老道。老道书名收之。三缄亦将飞龙瓶、隐身旗取出。
狐疑上前阻之，曰： 师毋造次。想吾师徒四境云游，皆赖此宝，岂可轻失？况弟子观道士行动举止，似非仙侣，恐为山精所化，以迷弄师徒者。不若各行他所，以避妖魔。他日师道成时，再见道祖未晚。 云牙道人与绣雾道人曰： 此缘难遇，即是妖属，吾等亦妖也，有何惧乎？ 狐疑曰： 吾等虽是妖成，不畏于彼，但入此地，宝物尽行交付，设或变生不测，将何御之？ 三缄曰： 尔真多疑！道祖讲道，岂易得耶？ 遂不听其言，当将数宝交与老道。老道呼名收讫，传入重门内。
绣雾、云牙等尽随师入，惟狐疑一人在外候之，以观其变。
三缄入，向上望去，尚有数重，一派灯光，有如星点。待诸道士俱已进此，只听炮震如雷，两厢音乐，奏来真是幽雅。
音乐奏毕，内侍传宣曰： 男女诸真，齐入内宫，道祖将登殿矣。 三缄师徒随诸道士又入，上重门屏闪开，仙乐齐鸣，两旁道士鹄立以待。金钟三响，道祖登殿。三缄仰视，上坐者乃青面獠牙、豹眼虎头，甚是可怕，心窃惊曰： 道祖原属白须白发，道服道冠，如彼凶恶形容，有类鬼判，吾等今夜其遇妖乎？ 刚欲与诸弟子言，忽然堂上大声呼曰： 可将三缄与吾拿下！ 一时众道士变易形像，概系妖魔，齐将师徒束其两手，拥至堂上。上坐者曰： 尔乃三缄耶？尔侍奉命阐道，仙宝随身，水怪山精，为尔所丧者不少。吾等久欲复此仇恨，奈机缘未就，一时不能下手。兹落虎口，尔宝安在？尔既无宝，吾必丧尔躯矣！尔亦有今日乎？ 三缄曰： 吾奉命阐道，实属上界差之，仙宝亦上界赐之。吾命即休，非惰于阐道，乃丧尔山精野怪之手。灵返天府，可以对道祖，可以对上皇，视死如归，何畏之有？ 上坐者拍案大怒，曰： 吾慵与尔言！小妖等速将三缄孽畜，献上案来，待吾饱餐，以遂吾念！ 小妖如命。
上坐者甫欲举口，门内突出三大汉子，吼谓之曰： 不可一时因尔夙怨，即伤阐道之士。可监师徒于宫内，待吾等商议停妥，然后噬之。 上坐者听言，不敢回语。三大汉子遂命案下小妖，将三缄师徒速行束捆，监于此地，逻守毋疏。小妖闻之，一抢而前，各于师徒所束之绳，复束一遍。束已，上坐者退入，三大汉子亦入。三缄师徒受捆在此，时有呻吟不绝声。
三缄闻之不忍，无奈地极昏黑，弗见天日，不知弟子等落在何方。俟至天明视之，师徒俱被束捆在于深壑，左右所卧者，皆山豚野豕类也。暗思： 是地荒凉已极，谁能到此救出幽囚？ 岂知狐疑听得殿中一声 传拿三缄 ，当即乘风远逃，以思救回三缄之计。其时正心子、诚意子继续查考三缄师徒所居地面，却又不见去向何之。二子按下云头，坐于松荫，正当狐疑救师心切，东驱西奔，窜到此地。见老松树下坐有二人，狐疑知是仙真，急上前去，揖而言曰： 二仙真来此胡为？ 正心子曰： 闲游玩景耳。尔为谁？忙碌若斯，所为何事？ 狐疑曰： 吾之道号狐疑。师徒游至玉房山，得遇山妖，假设八境宫讲论大道，暗起黑雾，迷了前途。吾师三缄欲见道祖阐道心急，误入其中。仙宝诸般，尽被山妖所盗，然后将吾师徒一概擒之。幸吾之觉得先，见吾师被擒时，驾动风车，逃奔于此。
而今呼天不应，叫地不灵，未识如何始将吾师救出！ 正心子曰： 既是尔师三缄误入妖穴，吾等前去，代尔救之。 狐疑闻言不胜欣喜，遂导二子至三缄被擒之所而来。


蓬庐中倏生彪虎仙府内仰若奇珍
三缄曰： 尔等所见非他，乃绣云仙阁也。 二子曰： 绣云仙阁，何人所建？又属何人所居？ 三缄曰： 王母悲大道不明，世之好道而求道者不能分别邪正，故多入旁门，且多入旁门中之旁门。此皆好为人师者矜奇立异，辅以妖法骇人，习道者流因而入是牢笼，以求快捷方式。不知野方外道，存心不良，每借邪术以惑民，约集成党。久之，不遵王法，悖逆圣主。一经势败，诛及九族，惨不可言。古往今来，以邪教而叛逆者，其不诛及九族几希。吾愿世人毋为野道误焉。王母深忧之，乃旨命道君，遣仙临凡，阐明大道。特建此阁，以待大道修成者，入是阁内享受仙福焉。 二子曰： 天下之道一也，胡以有邪有正耶？ 三缄曰： 天下大道，如孝、弟、忠、信、礼、义、廉、耻八端，本无奇邪，圣人教人，不外乎此，此至圣之大道也。即道祖之仙天大道，亦不外是。不过炼气凝神，寡欲清心，以付还本体，又何异儒者正心诚意、定静安虑之功哉？其后分而为邪者，以大道平平，厌而为之，做出一番矫揉造作，较平常之大道为易习，较平常之大道为易灵，故厌平喜新之俦，趋入其中者甚多。说者以为有害于大道，不知大道昭然天壤，原不为邪教所损，是习之者只以自害耳。 二子曰： 吾师自旨领王母，命奉道君，周游四方，阐兹大道，邪道从此可以绝乎？ 三缄曰： 邪道不一，恐难于绝也。 二子曰： 吾师步步逢人指点，大道已无混淆。习道女男，谅不入旁迕而从正孰矣，何能绝耶？ 三缄曰： 大道此时固尔闸明，所恨者三万六千野鬼业已投生，后世必出三千六百旁门，且由旁门而支分派衍，不知伊于胡底安能拒之？ 二子曰： 如是，但愿世之习道者慎而又慎，不入邪道，累及身家子孙也，则幸甚。 三缄曰： 弟子出言，俱愿人好，真不愧道门中人也。 二子曰： 是皆吾师之善教耳。 言毕，拜师而退。
三缄亦退入蓬庐坐定，暗喜： 诸徒各皆能成，惟转心、混元、野马、蛛虎见物思迁，尚有所待。但是吾道已得，应升仙府，未见王母下诏，今趁闲暇，不免指石成虎，身历虎难，以试诸子视师之轻重如何。 主意定时，即向万星台外乱石一指，只见数石摇动，顷刻化成七八彪虎，直入台内，将三缄衔去。三缄大呼救命，诸男女闻呼惊出，见一巨虎把师衔定，旁有数虎随后争夺。于是不顾生死，各执器械，追逐此虎。虎见追逐人众，愈走愈急。诸弟子悲者悲，逐者逐。谁知追逐逼近，虎掉转身来，大啸一声，喷起腥风，竟将三缄衔入茂林，不知去向。诸子不舍，前山后岭，处处搜寻，恰如失了宝珍，无地不觅。正在慌乱，忽听有人呼曰： 师在这里！ 及奔到呼声处，又毫无踪迹。搜寻已久，急不能得。无何，天色昏黑，雨如倾盆。诸子不顾乃身，仍在山岗攀树梯崖，寻师所在。整整乱了一夜，未有一人独归万星台。
三缄已知诸徒敬师心切，假在山左呻吟数声。诸子闻之，一拥而前，见师卧于大松树下，手足俱失，头上鲜血喷流，泣而问曰： 师之手足安在？ 三缄曰： 已被毒虎噬去矣。 诸子曰： 师首何以鲜血喷流耶？ 三缄曰： 为虎吞入口，旋又吐出，皮骨皆破，所以血流如注焉。 诸子见此情形，个个含悲，忙将师身抬回庐内放下。三缄曰： 吾教尔等习道，不辞指点之劳。只冀师徒同赴大罗，长享仙福，不知吾有何错，倏然遭此虎噬。兹者吾体己坏，命恐不久。如吾死后，尔等须念平日教诲，将吾安厝华，仍在此地勤习大道。王母坠下懿旨，升尔等于绣云阁内。 言甫至斯，大叫一声而没。诸子呼天号泣，台之内外，俱为震动。泣已，购材安厝，设位于讲道台上，朝夕祭奠，延至一月之久。
三缄见诸子尽皆坚定心肠，而且念念在师，心可谓诚矣，正欲还其本躯。紫霞真人早知三缄道功已成，宜登绣云仙阁，遂命正心子、复礼子往召三缄。三缄见得师召，即随二子乘云来到洞府。紫霞安慰数语，当请凌虚、碧虚、清虚、云衣诸真人，筹商入阁之举。诸真至，紫霞大设仙宴，领三缄向诸真而拜曰： 吾弟子脱胎临凡，四方阐道。承诸真保护，至今大道已成，应升绣云，还望诸真联名奏请。 凌虚等曰： 这是自然，不烦兄虑。 三缄于是又向各真人叩首者三。诸真奖谕一番，宴罢归去。紫霞送至洞外，拱手而别。
诸真去后，紫霞谓三缄曰： 师自命尔脱胎尘世，凡遇患难，诸真保护累累。此日功成，皆赖诸真匡扶之力。须于各处洞府一为拜谢，方不负玉汝于成之意焉。 三缄曰： 师言甚是。何时方去耶？ 紫霞曰： 尔尚以假死试尔门人，宜速到各真洞府，拜谢以还，仍归万星台，静候上旨。 三缄曰： 师命是听。但弟子此去，先参哪位真人？ 紫霞曰： 师命正心子、复礼子前导尔去。先从凌虚、碧虚处，次第参之。 三缄聆此，拜辞紫霞，遂与二子云车驾动，直向凌虚洞府而来。凌虚知之，爱命童儿呼及门徒，将执事排齐，远远迎接。
门徒得命，各服仙服，各骑仙鹤，竟到十里外，候着三缄。三缄正与二子同坐云车之上，忽听仙乐飞鸣，因询复礼子曰： 是乐音也，胡为哉？ 复礼子曰： 此地历凌虚洞府不远，凌虚师叔知尔必至，故先排执事，以迎尔焉。 三缄曰： 吾乃弟子之班，何敢当此？ 正心子曰： 新成仙品，无异人世初得功名。凌虚师叔大排队伍以迎尔者，一以待为仙之荣，一以鼓励未成仙子之意耳。 言谈未竟，凌虚门徒遥而望曰： 前有祥云一朵，三缄仙官临矣。 于是各下鹤鞍，候于道旁，拱手而立。三缄见得相迎者其恭如此，忙与二子齐下云车。正心子曰： 何劳众仙远迎，恐将吾辈折坏矣。 众则同声曰： 适闻贵洞府三缄仙官来拜吾师，师故命吾郊外迎之。恐有不恭，仙官切勿见咎。 三缄曰： 一介凡躯，敢徼仙眷？礼仪不整，众仙还宜海涵。 内有一仙曰： 吾师素爱仙官，夸有阐道才，特命十二童子，将所乘彩鸾一只，请仙官乘之。 三缄曰： 彩鸾系师叔所乘，弟子何敢僭份？ 仙子曰： 此属师命，不敢有违。 即呼十二童儿，同将彩鸾扶至三缄之前。
三缄视之，高大如鹏，五彩俱备，背负红鞍，所绣花草，恰似生成。三缄再三谦让。众仙齐声曰： 仙官不乘，吾师不喜，是尊之反以触之也。 三缄无奈，只得飞上鸾背。众仙齐车并驾，与同十二童子，各乘小鹤，簇拥而行，前面玉笛金箫，一齐吹弄，洋洋盈耳。彩鸾喉下金铃响亮，俨与箫笛合调而鸣。三缄此时好不侥幸。
片刻之际，凌虚洞府已到。洞门外高悬金字大牌，上题 阐道仙官三缄 字样。到了洞府，童儿齐下小鹤，将彩鸾扶定。三缄下得鸾背，凌虚笑容可掬，上前接着，携手入洞。三缄拜舞已罢，即请入席，亲执玉瓶而言曰： 想弟子自领师命，脱胎尘世，历尽无限磋磨，在经锻炼之时，未免难于容受。安知玉不琢则器不成乎？今将大道阐明，上天所喜。吾等面奏上帝，必然受封诰为上品金仙，永不坠落红尘，也不枉苦修一料。 所言至此，复大笑曰： 吾前意阐道之任，尔肩之而尔能完之。诸弟子尚其以三缄为法焉。 可三缄曰： 弟子即承师命，其道之阐明者，乃吾师指点，与师叔等之匡扶也，弟子有何功哉？ 凌虚曰： 尔太谦矣，尔劳顿极矣。黄粱仙酿，可多饮几觯。 诸弟子见师如是珍重三缄，莫不鼓舞欢欣，羡其荣耀。
顷之，黄粱饮毕，三缄辞别，又向碧虚洞府而投。碧虚命人远迎，一如凌虚一般。惟各门人之所乘者尽属麒麟、狮、象，亦有十二童子牵彩狮一匹，请三缄乘之。三缄推辞再三，始上狮背，顷刻而到碧虚洞府。碧虚设筵款待，夸奖不已。
筵毕辞去，又到各洞拜谢恩典。各洞排列执事不一，所乘者或走兽，或飞禽。飞禽中仙鹤而外，如鸾如凤不等；走兽中麒麟而外，如狮如象不等，每至一处，真人必着仙服，出洞迎接。中界仙子，无不夸三缄之荣。在三缄心中，亦不想荣华乃至于此。
各洞拜罢，仍回紫霞洞来。紫霞曰： 弟子可归万星台矣。俟至朔一朝贺，奏请上皇，自有鸾音诏尔师徒。 三缄闻渝，当即辞别，向万呈台而归。


困冤魔云衣赐宝过集春鬼首拜门
三缄自得村人虔心供奉，午斋后吩咐二狐曰： 今夜为师出阁登山，提魔考问，尔兄弟排立吾侧，一捧虚无圈，一执灵符，屹立毋动。候师考毕，然后同归。 二狐诺之。
无何，日落西海，师徒出阁，来到山巅。三缄坐于石盘，二狐排立左右。布置停妥，口念真言，以唤当方。当方至，从容禀曰： 仙官传得小神，有何见教？ 三缄曰： 是方魔鬼扰害居民，尔为里域之神，胡不保护？ 当方曰： 此系村人自结，以冤报冤也，小神如何保之。 三缄曰： 既不能保，亦不尔咎。尔且传集诸魔，待吾考询冤由，为之解释。 当方领命而去。顷之回复曰： 群魔即到，以会仙官。 果不一时，呼声四起，群魔并至，一一拜舞，拱立座前。
三缄询曰： 尔等何不为村人保阵，而吞食男孩如是，独不畏天律耶？ 座左红发魔曰： 今承仙官传问，吾等之冤可明，而男孩之食亦有名矣。不然强说魔生无故吞食彼之男孩，动辄怨地呼天，纵吾魔鬼横行，不加诛戮，岂知是村风气，魔不扰之，天久厌绝之乎？ 三缄曰： 如何？ 魔曰： 是村爱男不爱女，凡生女者，每人只留其一，余是弃诸池水江水之中。始而稍有仁心，犹存片念不忍，久则习为常态，见多存一女者，非之笑之。历年以来，所弃女婴不下数千之众，因此冤气凝结而吾辈生，欲将村人所爱男孩食尽，绝彼祖宗血食，以报其弃女子冤。仙官试思，吾辈谅未为刻也。 三缄曰： 诚如尔言，冤有所结，报非无故矣。立吾座右者，又何冤乎？ 右旁魔曰： 吾等之冤不一，要皆如分而报之耳。 三缄曰： 尔何妨为吾详言之。 一魔言曰： 绿发部中，乃是村刻毙儿媳所结。紫发部内，系是村淫污女鬼结成。他如白发，不以嫡母、继母、庶母为母，或因冻馁而丧，或因气逆而丧，冤结不孝，所以白发魔部较毒于他部焉。是三者要皆以冤报冤，非吾辈之错，实村人之错也。
三缄曰： 弃女心毒，食彼男孩宜也，何以诸魔皆吞食人子乎？ 绿发者曰： 刻待儿媳，亦是爱儿不爱媳之意，正宜吞食所爱，以报彼所不爱。至白发之吞食男孩，缘彼不知诸母之当孝，有子亦如无子，故皆食之，以绝逆子于天下。而为紫发所食者，又以报奸淫致死之冤也。 三缄曰： 聆尔所言，皆由村人自造，非尔辈不仁。不识此冤可能解否？ 群魔曰： 承仙官呼吾，诉明冤果，即将缘村恶类吞食殆尽，已非出于无名。仙官毋为是村解之，盖是村之人原无良心，且无信心。仙官欲解是冤，固属慈仁之念，恐村人有负仙官多矣。 三缄曰： 群魔听吾所劝，吾命村人改悔前愆，永毋蹈，大修水陆，解此冤缠，亦尔辈之仁慈也。 魔部同声应曰： 仙官之谕，非不甚善，奈村人与吾冤结极深，不可解耳。 三缄曰： 若以村人之恶而言，即吞尽遗种，罪所不赦。但看吾面，嘱村人多行善举，以济尔等，何如？ 魔部怒目曰： 仙官毋须苦劝，以彼毒心毒肠，令吾辈言之，甚难平其气也。念得仙官劝谕，吾辈且退，暂停十日，不肆鲸吞。 言此大呼一声，纷然四散。三缄叹曰： 冤深难解亦难和，堪叹村人用意讹；吾不施番仁德念，鲸吞尤畏肆群魔。 叹罢，师徒归阁，已月上三竿。
晨起，村人陆续齐集，拜见三缄曰： 道爷昨晚考询魔鬼，彼言若何？ 三缄曰： 魔部不一，有红发者，有绿发者，有白发紫发者，尔等所见，可如是乎？ 村人曰： 然，然，红绿白紫中，惟白发魔最恶，能飞身入户，门难以限其步履。未识四部魔鬼，若何而独害于吾村也？ 三缄曰： 彼言红发魔者，乃尔村人弃女爱男所结，所以端食尔等酷爱之男。绿发魔乃刻死媳魂所结，食尔男者，报尔不爱媳之恶也。 村人曰： 紫、白二发，又如之何？ 三缄曰： 紫发魔，系尔村内淫污致死，或以和奸被父母丈夫逼而丧命之魂所结；而白发魔之最恶者，不孝之嫡、继、庶母，冻馁气逆而毙，冤魂凝结所成，将欲吞尽逆子淫儿，以报尔之淫与不孝也。 言毕，一老叟曰： 魔鬼所道，皆吾村之弊，奈吾常劝谕，而村人不以为然也。道爷询诸魔鬼，有可解乎？ 三缄曰： 吾劝魔鬼，嘱贵村人人改过，大修水陆，超拔冤魂。魔言受冤已深，难于解释，看吾颜面，暂停十日，以免鲸吞。 村人闻兹，齐跪三缄座前，恳祈相救。三缄曰： 尔村中男女老幼，愿改前愆乎？ 合村老少曰： 事到如今，再不改悔，必任诸魔鬼绝却人种耶？ 三缄曰： 如是，尔等各具悔词，对天焚化，约于是阁大开水陆斋筵。事事如吾所嘱而行，魔鬼自不敢近。 村人如命，即卜吉起斋，九日完成。三缄各赐灵符，嘱黏于门，欢呼散去。
村人散后，三缄暗谓二狐曰： 师命是村男女改过超拔，赐以灵符，不知群魔肯解此冤否。吾师徒再于阁中消闲数日，看此魔鬼动静如何。 二狐曰： 魔鬼曾言冤不愿解，吾师强为解之，恐其不得虐肆村人，必加害于吾师徒也。 三缄曰： 彼以顺来，吾以顺施，彼以逆来，吾以逆治，何畏之有？ 且说魔鬼念三缄劝谕，许停十日，已满其期，复约入村吞食男子。
刚到门首，见灵符高挂，毫光闪灼，群魔畏退而之他。殊意村人家家皆有灵符，不能得入。群魔曰： 是必仙官所为。吾等不祸及仙官，心不遂也。 白发魔曰： 如欲祸彼，其策何施？ 绿发魔曰： 吾等吹起阴风，将阁内外布下黑雾，横塞死气于门前，然后接连入阁吹之，令彼闷绝，以消阻滞之恨。 紫发魔曰： 其如彼之灵符与虚无宝圈何？ 红发魔曰： 灵符但以阻去路，虚无圈仅可伏阳世妖魔，吾等之冤以魂集成，此圈安能治及也？ 群魔唯唯。
商议已定，片时大震呼声，集于阁之四隅，齐布阴气。一夜之久，已将阴气密布。是阁内外，似晚非晚，似晓非晓焉。
狐疑忙忙禀曰： 群魔与师为仇，鬼雾蒙蒙，昼夜不分，吾师何以处此？ 三缄曰： 尔将虚无圈执定，四方挥动，阴气必散。 狐疑得命，持圈在手，向四方挥去。阴气暂散而暂聚，不克全消。复禀三缄，绘一灵符，以黏阁门，而魔鬼又于更深时，俱从壁隙中吹入腥臭之气。三缄得此阴气，一入鼻内，避之不能，看看闷绝牀头，慵于起立。二狐恐魔伤师，一执灵符，一捧虚无圈，坐于榻之左右，只思阴雾散后，师即清醒。岂知魔鬼愈吹愈力，一连七日，三缄之闷绝更加。狐疑谓狐惑曰： 尔在榻前紧守师体，吾将昔日妖风驾动，去在紫霞洞府以求救援。 狐惑曰： 师体重大，恐弟一身难以保之，须速去忙来可也。 狐疑曰： 为兄自知，毋烦切嘱。 狐惑曰： 兄出阁外，亦宜小心。 狐疑诺，说声： 去了！ 妖风一股，冲破阴雾。红发魔鬼驾雾驰追，狐疑口吐清光，魔吹恶气，两相力触，移时魔部又添十数，皆吐阴雾围绕。
狐疑正难脱身，忽见空际祥光下罩，阴雾消散，魔鬼亦逃。
狐疑跪在半霄，仰首呼救。不一刻，祥云闪闪，竟向下层而驻。
云中坐一仙官，两旁排立童儿，见狐疑而询曰： 妖狐何来，胆敢凌空舞弄妖法！ 狐疑曰： 仙官错疑吾也。吾师三缄为四部魔鬼所困，弟子无策，只得乘风求救紫霞。不料魔阻去路，吾身急不能脱，幸得祥光下照，以解此危。还望仙官垂怜，往救吾师出兹阴阵。 仙官曰： 吾非他，乃上界天仙云衣子是也。前日紫霞真人命正心子来洞，祈赐三缄宝器，云游四海，乃能伏怪降魔。吾故乘得祥云，欲到凤仪阁将重宝赐之，何期三缄困于魔鬼阴阵之内。尔可驱风前导，老仙后随。 刚将云头播转，云衣子惊曰： 为何阴雾内而有清光一缕若隐若现乎？
三缄之躯，必为魔鬼擒出阁矣。幸有道气在身，不然尸无厝所。 以手一指，清光停稳，阴气渺然，遂谓狐疑曰： 吾以祥光镇着尔体，速向阁外负尔师归。 狐疑闻言，乘风竟去。果见山巅之上，三缄仰卧在地，两旁魔鬼数十，吞刺声响，恍若雷鸣。
狐疑至时，群魔忽见祥光，一哄而散。狐疑负师入阁，云衣子以丹一粒，纳入口内。三缄苏转，拜见云衣真人。云衣子曰： 曩者正心子来至洞府，言紫霞祈吾赐尔降魔治妖之宝。尔可跪下，待吾教尔真言。 真言教余，持一宝带赐之，曰： 此宝名为肠绋子。如遇鬼魔，念动真言，抛之半空，自将魔鬼擒着。复赐尔飞虎剑一鞘，当斩之魔妖鬼怪，持鞘而真言念动，剑自鞘内飞出斩之。 三缄一一拜受。云衣子彩云乘定，冉冉而升。
三缄拜送以还，坐于阁中。魔鬼见无祥光，又从而布以阴气。狐疑曰： 吾师何不试试法宝，收此恶魔。 三缄点首，先向阁门大声呼曰： 群魔听着，尔可从吾之言，吾命村人再修水陆斋筵，超济尔等。 魔鬼不答，仍然阴雾频吹。三缄念动真言，将肠绋子向空抛去。始而化出青、黄二气，横隔天外，顷则微风起处，徐徐坠下。刚要及地，霹雳一声，化作青、黄二龙，妖娇莫测。群魔以为阵眼顽物，不甚畏之，谁知此龙四方一缴，将群魔束捆提入阁中。三缄劝谕从新，群魔似乎不服。
三缄请出飞虎宝剑，晶光逼人。群魔恐被见诛，伏地哀求，愿解冤怨。三缄曰： 解则终解，倘吾去后又行不义，定斩不饶。 群魔答曰： 再不敢矣。 三缄即命村人复作水陆，以度魔鬼，魔鬼各得超拔，散而无踪。自魔散去，村中咸安若素，是地风俗为之一正焉。
三缄辞别村人，村人依依不舍，祖饯甚众。三缄再三劝谕，然后告辞而行，四处结缘，靡有定向。不知不觉已到集锦村中，欲于其间觅一下榻之处，奈是村无有寺观，难寻所居。村人见三缄道家装束，乃与之言曰： 道长欲觅地栖身，惟集春山山王庙宇宏阔幽雅，但惜尔等不是女身耳。 三缄闻此，细询其由，村人愁结眉梢而不与语。三缄暗计，是村又有妖孽乎？吾正欲扫尽妖气，以靖四方也。故不另觅水阁山亭，特访此庙。
村人好事者导其去路，竟送至庙而回。师徒三人入于庙内，见香火兴旺，妇女接踵，且有宿于庙者。三缄以为途远难归，亦不之怪，惜不知是庙住持何人。问诸宿庙之男子，皆曰： 前三四载山王显圣而庙始创焉。今尚无住持，凡来此焚香者，自备中馈耳。 三缄曰： 吾欲借宿数宵，未审山王可见纳乎？ 男子曰： 借宿何妨，所畏者，吾庙山王极其灵应，只准焚香者宿之，他人则不许也。 三缄曰： 如是吾宿今夜，明日又适他方，不然黑夜难行，吾将何往。 男子曰： 止宿一宵，谅不见咎于山王，多则未可知也。 三缄见男子允诺，师徒寻入东厢廊下，暝然趺坐，各炼其功。
狐疑暗思： 是庙山王何如是之灵，想亦魔鬼在斯，笼络士民以图血食者。吾且化一鼠子，在西厢妇女宿身之所观其动静。三更后，闻得厢内密室有调笑声，入室视之，乃一男子抱着闺女为戏。狐疑知是妖魔，暗入彼怀，力啮其乳。男子一声大叫，化为六臂三头，怒目圆睁，指女子而骂曰： 吾以好情待尔，尔反持刃刺吾，吾将吞食尔躯，以消此恨。 女子跪地告饶曰： 妾无是意，望山王念在夫妻前情赦吾之命。 山王吼曰： 死罪可免。小鬼速来，将此丫头力抽三百皮鞭，以为伴神者戒。 当来十数小鬼，将此女子兢兢战战，束其手足，吊于梁间，鞭抽与哭泣之声直达室外。
众女眷属齐入室去，跪地告哀，山王犹然忿气不息。狐疑怒，爬上项间，极力一啮。山王痛甚，用手抓下，乃一鼠子，转瞬化为巨人，手执铜锤，向山王击之。山王即起阴风，与狐疑大战。一时飞砂走石，鸳鸯瓦解。庙中男妇忙将女子解下，潜于他室焉。狐惑惊曰： 今夜庙中，胡以狂风乱卷，得吾出外看看，其故为何。 刚出东厢，见狐疑坠下，曰： 完矣，完矣，惹出祸矣！ 遂与狐惑将所见情景细禀三缄。三缄尚未回言，山王吹起沙石，打入门内，如雨点一般。三缄曰： 何物老魅，若是之厉？ 山王吼声如雷，且遣京观鬼魂，围着三缄师徒。三缄詈曰： 老魅在此佑享淫祀，应得天诛。待老师爷诛之，以除一方之害。 詈毕，手捧肠绋，念动真言，抛向半空，化为青黄霞光，照彻此庙。
顷之下坠，一声霹雳，如崩山岳。京观鬼魂灵魄，震为灰飞。
铜头鬼王知此法宝凶狠难敌，阴风驾动，逃约数百里之遥。心以为隔庙远矣，暂且息肩，谁知绋子从千里外一缴而还，将身束捆前来，坠于庙内。三缄曰： 尔为谁，可能逃得脱老师爷之法宝乎？尔在地角，能从地角擒归，尔在天涯，能自天涯束尔。而今入吾掌握，还是如何？ 鬼王跪地叩首，曰： 吾系铜头鬼王，已为上仙监幽二次矣。今复被擒，愿降仙官，以为近身之役。 三缄曰： 倘有叛心，又加何罪？ 鬼王曰： 愿于霹雳中化作乌有。 三缄闻说，撤回绋子。鬼王得释，拜跪于其前，三缄收为门徒，号曰 三服 。自此三服皈依三缄。
三缄嘱咐村人焚毁庙宇，并罢集春之游，而集锦之旧俗，洗涤一新矣。因易其村为 归厚村 云。


施妙法灵宅缩首奏元功圣旨颁行
灵宅子将三缄导至上层楼中，欲诛灭之。三缄不识，乃谓小僧曰： 此楼何名 通天 ？ 小僧曰： 以其与上天相通也。 三缄曰： 如何能与天通耶？ 小僧曰： 人由此楼，可以登天；仙神游之，可以下地。澈上澈下，故以 通天 为名。 三缄曰： 极乐世界原在西天，胡是地为西天，尚有通天之说？岂西方乐土在大罗下哉？ 小僧曰： 西方乐土本在大罗天下。凡人修行得道，先飞身于乐土，再为修炼，俟功行圆足，然后方升天府。此乐土者，即尘寰之第一天也。 三缄曰： 飞升大罗而始称佛乎？抑不待飞升而即称佛乎？ 小僧曰： 未能飞升大罗，谁以佛号封之？ 三缄曰： 如是，则是地之低眉合掌者皆非佛也，乌得冒佛名乎？ 小僧曰： 此系飞升大罗受封佛号后而闲游乐土者也。 三缄曰： 既称为佛，吾欲一观佛法。敢请诸佛显显，以释吾疑。 小僧曰： 吾与尔请之。 言已，假向诸佛喃喃数语，转而告之三缄曰： 诸佛已许矣。但尔亦宜低眉合掌，不可妄动焉。 三缄曰： 愿领其教。 方将两足趺坐，小僧以手一指，似有至重之物从天半坠来。
三缄忽听响声将要坠于顶上，扭身一化，化一莺儿，飞入重霄。
俯首下视，乃一巨石如桶，周围放出金光。此属灵宅洞中所炼之飞天石，善能伤及仙子者。见三缄化莺而遁，此石飞舞空际，似寻三缄不着而已。 是时，公输大仙早化一老道等候在此，见灵宅至，笑而询曰： 尔灵宅乎？尔横顺欲阻阐道之人，今何如乎？ 灵宅子曰： 吾所不平于紫霞者，以紫霞任肩阐道，高大自矜，卑视乎吾。兼之累受彼侮，心实不服。故不得不累复其仇也，岂好事哉？ 公输仙子曰： 凡仙所遇，原不一致。亦如人世富贵贫贱然。有遇合之隆而得富得贵者，非生平造作应享乎此，即前世修积，定自上天。贫贱者流，不知一己乱道败德，自坠困境，反见富贵而仇之，思欲害之，令如己之贫贱而后已。乌知上天既许，非人力所能夺乎？真人之欲阻道于紫霞，亦犹是也。然阻之累次，败之累次，亦宜自反曰： 天其不许我乎？ 即当解释冤怨，以守尔清净矣。而乃如是痴愚不悟，无怪被三缄孺子击得鼻歪头肿，为群仙所羞。吾于三缄譬诸伏鼠之猫。真人则譬之畏猫鼠也，急宜缩首以听天罚，否则，他日有难言者。 灵宅子聆此一番议论，哑口无词，别了公输，回洞而去。
孰知阐是大道，不阻于此，必阻于彼。所阻者又属谁也？
七窍自除海怪黄龙，皇帝嘉其有功，迭次加升，封为尚书一品，得专国政，李赤等效厥奔走，凡一切无头无质之案，靡不剖晰详明。皇上甚喜，常称于朝曰： 朕朝有此良弼，天下可无冤狱矣。 七窍得上如此宠荣，如此褒称，无奏不允。一日，七窍宣入内庭议事。珠莲设宴以招李赤等，曰： 尔等为阐道一事，辱受紫霞者累累，独不思所以报复乎？今者七窍得君荣宠，计从言听，何不乘机播弄，奏闻皇上，禁止习道之人。如圣旨下时，访得三缄，即扭入朝，加以大辟。三缄诛后，道已难阐，俾紫霞无颜以见群仙。其计岂不甚善？ 李赤曰： 吾等为奔走下人，播弄弗信，不敢再为多口。惟尔与彼既为夫妇，浸润之谮，或可行焉。 珠莲曰： 吾谮于内，尔谮于外，如士卒内外攻击，自然易破其城池。 计议如斯，七窍归来。
珠莲自是频以禁道之语左播右弄，李赤等亦常以此竦慂之。
曾不几时，而七窍之耳劲软矣。他日上朝，诸事奏罢，金阶俯首，复面奏一本，曰： 圣天子抚万民，所重者圣贤大道。盖圣贤之道，不外君臣、父子、夫妇、昆弟、朋友，而好异者辄鄙此道，为不屑为。或从释而不得其正宗，则释之旁门异道出；或从道而不得其正孰，则道之旁门异道生。以二教之异道旁门，分而为无数左道，或炫人以名利，或炫人以仙佛。学其道者，往往借此而创逆。愿圣上大下旨意，敦崇儒学，将一切释道禁止不行。纲领一除，斯左道不能相沿而相习。伫见群黎合德，四海同趋。上古淳风，可由此而卜矣。 上闻所奏，条条有理，乃下旨曰： 爱卿所奏，实系清源正本。准尔行文如海内山陬，缉获不习正道者，饬州县斩决。倘能自知改悔，弃异道而不为者，赦之。 七窍得旨，退出朝班，即令吏部衙门书得飞文，遍行海宇。文内有 道门装束，该州县严缉，不得纵放一人 等语。此示一出，凡学道辈无辜受戮者甚众。
三缄不畏，只遣傲性三道人回万星台，与诸弟子同习大道，独将隐身旌掩着身儿，东奔西走，已至都下，正值七窍出衙。
三缄化作渔翁，手提巨鳌一尾，街头叫卖。七窍见得，暗思： 山珍海味，无所不食，惟此巨鳌，未能下咽。 遂命侍从前导渔翁，送入衙去。侍从得命，上前呼曰： 渔翁来，渔翁来！ 三缄曰： 尔呼吾来，莫非欲沽鳌乎？ 侍从曰： 然。 三缄曰： 吾鳌价贵，庸常之辈乌能沽之？ 侍从曰： 吾辈何得食此？其欲沽者，乃吾家大人也。 三缄曰： 尔家大人何名？ 侍从曰： 姓七，窍其名耳。 三缄曰： 今向何往？ 侍从曰： 上朝议事，顷刻即归。嘱尔随吾到衙候着。 谈谈论论，已到衙中。侍从曰： 尔鳌要银几许。 三缄曰： 待尔大人归来，与吾议之。 侍从曰： 吾与尔议，亦是一样。
何必大人？ 三缄曰： 尔辈虽能议价，不知烹鳌法，则味亦不鲜。 侍从曰： 如是，尔在此候之。 候到日中，七窍归衙，询及侍从曰： 巨鳌沽得否？ 侍从禀曰： 此位渔翁古怪，要面见大人，方肯售之。 七窍曰： 渔翁安在？ 侍从曰： 尚在门头，候大人钧旨。 七窍曰： 尔速传来，看彼何说。 侍从诺，趋出衙外，向三缄呼曰： 大人传尔速入，好好答言。 三缄曰： 吾自知之，毋庸指示。 及入衙内，不忙不促，将衣整整，上前一揖，揖已，挺立而待。七窍曰： 尔鳌售乎？ 三缄曰： 愿售。 七窍曰： 要银几何？ 三缄曰： 论此巨鳌，价值千金。大人欲之，吾愿奉送。 七窍曰： 尔以售鱼聊生，此鳌送吾，日食何出？吾且备银廿两，以为日用之资。 三缄曰： 丝毫不龋但此鳌难得，如烹食时，眷属侍从概不准同食，惟大人食之。不但疾病可却，还许寿算长延。倘视为寻常，则无益也。 言罢，将鳌奉上，下堂而去。
七窍果如所嘱，烹而独食。馨香之气，沁人肺腑。暗自思曰： 此鳌真不易得也。 刚举二箸，微风动处，其肉化为粉白。以箸挑起，乃是一幅粉纸，上有墨迹。细细视之，首数语云： 禁止大道，衅起水妖；水妖不除，终自为害。 如此等语。以下不知何说，待缓述之。


灵宅子暗施诡谲紫霞仙预识机关
却说赤鲤等固请灵宅子施一良方，欲去万星台冲散习道之士。灵宅曰： 师知三缄传道此间，已非一日。但彼诸徒，无不心坚似铁。且得妖鬼而得正道，不乏其人，法术之高，有过于三缄者甚多。况三缄此际紫霞已传九宫八卦，变化无穷。尔等欲破，即数百年精于修炼之水怪山妖，亦恐难以相胜耳。 毒龙曰： 想昔日师设万策千方，以阻三缄阐道之任，乃毫道未阻，累受挫辱，群仙皆知。念自三缄游行天下，其怨多结于水国。龙君不念波臣，反发海兵伐三缄，诛及吾等。至今吾等命丧，魂魄无依，忽忽飘飘，幸得遇师于空际。承师恩德，概将魂魄招回洞中，饮以金丹，精灵始固；又承师命，去在南龙衙内，借尸而活，为七窍仆役，代剖奇案，以升官品。弟子等自入衙后，力剖奇案数件，合郡百姓莫不称七窍为南龙活佛，兼之平伏海怪，遂要上升。于是上奏当今，禁道不行，几有可阻之势。不知三缄孺子有何福份，未能受其阻滞，道竟修成，今在万星台聚集诸徒，传以大道。可恨七窍夫妇不念当日剖案辛苦，服事淳诚，反归三缄，弗恋吾辈。弟子忿恨已极，望师设一良方，以擒万星台之习道者而尽诛之，其心乃安也。
灵宅摇首曰： 尔等欲诛三缄弟子，万不能够，如暂为扰乱，以出昔日受挫之气，则庶乎可焉。 赤鲤曰： 扰乱如何？ 灵宅曰： 三缄门下习道颇众。尔等遍招山水精怪，潜于万星台之前后左右。俟到更深夜静，倏然冲至山前，喊杀连天，妖风大卷。彼如出视，不可与斗，速归旧所。待其安静后，又复扰之，每夜以二次为度。过二三夜一扰，或四五夜一扰，随时变幻。如能使彼不堪扰乱，迁出万星台外，即是尔等报复如心矣。 赤鲤曰： 师策固妙，但山水妖属，何能得集耶？ 灵宅曰： 尔等分为数路，彼此相集，又有何难？ 赤鲤诸人报复心急，遂如计行之。
赤鲤南游，毒龙北往，老蛟西游，虾精向东而行。整整去了月余，各路所招，算来不上一百。四人知妖难类聚，个个归洞，祈师招之。灵宅子万不得已，将招妖旗取出，监于洞外。但见旗高百丈，金铃响彻半天。一时水怪山精纷纷而至，同声问曰： 灵宅仙真高监朱幡，招吾等来兹，有何吩谕？ 灵宅曰： 别无他事，因紫霞真人前与尔辈为仇，死者无数，吾心不忍，出洞护卫。奈法力不及，累被紫霞挫辱，今招尔等者，亦为复仇之说也。 众妖曰： 真人欲复此仇，策又安在？ 灵宅曰： 尔等前去每夜扰之，倘将彼师徒驱出万星台，即如复仇一般耳。
内有数十山妖曰： 紫霞真人乃命奉上天阐明大道，以免世之学道者误入旁迕，害及后世，其理正也。千思万虑，费了无限辛勤，方将七窍、三缄收拾停妥。不言上界仙子宜加保护，即吾妖类，亦当谨遵天律，以卫阐道之人。真人此行，毋乃太谬，吾恐遭谴，吾辈实不敢奉命焉。 言罢，散去多半。
尚有数百妖魔向灵宅言曰： 彼不奉命者，非畏天律，是视妖类之受挫为多事也。吾等以同类为重，此仇固当报之，愿照真人妙策行事。 灵宅曰： 如是，尔等不可与争，争则不利。 众妖诺，各乘妖风而去。历台十里许，遥见台上祥光闪闪，清气腾腾，云影之中，若有天神护持。众妖睹此情形，无不心怀畏惧。赤鲤曰： 既已到此，须照师计行之。 遂坠下妖风，豫于茂林深处。
是夜初更时分，三缄呼诸弟子暗暗嘱曰： 今日在讲道台仰观，四方黑气迷漫，刚隔十里之遥而止。尔等所炼法器，须各紧随身边，恐有妖魔乱吾讲地道也。 诸徒如命，静坐以候。
候至鼍更三报，群妖妖风吹动，飞沙走石，喊杀而来。霎时之间，几把万星台篷庐吹倒。三缄急将飞龙瓶抛起，火光乱窜。
三服、乐道以及椒、蜻二子、翠华、翠盖、紫花娘等，各持法宝，飞上空际。群妖见得，风车扭转，腾空竟去。三报服等辈随后追之，倏无形影。于是播转云车，仍回万星台，禀之三缄曰： 弟子等追至十里之外，影响毫无。不识何妖猖狂若此？ 三缄曰： 是必七窍之仆婢不甘心于吾者也。彼既远去，无容追究。谅彼知吾师徒道高法妙，胆已丧矣。尔等须在台内勤勤习道，外魔不足畏之。 嘱毕，诸弟子谨遵师命，各炼其道，按下不提。
且说群妖自扰万星台，复退于所隐之处。次早，赤鲤暗计： 师策只许更深乱扰，昨夜扰彼一次，不识万星台之气色究竟何若？待吾今日乘风视之。 计定，腾空俯视，万星台前清气上升，一丝不乱，兼之清气内面祥光透露，诸神时现云头。赤鲤观望良久，窃自私曰： 如此看来，只于夜静时喝六呼么，究与万星台何损？不如集齐妖属，商议停妥，与彼大战一常即不能全诛其人，损得三缄一二门徒，亦可以气出吾等。 主意已定，当寄信会妖山畔，聚齐同类。
赤鲤、毒龙、老蛟、虾精早早来到。不逾一刻，群妖各架风车，同集于斯，向赤鲤等言曰： 灵宅门下仙妖主者，寄言传吾，所议者何？乞为指示。 赤鲤曰： 想紫霞野仙自专阐道权，遣得虚无临凡，脱化三缄，云游卖道。凡吾妖部，死于彼手者不计其数，仇结深深，报复无由。幸灵宅仙师命及吾等，牢笼七窍于富贵场中，可以禁道不行，乃至于禁道之功尚未克成，七窍、珠莲反拜三缄为师，习道于万星台内。尔我遭此蹂躏，未必甘心受之乎？ 群妖曰： 尔言如是，又有何计以破万星台耶？ 赤鲤曰： 吾欲今夜乘彼无备时，突至台前，一拥而入，四面攻击，虽三缄弟子难以全诛，即诛得一二人，仇亦复矣。吾言若此，诸妖以为何如？ 群妖曰： 尔说甚是。若依他师之策，不过使彼惊骇而已。 赤鲤曰： 尔等既以为可，宜将各人法力尽情使之，以与三缄师徒见个高下。 群妖曰： 吾等久有此心，但恨无间可入。今日得此机缘，焉有不竭力乎？ 赤鲤曰： 如是，仍分四路潜行，待至三更，均宜勇往争先。千古冤仇，报复在此一举。 众妖闻说，耀武扬威，恨不能即到万星台与之大战。
赤鲤等又设酒宴，款待群妖。群妖饮罢盛筵，派成四路，每路共计七十八名，各归本部队中隐伏去了。赤鲤独领一队，尽属虎妖，只待三更到时，一鼓而进。
刚到午刻，天半祥云一缕，冉冉前来。三缄望之，不知何仙临凡，又向何地教化。极目谛视，祥光不偏不倚，竟向万星台坠下。三缄见是紫霞归化，忙率习道诸徒迎接仙师。
紫霞真人登上讲道台，正心子、诚意子、复礼子、灵昧子、虚灵子等两旁侍立。三缄师徒参拜已毕，俯伏台下，紫霞呼起，侍立于侧。三缄请曰： 弟子肩师大任，教导诸徒，未知近来传道有错误否？冀师一一正之。 紫霞曰： 吾弟子能体师训，传道正大，不落旁迕，真吾之幸焉。 三缄曰： 奈诸子入道时有早迟，得道之浅深不一，弟子施教虽未大谬，如何按班就部，还望吾师指陈。 紫霞曰： 尔诸弟子之按班就部，尚有所待。吾今来此者，为尔目前之患也。 三缄曰： 所患安在？ 紫霞曰： 尔等伫立，吾为尔言。


收人妖全凭舌战教毒虎本此仁心
三缄师徒闻说东岳多仙，急急前奔，不久已抵山麓。师徒在灵官殿暂宿一宵，层迭而登，直到峰顶。其间庙宇宽广，亭台小榭曲折可人。庙中住持亦属道士，师徒拜见后，知客小道导至庙左之留花阁宿之。天已昏黑，庙之美好未能详觇，师徒五人各入榻所用功。待庙内晓钟敲候，三缄独出榻所，来至阁门。门联书云： 阁静常临仙子驾，春深应有异花留。 由阁转东，有一小巷，自巷直出，则曲径在焉。三缄竟从曲径穷之，入一小榭，内有二老对奕其间，见得三缄，停奕谓曰： 尔何地寺观来耶？ 三缄拜而言曰： 无非寺观中之道士也。 二老曰： 尔无寺观，尔将何为？ 三缄曰： 命奉吾师，四海云游，以积外功者。 老人曰： 尔在云游，可到九液源中，得会玄冥童子，听尔使命否？ 三缄曰： 内火尚未精纯，安得大还之乐。 老人曰： 吾见尔行动干体未成，以其三阳未补乎三阴也。须于是处用功，方能成其干体。 三缄得此指点，拜而受之，意欲再求指陈，转瞬之间，二老突然不见。
三缄怅望良久，下榭而还。刚至曲径，弃海、三服与本庙道士见而惊曰： 吾师何往，已三日不见耶。弟子于是庙中亭阁台榭俱已寻遍，踪迹全无。二狐以为师先下山，几欲追访，吾以为师行必率弟子，万不肯独自他逝，今果然矣。吾师究何往哉？ 三缄曰： 吾晨起出阁，由此径来，即入小榭，内有二老对奕，因吾至而言谈数句，倏忽不见。时似未久，何即三日乎？ 言此，二狐亦至曰： 此榭吾兄弟已至三次，未见有师，并未见有老人，何也？ 本庙道士曰： 吾庙无有奕者，是必仙神在此，为尔师徒指点大道耳。 谈谈论论，师徒仍归留花阁，庙中道士日款斋筵。三缄住阁月余，冀其复有神仙之遇，无乃往来虽众，率皆唐夫俗子，渺无仙迹焉。只得师徒下此峰头，扬鞭而去。
前行六七日，瞥见膏腴万顷，青畴绿野，山水回环。询是村名，有告之者曰： 此富良村也。 三缄甚爱是村幽雅，豁人心目，奈访诸人，人皆言村中无有寺观，欲弃此他往，心又不舍，因傍道左垂杨，托以息肩而为求宿计。息足既久，路无行人，刚欲前征，一叟伛偻而来，亦息足于垂杨之下。三缄曰： 老叟奚自？ 老叟曰： 赴市而归耳。 三缄闻说有市，因询之曰： 此去市廛，途程几许？吾等可入而不晚乎？ 老叟摇首曰： 日夕矣，不可至矣。 三缄闻市不可至，乃曰： 吾等今夜无所依归，老叟府第非遥，肯容借宿否？ 老叟曰： 如不嫌湫隘，一宿何妨。 三缄曰： 止要能容师徒之身，何必宽敞。 老叟曰： 如是可随吾归。
三缄师徒即随之行。及至居址，乃一大第。宅叟导入，三缄极目四顾，楼台一切虽已颓靡，模范犹存，似亦世族巨家转而为农者。移时，老叟献茗，盏器不凡，至设斋筵，而碗箸精工，尤非寻常所有。师徒食后，老叟谓三缄曰： 吾观道长器宇轩昂，谅属得道者流，凡鬼怪妖魔，俱可收伏。 三缄未及回答，狐疑在旁曰： 吾师徒求宿老叟贵宅，不讲夸卖海口，是收妖一事，无论能飞能走，能土遁、水遁、火遁、金木二遁，以及无形无影的鬼妖，善驾云雾的天妖，皆举手可擒焉。 老叟曰： 贵师徒有此妙道，吾沾光矣。 狐疑曰： 老叟之家，莫非有妖乎？如其有之，吾等不似时下巫师，要楮炬酒牲方可以擒也。 老叟曰： 尔师徒俱静养片时，待妖来后，吾丢个面色，尔即擒之。然吾家这妖最善驾云，尔等不可大意。倘有法宝，须要随带身边。 狐疑曰： 妖能驾云、擒之更易。 言已，老叟导入斗室而出。
天刚昏黑，三缄师徒正在室中静坐待妖。忽然室门开处，来一少年子弟，不过二旬，见了师徒，每人一揖。狐疑询曰： 尔妖乎，人乎？ 少年笑曰： 吾老叟之子也。 狐疑曰： 尔昆仲几何？ 少年曰： 只吾一人。 狐疑曰： 尔何名耶？ 少年曰： 吾族叶氏，贱号紫光。 狐疑曰： 尔入室何事？ 紫光曰： 吾自外归，老母对吾言有高人在兹，特命拜见耳。 狐疑曰： 尔父言尔家有妖乎？ 少年曰： 谁家无妖，至吾室之妖，则吾未见。 言谈三两，入内而去。老叟遇着，扭定击之。紫光悲啼，声达户外。狐疑惊曰： 老叟室内妖食人乎？不然，何哭泣之至如此凶悍。 手持宝器，将要出户，老叟已捆紫光入室，向三缄而泣，曰： 此即吾家之恶妖也，望道长收之。 三缄曰： 此系叟子，时才拜见吾等，何以妖称？
老叟手指紫光，且泣且言曰： 吾夫妇四旬无子，求神拜佛，四十有五始产是蠢才。夫妇爱之，不啻拱璧，稍有微疾，药不离口，凡糖食果品玩好之物，随欲而投。长送攻书，大小荤腥，常命家仆送入馆内。逢暑衣葛，遇寒予缗，无一不顺此子之心。孰知年到二九，遇淫友讲春宫宿柳眠花，变为淫妖。由淫而赌，将吾历年所积概行输尽，至今无银用度，家内一空，是为赌妖。输人钱银，暗地请证恭卖祖宗遗业，吾知不许，彼则厉言相触，是谓逆妖。且吾二人年就衰迈，各制老衣数件，以备不虞。彼母之衣，此子假为姨娘借用，母为所诳，负入市镇售之，是又驾云妖也。若吾之衣紧锁箱内，彼于前日又复暗窃以去，不亦为盗妖乎？总而言之，谓之人妖。祈道长将此人妖降伏，俾吾二老不至啼饥号寒，贵师徒胜于礼佛朝山，吾夫妇恩铭肺腑矣。
言罢，大放悲声曰： 吾被此妖实实害得心伤也！ 其妻亦带泪痕，执杖前来，劝之而入。
三缄见此情景，默默无言久之。狐惑曰： 尔在老叟前夸下大口，今妖在此，尔去降之。 狐疑曰： 这个妖怪不能噬人，亦不骇人，师命吾降灵符也治不下，口诀手诀也降不着，将用何法乎？ 三缄曰： 尔动夸师徒道法高妙，飞走驾云的尔都能擒，此亦驾云妖也，尔何不去擒耶？ 狐疑曰： 山妖水怪我会得多，亦擒得多，似这人妖，方会头次，弟子无此法力，让师降之。 三缄曰： 谅尔难降，且待为师与彼大战几合。 狐疑曰： 如此我等各执法宝，前来助战焉。 三缄不慌不忙，将紫光之捆松却，命彼坐定，整整精神而询之曰： 尔何不听父母教训，而好此嫖赌乎？ 紫光曰： 吾虽至愚，略知圣贤粗义，其不体父母之教者，亦效吾父之行耳。父于少时，倘若不嫖不赌，吾家今日安致空乏如斯？吾闻正人必先正己，吾父教我以正，其如彼之不出于正何？
三缄暗思：此枪刺得厉害。乃另入阵门曰： 尔父先年贪于嫖赌，亦如尔今日之迷，醒而后知所为之失也。尔父知前此之失，而规尔以今兹之失，尔宜速改其所失，以免后人又咎尔失焉。 紫光曰： 吾父前不自责其失，已将家业剥削无余，今始为吾责之，不知吾不资乎嫖则家无其妻；无妻者，吾父之嫖赌所害也。吾不资乎赌则家用无出，是不亦吾父之嫖赌害之乎？居今日而以嫖赌论，吾皆自父之嫖赌始。父不自责而反责吾焉，计已左矣，又何怪诳衣盗钱为不肖耶？道长毋得多言，吾于他日即将遗业丧尽莩死，吾父亦甘愿当此不肖之名而已。 三缄曰： 子言过矣。吾以天而譬子之父焉。天于四季之间雨昒时若，人民得其丰美，如父母爱子，衣食无不令之丰足也。为子者得其恩，宜思所以报其恩，不待父母言之矣。至有时而久晴不雨，或时而久雨不晴，天灾流行，毫无收获，生民莩死，沟浍皆盈，尔虽悲天怨天，又将天如之何哉？总之父母如天大，纵父母有过，尚宜隐之；况父母教子，原望子成，非害子也。尔何不前愆改去，以顺父母之心？如横不顺理，惟以父母之不是为怀，父母一旦莩亡，尸骸尔必厝之，尔即不厝，无非抛于野外，为兽伤鼠咬止矣。
吾问尔之后嗣，又安必不如是待尔？即不如是待尔，阴曹法律极严，能漏网于生，岂能容尔于死哉？ 紫光得此顶门一针，泣然流涕而悔曰： 吾过矣，吾过矣。吾愿改悔前愆，而不复有他歧之惑矣。 三缄于是请老叟夫妇出，紫光叩头悔过。人妖已降，老叟厚治斋筵以款。
师徒住此数日，别而之他。狐疑在途，问及三缄曰： 吾师何能收此人妖而使之心悦乎？ 三缄曰： 山妖水怪，鬼魅魔精，非法宝灵符不能治伏。若人之为善为恶，在乎一心，能将心之所迷勘得透，打得破，则心清气爽，如幽谷燃灯，一照即明，未有不首肯者也。老叟言其子为人妖，吾直以为心妖耳。 狐疑曰： 如此看来，惟有人妖难治，设遇禽兽之属，亦如吾师之所谓心妖者，可得而破之否？ 三缄曰： 人为万物灵，可以言语动之。禽兽蠢物也，安可动以言。 狐疑曰： 若或遇此，又将何如？ 三缄曰： 自此入人室中，尔无夸降妖之术，则妖不能治，笑之无人足矣，他何说哉！ 狐疑曰： 不夸其术，一宿恐难容矣，焉望厚款？ 三缄曰： 尔亦医术中之徒卖口角者耶？ 狐疑不敢再答。
三缄俯首趋奔，忽见前途往往来来，行人颇众。三缄曰： 前面其有市乎？否则行人何如是之多也。 旁人曰： 道长问市，得毋欲息肩欤？历此不远即平阳镇耳。 三缄闻说，谓其弟子曰： 吾师徒有所归宿矣，可兼程而进。 无何，至镇宿于临泉阁中。阁中住持亦属道士，师徒拜见后，道士以一室安之。
三缄既得其所，独出阁外闲游。遥见尸座小山，草色如翠。
三缄望此逞步，直上山顶。四下观望，三面平坦，田连阡陌，惟南一面山大而险，巉崖怪石，讫如壁立焉。三缄思之： 对山险峻，林木如麻，崖头烟生，固属山川出云，不足为异。何以壑内有红绿之气妖娆其中，此非巨蟒所为，必毒虫所出，但不知有害于人否。如系害人之物，吾必除之。 观望逾时，天色已暝，归来询之阁中道士曰： 市外一小小山儿，三面皆膏腴之地，惟向南望，一山高险，是何名乎？ 道士曰： 是名 鹅鹳岭 。以其高崖碎石之上，惯宿鹅鹳，于此生子。古传如是，今仍以其名名之。 三缄曰： 岭下野壑中瘴烟时起，红、绿二色妖娆空际，其间岂无妖孽扰害村人？
道士曰： 吾自云游来兹，村人以吾诚笃，命居此阁经理香火。是岭虽近，从未至之。近闻出一毒虎，累于村内攫人而食，村人客岁曾约邻居数百，各持械器捕此毒虎，岭已搜遍，渺无踪迹。谁知此虎潜在巉崖穴中，被一壮丁见之，以炮中出，身大于犊，蹄过于箕。刚出穴时，仰天一呼，山谷皆震。胆怯者器械坠地，呆立不动，即知趋奔者，而又颠仆累累。此日所伤人数二十有八，仅食其二，手足犹存，余则或腰伤，或头破，亦或足折手断，而尸陈岭之上下。父母虽极痛楚，不敢收之以归。自为村人搜捕已后，愈肆其毒，始而夜出盗食村间子女，继则昼亦如斯。近岭居民，户户乔迁，田地久就荒芜矣。所异者，岭上摘星阁一白发老道，下岭入市，往来时与虎遇，虎反摇尾相亲，迎送无逆。自老道外，无人敢到岭头焉。
三缄曰： 诚如尔言，是虎不除，这害弗校。 道士曰： 今岁盛暑时，市之乞凉而卧店外者，每失无踪，人以为岭无居民，毒虎远捕人食。但恨是地无雄伟之夫，如有其人，能死此虎，合村感激不尽矣。 三缄曰： 待吾明日上岭一观。 道士曰： 道兄远来，可以不必。 三缄曰： 如何？ 道士曰： 虎，猛兽也，毫不通达人情。兄以修道之身，厉此险绝之地，如遇毒虎，居于乃腹，守身之道何存？ 三缄闻言，未答所以。
次早催促徒众，向鹅鹳岭而投。行约廿里之多，已到岭下，缓由野径直登山顶，寻得摘星阁而入之。老道平而惊曰： 道兄何来？ 三缄曰： 自平阳至此耳。 老道曰： 道兄来此固无惊怖，特恐难下是岭焉。 三缄曰： 老道兄之惊讶者，莫非谓虎之毒欤？ 老道曰： 然。 三缄曰： 吾正为是虎而来也。 言犹未已，阁外一声大震，刮起狂风。老道曰： 毒虎临矣。
三缄取出肠绋子，望空抛去，毫光一披，当将毒虎紧束，真言念动，提入阁中。三缄坐于几间，以手向虎一指，其虎头触爪舞，忽吐人言曰： 仙官饶却，自兹蠢兽不敢肆虐矣。 三缄曰： 尔于前劫所作何事，化此虎形？ 虎白： 吾系是邑总役，心肠最毒，凡有词讼遇吾者，无不倾家破产，子散妻离，恶贯满盈，毙于清官杖下。阴曹极刑受尽，牛羊犬豕已化数劫，不能蔽在生之辜。冥王恨吾心毒如虎，因以虎皮披体而化是形焉。 三缄曰： 既化为虎，应敛迹深山，为何在此岭头伤人性命？ 虎曰： 吾所吞噬者，皆不孝不悌之子孙也。 三缄曰： 尔今入吾掌握，又将如何？ 虎曰： 愿改恶从善，望仙官宥之。 三缄曰： 尔望吾宥，须从此潜形敛迹，毋得毒食村人。早晚之间，拜天答地。候尔心念易为慈祥，吾自有安置之区。 毒虎不胜欢欣，拜舞靡已。三缄收回肠绋，又嘱之曰： 胆敢背命，如前肆虐，吾必诛之。 言讫，命之出阁，虎似依依不舍。三缄曰： 尔欲脱毛衣，立念总无欺；仁心常在抱，人形自可期。 虎闻是言，若有会意，摇尾竟去，不知所謢。


试道法离奇可羡讲仙踪曲折堪思
三缄曰： 道兄欲观仙法，好好在亭坐定，看吾显之。 言已，用口一吹，红云突起，片时之际，愈起愈密，将亭塞满。
三缄曰： 七窍兄，吾与尔云头并立，天外一观。 七窍曰： 可。 及上云头，三缄将手一指，红云冉冉向东而行。七窍曰： 仙法只能乘云，不为奇异。可有至奇至异者，资吾一赏乎？ 三缄曰： 有，且呼天马来，尔我云中作驰骤伏。言此，仍复吹气一口，果来天马二匹，遍身毛色，如火如荼，跳跃嘶鸣，不让骅骝俊逸。二人挽辔，扳鞍同上，天马直行半空，奔放骤驰，几如电光逐影。乘了一辔，三缄曰： 止。 天马驻足。下得刁鞍，马化祥云，飘忽而逝。
三缄曰： 仙法如此，可谓奇否？ 七窍曰： 未为奇也。 三缄曰： 必如何而始为奇乎？ 七窍曰： 素闻月宫嫦娥绝艳无双，吾得游之，方称仙法之妙。 三缄曰： 这亦无难，尔随吾来，月宫一睹。 七窍甚喜，与三缄携手云间，愈乘愈高，来至南天门外。由门直入，见一大溪，水声潺潺，恍如笙簧并奏。有槎破浪周游泉水之乡，有犊沿江踏遍河洲之侧。纱浣织女，独坐桥边冀故夫；石号支机，挺立江头称古迹。七窍视此而询曰： 天上亦有河欤？ 三缄曰： 此天河也。 七窍曰： 天河内胡有槎乎？ 三缄曰： 尔未闻张骞乘槎以泛于斗牛者哉？ 七窍曰： 天河岸上，又胡有浣纱女子与牧犊童儿耶？ 三缄曰： 是乃牛郎织女也。 七窍曰： 河中挺立之石何名？ 三缄曰： 支机石耳。 七窍曰： 天河故事虽奇，亦属平常。若得月宫一游，吾意方遂。 三缄曰： 如是，月宫在西，吾与尔云头扭转，缓缓行之。 七窍诺。
行约数武，见一神祗，红发红须，手执金鞭当头而至。大声吼曰： 尔乃下界学道未成者，何敢滥上天曹？倘上皇得知，尸无厝所矣。 三缄伏道禀之，神祗飘然向东竟去。三缄曰： 七窍兄其见天上之神祗乎？ 七窍曰： 见之矣，但不知此系何神？ 三缄曰： 此即纠查善恶之王天君也。 七窍曰： 以吾读书士子，性傲异常。平日存心，不惟不知有阴曹鬼卒，即以天上而论，未尝信其有神。由今观之，上天有神祗，果然不假。 三缄曰： 不信鬼神，多由读书士子倡之，愚顽亦从而和之。直使天下人肆无忌惮，而逆种恶类出。此逆种恶类之罪，所以半归读书士子，而彼不知也。 七窍曰： 月宫历此，尚有多途？ 三缄曰： 即在咫尺耳。 七窍曰： 月宫之宽，究竟何若？ 三缄曰： 其大无外焉。 七窍曰： 以下而视，不过如筐如篚，岂在天上而不同乎？三缄曰： 日月星辰，变幻莫测，乌可以意计度之？ 七窍曰： 不到其间，终难以信。 三缄曰： 尔试往观，自知神明之莫测。
谈谈论论，忽至一处，有大桑一株。七窍曰： 上天亦以桑蚕为事耶？ 三缄曰： 是名扶桑，日月之出入于此始，亦于此终也。 扶桑过余，遥见光辉发现。七窍曰： 前之光辉照耀者，其即月宫乎？ 三缄曰： 然。 七窍闻是月宫，与三缄忙忙趋至。果然高悬一镜，大不可量，其中丹桂生香，楼阁亭台，错杂不一。首重刚入，仰视台上，嫦娥数辈，宫装仪容，玉笛齐鸣，洋洋入耳。七窍叹曰： 数队嫦娥秀丽，一派音大忠扬，真人间所无，只应天上所有者。 三缄曰： 月宫已睹，可知学道成仙，快乐逍遥高过乎人群否？ 七窍曰： 人间富贵，诚不若天上神仙。吾从此归家抛去利薮名场，且学扶衰不老之功，一旦功成，此地自可居处。 三缄曰： 尔能学道，仙种尚在，较之毫无根底者，其修炼为最易焉。 七窍曰： 月宫华荣若此其极，不识瑶池境界又复何如？ 三缄曰： 只要尔能掉头颅，欲游瑶池，何难之有？ 七窍曰： 兄可导吾视之，以广识见。 三缄遂导七窍向东而来。所行之途，光润可爱。刚近瑶池门外，见二神将像貌森严，凛凛威风，手执降魔玉杵，吼声如雷，曰： 何人敢到此地，欲效东方朔之故事乎？ 三缄伏耳数言，二将曰： 如此，速去速来。
毋得迟延，为王母所知，罪不尔宥。 三缄唯唯，即导七窍竟入重门。但见左右二池皆玉砌金嵌，一带亚字栏杆，晶光射目。
池内水清如镜，蛟龙游动，水浪频兴，五彩莲花，香风扑鼻。
池外蟠桃数树，树上有花有实，花红如火，其大如斗，桃色鲜美，坠于枝头。七窍曰： 此桃何大如是？ 三缄曰： 是桃也，三千年开花，三千年结实，实非凡种可比焉。 七窍曰： 食此桃者何人？ 三缄曰： 凡人世道士修炼成真，朝见上皇，封了仙爵，王母下旨，赴瑶池大宴，命守桃仙子摘取遍赐，必于此日方得食之。 七窍曰： 如此看来。为仙之荣，无异人世之受享爵位也。 三缄曰： 人世爵位虽荣，安及仙爵？ 七窍曰： 如何？ 三缄曰： 仙爵在乎天上，上天数日，尘世几易春秋。况仙升一品曰金仙，不灭不生，休同天地，几千万载，身躯不朽。岂似人间享寿，如花开放，转眼即谢哉？ 七窍曰： 今而知阅历半生，所误诚不少也。 三缄曰： 如尔能将富贵一旦抛弃，洗涤旧肠，从新炼气凝神，成仙尚不难耳。 七窍曰： 谨领兄教，誓必解组归里，苦诵《黄庭》。 三缄曰： 恐尔之耳如绵，一聆妇女言，而道心又废。 七窍曰： 前者为仙之荣目所未睹，即有仙子化导，讲尽为仙乐事，俱属惝恍无凭。兹已亲睹目中，任彼巧言如簧，不能易吾心志。 三缄曰： 如是，尔归，宜辞尔官，急探道旨，先将禁道之示止而不行，即是初入此门一大功德。 七窍诺。
三缄于是仍导由天河而返。曲折弯环，远远望见一门，金光四射。七窍曰： 此何门也？ 三缄曰： 是乃前所入之南天门也，尔即忘耶？ 既到门前，见一朝服朝冠者独坐于此。三缄揖而谢曰： 适承尊神青眼顾盼，已许吾等入门。上天荣华，一一备睹，真所谓海楼蜃市，美不胜收。 朝服者曰： 尔等既羡其荣，宜坚定道心。俟道修成，准尔常来游玩。 三缄曰： 尊神所论，敢不遵之！ 出了南天门，一路云霞，五色俱毕。二人搭肩乘上，甚觉逍遥自在。虽人间极贵，其乐不能有斯。顷之，三缄按下云头，拱手作别，曰： 尔归衙内，即速辞官，苦炼道功，他日重逢，自有期也。 七窍依依不舍，把袂而行。三缄曰： 天下之聚散原有一定，尔何作此儿女态耶？ 七窍曰： 吾自老道指示，求尔为友，求之数载，不得一见。今幸相晤，约游天府，正宜长相聚首，开我茅塞。俄焉抛弃，吾即欲习大道，又乌乎习之？ 三缄曰： 尔归，果能弃绝豪华，真心炼道，吾来与尔朝夕共处。特恐误听人言，又易初衷，则吾未如之何也已。 言已，掌推七窍。七窍惊寤，举目视之，尚在内衙绣幛榻上。
珠莲见夫苏转，忙忙询曰： 郎君病乎？ 七窍曰： 吾无病也。 珠莲曰： 郎君无疾，何昏聩一至于此？ 七窍不答。
移时，言曰： 从兹富贵吾真淡如水耳。 珠莲曰： 人生斯世，原为富贵而营谋。谋之不得，贫贱一生。谋既得之，受享一世。胡以宜享之富贵，而反厌弃乃尔乎？ 七窍曰： 人世富贵，安及仙爵享于无穷？ 珠莲曰： 郎君何所见而云然？ 七窍曰： 吾自有所见焉。 珠莲曰： 郎君又为野道所迷弄乎？ 七窍曰： 野道即能迷人，岂能致游天府？ 珠莲异，究询所以。七窍曰： 吾今日议政归衙，见一中年壮士手捧大镜，叫卖街头。刚欲呼之，倏然力倦神疲，卧于车内。魂离躯壳，遨游坦道。卖镜者徜徉而至，导吾前行。行约数程，一亭直竖。
其人导入坐定，即设筵席。盏器非金非玉，皆人世所无。肴馔纷呈，亦目未曾睹。吾问之曰： 是何地乎？ 其人曰： 仙府。 吾曰： 既是仙府，宜属天上，吾欲登天一游。 其人曰： 此易易耳。 遂携吾手，由南天入。南天门内，一河阻隔。濯锦者环江而立，牧犊者绕岸而行。吾问之，乃知其为天河。由天河而入月宫，嫦娥数辈，或歌或舞，仙乐齐鸣，媚态娇姿，妙手难绘。由月宫东转，径入瑶池。池中之莲，池外之桃，王母之宫，在在亲为目睹。吾心羡甚，窃欲弃妻辞爵，学道深山焉。 珠莲闻之，恨入骨髓，良久言曰： 其人何名，郎君曾询之否？ 七窍曰： 其人非他，即吾前所访之三缄也。嘱吾弃世须急，以习道功。吾将于明晨修下辞王表章，炼道去矣。此次任尔巧词，难挽吾志。 拂然出外，独宿书斋。珠莲是时知七窍之心已坚于道，忙呼李赤等，商其解此迷焉。


挽道心勤施苦口游东岳得遇神仙
七窍与文玺夜宿晓行，已抵都中。七窍落于馆驿，文玺归部。郝相先到部内，与七窍求情。文玺曰： 看丞相面，吾于复命之际，自然保奏，活罪恐不可宥也。 郝相称谢数语，辞别回府。
次早，文玺上朝复命，皇上嘉其忠勇，当传旨意，转升礼部尚书。至七窍以管辖不严，酿此变端，免官回籍。文玺谢恩退出，呼七窍入部而斥之曰： 吾不念郝相情面，应以斩决论。今圣上下旨，免官回籍，尔其速行，毋得濡滞在兹，致干罪戾。 言毕吼令驱出。七窍回到馆驿，自觉无颜，因入岳丈府中，告辞归里。郝相夫妇不舍珠莲，乃劝七窍曰： 尔毋归去，且在京都隐秘住之，吾自乘机与尔讨一差事，将功折罪，原职不久可以复还。 七窍因郝相苦留，不忍拂情，只得仍居馆驿，杜门不出。
韶光易逝，倏忽已至半载。虽有珠莲朝夕惑以冶容，然住居甚久，不堪纳闷，时时微服遍寻寺观之幽深者，入乎其间，或住一日，或住半日而返，日以为常。紫霞得知，化作老道入都，将会仙阁化出一番幽深雅趣之象，静坐以候之。七窍微服出游，历遍寺观，总无一爽心豁目者。他日独出都门之外，遥见一阁高耸凌云。七窍惊曰： 是阁如此高爽，谅其中必幽雅可爱也。 于是曲曲折折，信步所之。街巷过余，似一乡村，入村而行，鸡犬桑麻，俨若故乡光景，七窍于此不禁忽起归隐之志。村庄尽处，高阁在焉。
刚到阁门，翘首望挂额题金字曰 会仙阁 。二重将到，又一额曰 别有天地 ，旁挂一联曰： 看淡了红尘富贵，勤修些白手功夫。 及进三重门内，四面花墙，蕉梧围绕，墙内盆花数百，或黄或紫，或白或红，怪怪奇奇，名多不识，香风微拂，如入兰麝之乡。七窍不舍他游，总在花间曲折周详，缓缓细看。
不知不觉转出地外，千竿修竹覆着小溪，水洁无尘，游鱼可数。随溪而上，露一大池，池中莲开五色，鲜妍可爱。池岸之上，尽种异卉奇花。池左一亭，面面俱空，壁题诗句甚伙。
七窍慵于记忆，惟中一绝下注 三缄 二字，七窍惊心诵之云： 访友征车逐日游，未停鞭处足难休，忽来仙地慵他适，愿向名花静里修。 七窍睹是诗句，口不停吟，因而盘桓者久之。
无何，蜂衙闹午，饥火微熏。七窍暗自思曰： 如斯福地，岂无住持？ 试由是亭望之，高阁尚在数重以上，忙忙踱出亭外，又入一重，仍然四面花墙，盆花济济，恍似前之所窥者。向左而望，池亭又相似焉。七窍舍此复入，乃一带长廊，廊外名花较花墙之地更众。七窍独游廊内，见廊之中壁有一联云： 到此应忘尘世事，来兹必是学仙才。 七窍得此佳境，止止行行，由榭穿台，由亭穿榭，非花即竹，愈走愈深。
久之，行力已疲，意欲归都，向外望之，万巷千门，不识归从何处。七窍异，愈向内面直入，谁知每入一重，必有一重景像，或花墙相似而亭不同，或亭相似而花墙不同，或亭墙相似而蕉梧花卉不同，变幻百般，莫名其妙。穷尽其地，始见高阁耸然。缘梯而登，上至三层，一道冠道服者，须眉古峭，坐于其中。见七窍入门，徐徐下座，惊而询曰： 先生何来？ 七窍曰： 闲暇无事，偶游到斯耳。 老道曰： 何时来耶？ 七窍曰： 今晨已至矣。 老道曰： 尔腹得毋馁乎？ 七窍曰： 馁甚。 老道曰： 如是此有果焉，尔且食之，吾呼道童为黍食子。 言毕，予以一果，不知何名，入口生香，味甜若蜜。
将帮食讫，黍藿呈案，举箸而食，美逾海味山珍。黍藿既餐，老道导至阁之上层，其中牀榻精美，名字名画高挂两旁。
七窍赏玩一周，坐而询诸老道曰： 动问道长，住此多年？ 老道曰： 吾非是阁住持，原系初住于此者，缘海南太守叫什么七窍，不知与道何仇，示禁甚严，捕捉亦厉。吾于黑夜将所用之物窃负而逃，暂借此阁安身。近闻七窍遭了天厌，官阶削去，吾道中人个个欢欣，拜谢天地，但愿再加重报，丧乃孽障，吾道方行。 言犹未已，七窍颜为之赤，假易其词而乱之曰： 聆道长言，似以七窍不应禁道也。以吾言之，则有可禁者焉。 老道曰： 其可禁者安在？ 七窍曰： 吾思游方野道，辄言道能成仙，究其所行，一无可取，兼之假结缘以敛财，夸仙道以惑世，行为种种，不惟当禁，亦且宜诛。 老道曰： 子言乃方外野道，傍道为生活者也。若夫真入大道，先敦五伦，五伦克敦，然后加以清心寡欲，炼其精气，而为长生不死之躯。自古仙真谁不由是而成者，子何执一格以相绳乎？
七窍曰： 如道长所说，人人习道，人人成仙，则见仙不久人矣，不几全无人道耶？ 老道曰： 天下至大，未必人皆习道。愿习者宜由正孰，不落旁门，道自易于成之。愿入人道者，亦不之强，酒色财气随其所好，无殊花开结实，大者大而小者小，因各培之，根有厚薄耳。 七窍曰： 天下事原各随其所好，道长之言不差，然好道而习道者，亦未必成其道焉。 老道曰： 道在天壤，无不可成，视其习者之有恒无恒，犹之求名而习儒业者之时与与不时习也。 七窍曰： 以吾思之，人生斯世，不若富贵两途。是二者，人人父母所乐在此，我而得富，父母享受丰盈，我之孝也；我而得贵，父母享受华荣，亦我孝也。以视习道者之清净为高，弃父母而不亲，绝血食而不悔者，其孝不孝，为何如也？ 老道曰： 习道一事，无处不宜，即在家庭，又胡不可，奚必入林惟恐弗密，入山惟恐弗深，而始称习道哉？为是说者，皆野道之言也。尔言得富得贵，可以全孝，彼得道而七祖九玄亦可升仙，同享仙福者，独不足为孝乎？
七窍曰： 依尔道家所言，七祖九玄俱可同为仙品，但其事属荒渺，谁得见之，究不若爵享朝廷，乃祖乃宗得受泥封紫诰，荣显当世，以夸耀于乡党邻里，明明朗朗，为众人所瞩目者，不亦愈于无凭之事乎？况大道之成，尤非易事，居今稽古，如钟离、国舅以及蓝、韩诸仙，尚且属诸传闻，未知果有其人否。彼言修道非难，成仙最易，是徒以动人闻听，惑人心志之说耳。稍有识者，恐不取焉。 老道曰： 功名富贵，固为现在之物，人皆得而视之。
吾问富者长富，贵者长贵而不失乎？ 七窍曰： 由贫而富，由富而贫，由贱而贵，由贵而贱，转移之理，自古如是，何足为荣辱耶？ 所以似又超然世外。老道曰： 以富贵而贫贱，既不足为荣辱，而富者贵者，果能长生不死而享富贵乎？ 七窍曰： 人世有生必有死，生死二字，亦属天地之常道，又何足为喜，又何足为悲。 老道笑曰： 不足为喜为悲，君胡存好生恶死之念而不置也？ 七窍曰： 恶死好生，人情皆然，何犹于我？ 老道曰： 既好其生，奚不求其长生？既恶其死，奚不求其不死？不生不死，道中至乐之境，得入其境而长生不死者，人但如有钟离诸仙，安知后之入道而成仙者，代不乏人也。他如东晋之黄敬，王屋之王王余，福州之刘长生，蒙山之刘道成，汝南之应夷节，武陵之龚元正，颍川之陈慧度，成都、苏州之章訾、刘翊等，虽生不同时，要皆能诵《黄庭》、修大道而成仙者。且不独男子为然也，若广州增城之何二姑，九嶷女冠之鲁妙典，任城之卫夫人，兖州之谢自然，汾州、河中之崔少玄、薛玄同等，皆女子之能修大道而成仙者。历稽往代，班班可考。君何以为渺冥莫视而疑其人之有无哉？以君之疑，度君之心，殆谓天上无仙神也。如无仙神，则雷何以夏鸣而冬敛，日月何以并行而不悖，雨日昒何以时若而不愆乎？以子言而惑及天下，吾恐大道为之隐矣。 七窍曰： 吾不与尔辩仙之有无，道之成否，然人各有志，不可强也。 老道曰： 苦口千般，不听片词，子可归矣。 七窍刚辞老道，但听山磬一声，烟生野谷，掉头而视，乃一小阁挺立，花木毫无。
七窍惊异久之，忙忙归都，入于馆驿。珠莲询曰： 郎君所游何境，比至十旬弗返。妾命仆人寻访四方，未见路迹，得毋听外道之说，欲抛妻不顾乎？ 七窍以所游所遇，一一告之。
珠莲曰： 此必邪道迷人，障郎君眼目，意欲入彼阵内者。幸郎君识见超迈，志向不凡，乃能如斯，不然早为老道惑矣。 言已，遂命仆婢治酒，为七窍洗尘。七窍曰： 吾游会仙阁，别无所思。惟良友三缄壁题四语，中心耿耿，恨不获遇焉。 珠莲含糊应曰： 缓缓寻访，自有相会之期。 七窍曰： 前日吾欲回籍，尔父苦留复官，何至于今尚无消息？ 珠莲曰： 妾因郎君出游不返，急归相府，问及吾父，父言调停久矣，不日即有喜报，嘱郎君忍耐候之。 七窍曰： 吾复居官，务必着人往请三缄来衙一晤。 珠莲曰： 候到任后，再作理会。 七窍因思良友，以及所见所游，力倦神疲，入榻而卧。
且言三缄师徒南游计定，一路之上奔走无停。时值六月炎天，烈日如火，师徒虽不畏暑，而行人来往，常倚傍松柏，解衣乞凉。三缄师徒见得松柏之下乞凉人众，亦欲于是暂驻车驾而稍停步履焉。不意随足所之，竟至葛花村前，瞥见村内门户未启者无数，不能炊烟者亦多。三缄谓其徒曰： 是村也，又似含云阁之光景耳。 二狐曰： 含云阁疫鬼作祟，师命弟子采药救之。今又何如？ 三缄曰： 是方之疫与彼不同。彼则由心所招，此则自口而入也。 二狐曰： 心口之招者何？ 三缄曰： 灭五伦而迷四害，心招之而天厌之，其疫非改前愆而为后善者不能愈。所以先命悔过，然后治以药饵，乃能应验如神。
是他好食牛犬，宰割惨毒，灶府恶之而疫生，加以牛犬之魂助其威而疫甚。欲除此症，又不必采药海岛，只要人能悔口，书名于册，焚之灶府，疫自除矣。弃海、三服自随吾游，求能造功，师命汝沿村讲说，改一人自愈一疫焉。 二子领命，遂各持一册，分村劝谕，三缄与二狐住于村内之飞云阁以候之。弃海二人日日讲说，凡悔口者，其疾若失。足至弥月，是村化遍，人人改悔，疫疾全消。村人约集前来，欲报讲说之德，遍阁寻觅，道士已渺，村人感激自不必言。
三缄师徒行又数十日，所至一地，曰 红月镇 。镇中烟火千家，近于江岸。三缄到此，常见青黑之气凝结不散，欲为明告，恐泄天机，欲不告之，又不忍数万生灵厝于鱼腹。故每日在镇绕市言曰： 渺渺茫茫巷与街，波纹将到此间来；女男知觉宜先避，恐有鱼虾走不开。 绕说连朝，无人得解。三缄心甚不忍，乃复浅而告之曰： 人宜高处乐，休向江头卧；欲得千金全，当先寻山郭。 镇内一叟胡镜清者，家有万金，闻三缄言，谓子若孙曰： 此镇不久必有水灾，须先至丹凤山多搭草篷，以救镇中人命。凡吾家财帛器物，尽迁之焉。 其子询曰： 父何知？ 镜清曰： 道士连呼旬余，知之无人，惟吾细思乃得。 子孙辈当即鸠工将篷搭毕，家中妇女以及财帛货物，刻日迁之。
三缄师徒尚住镇内，忽来力士晤之曰： 吾乃水神驾下催水神兵。因此镇人民大斗小秤，奸诈太过，邪淫之事，亦甚多多。自取之也，怪得何人？前日仙官在龙宫时，上天溺籍已下，命龙君照名编册，此镇男女应死水册者三千七百有奇。仙官秘言，镇人弗识，准于明夜水淹是镇。因仙官在此，水神命吾告之。 三缄曰： 尚可救援否？ 水神曰： 迟矣。 言罢不见。
三缄师徒遂移至镇左之鱼鳞阁焉。果于次夜三更，雨如倾盆，水声汹涌，片时之际，镇内男女已在梦中随流逐波而死者，不知凡几，骑柱呼救者，不知凡几。三缄忙命弃海以木化舟，沿江救之。候到天明，三缄见其惨切情景，痛于心而发诸口曰： 一生奸诡说他能，劫到头来命不存；借问沿江波浪里，何人与尔吊归魂？ 弃海曰： 师命弟子所救人民，溺册中俱有名姓，弟子之父如何缴旨？ 三缄曰： 上天好生，爱人改过，吾将尔救之男女，劝其改过迁善，自使上天除名。 弃海曰： 师劝改过人名，须焚文稿，吾父之责方能免之。 三缄然其言，于水平后，传集所救男女，详言劝戒，人人信从。复命具疏一通，对天焚化讫，然后师徒辞了红月镇，又向前行。
行至宿鸾庄，日已西斜，无所归宿。正值仓皇莫措，遥见一少年男子忙忙奔走，对面而来。三缄问曰： 先生何往？ 少年曰： 归吾庄耳。 三缄曰： 贵地可有寺观乎？ 少年曰： 有。但历此甚远，难以至之。 三缄曰： 如是，吾等今夜下榻无所，敢借贵庄歇宿一宵，明日速行，不知先生其肯见纳否？ 少年曰： 何人不出庭户，若道长陋室弗嫌，即请随吾入庄，以蔽风露。 三缄曰： 先生厚情如此，吾师徒感激多矣。 少年逊谢数语，前导欣然。不过四里之遥，已至门首。
少年迓入，禀之老母，母甚贤淑，即命其媳烹茗煮酒以待之。
师徒餐余，少年送至斗室安宿而出。
三缄正坐榻上，运用气机，忽听 呀然 一声，从门直过。
三服目向外视，知是野鬼入此宅内，遂出户擒入，跪于三缄榻前。三缄举目视之，乃一女娘，披发吐舌，形容丑恶，入目难看。视已而谓三服曰： 尔将此鬼擒来，有何所谓？ 三服曰： 此鬼必寻代于主人之家者，弟子擒至，师宜开道，以免害及沿村。 三缄于是转询野鬼曰： 为鬼当守阴律，尔何擅入人室乎？ 野鬼泣曰： 主人之媳与吾有冤耳。 三缄曰： 何冤？ 野鬼曰： 吾乃张姓，与主人比邻而居。主人之媳失巾一幅，为邻居宋姑所得，彼向吾索要。吾婆朝日辱骂，因之忿气自缢，心实不甘，故入室中索彼之命。 三缄曰： 冤宜解释，不可结也。如结而不解，则循环相报，必无了期。如愿解之，吾于他年随缘度尔。 野鬼曰： 仙官之谕，敢有不遵，但要主人多焚楮财，吾方乐解。 三缄遂命狐疑呼少年入室。少年至，突见野鬼，骇然曰： 此鬼何来？ 三缄将寻代之由与解释之道，详细告之，少年事事依从。三缄命鬼速出，许以明日来此领楮。
次日，少年焚楮后，苦留三缄师徒再宿一宵。三缄固辞，复驾征车前行。半月许，见得一山高立，不知何名。访诸行人，告曰： 东岳，其内多仙子焉。


游南海莲飞水面充白帝霞卷空中
三缄自服灵芝后，身康体健，行走如飞。与狐疑、紫光离了绣绿阁，直向南岳而投。不意歧路误行，久之南岳反在后面。
三缄曰： 吾一心欲上南岳，以观此山胜景，如何反过于南岳之前？ 狐疑曰： 必是前途误挂，但不知此去又向何之。 三缄曰： 可于是地访诸村人，访的确时，再走未晚，不然恐又如前途之误也。 狐疑曰： 师言不错，趁是地垂杨悬覆，师暂歇此，待弟子访之。 言已前行。
行约数百步，遇一村叟，手持香具，来自当头。狐疑揖之曰： 敢问老叟，路由此去，所至何地耶？ 村叟曰： 南海也。 狐疑曰： 此去南海，几日可到？ 村叟曰： 不过廿余日耳。 狐疑曰： 南海有何景致？ 村叟曰： 南海观音大士常常应验于此，焚檀拜礼者代不乏人。岸上紫竹青青，时有舍利金光，因人而见，间有莲花九品拥水而开，兼之海岸云霞变化莫测，诸般佳景，煞有可观。 狐疑曰： 近海一带有旅舍乎？ 村叟曰： 先年无之，今因焚香者众，旅舍极密，或十里一店，或五里一亭，尤宜早投，否则不能尽容矣。 狐疑问罢，转回故处，细告三缄。三缄曰： 南海亦难到之区，吾等可向此一游。 紫光喜曰： 闻得南海虾如牛大，其须可作栋梁，吾去拾须一茎，以为没后之棺焉。 狐疑曰： 虾须大多软而不固，尔欲觅棺，可拾一巨蚌壳归家，不必工匠造作，以一半为停尸之所，一半为御土之用。厝在地中，日后产的孙孙肉在腹内，骨在外面，必要出些硕头人。 三缄曰： 闲言休讲，如到南海，须市香帛以拜大士。 狐疑诺之。
师徒谈谈论论，不觉午去酉来，四山烟雾齐生，海底明月将出。三缄命狐疑急去寻一所在，以为栖身。狐疑果向前途，遇有行人便问旅舍，有告以前面即是者，有告以必历数十里始有之者。狐疑暗计，行人言词不合，吾不如驾起风车，四下遥观旅舍之远近有无，庶可一览而尽。当将风车驾着，直入云际。
忽听风声大作，响似雷鸣，翘首望之，见一鸟翅如屏，展于空中，遮去天日。狐疑骇，急驱风车前奔，终难越此鸟翅之下。
刚欲向左迅速而过，早被此鸟翅尖一逞，风车如纸飞去，斜斜倾坠，不知落在何方。看看天色已暝，心忙意乱，东奔西窜，故处难回，暂歇风车宿于荒野。
三缄见狐疑不返，遂与紫光寻一村庄，以蔽风露。曲曲折折，寻得一第，师徒立于门首呼之。内一老母白发蓬蓬，出而问曰： 何人叫喊？ 三缄曰： 吾乃好道者流云游至斯，无有宿所，敢借老母府第止宿一宵。 老母摇首曰： 前日我家宿一道士，次早不辞而去，将吾帐被概行盗之。如此看来，世上惟有尔等难惹。更有学习邪术，假道惑人，种种行为，久堪痛恨。吾闻呼声可悯，故出而问之，只言汝系好人，不料又是道士也。 三缄曰： 道士之类，有好有歹，何可一概相论？ 老母曰： 以吾观之，凡学道人能以大道为重，而又好行善事者，百无一二焉。 三缄曰： 吾辈即不能以大道为重，断不至如前之道士盗汝帐被也。 老母曰： 念汝言词惨切，可进门来。 三缄喜，即与紫光随之入第。老母将茗献罢，款以野蔬山肴。食余安宿室中，牀榻颇洁，师徒趺坐，各炼其功。猛然响亮一声，一伟汉形容古怪，推门直入，向三缄而言曰： 汝休管吾事，冤冤相缠，自有前因。 言已出户而去。紫光曰： 此系老母何人，粗鄙乃尔。 三缄曰： 不必管之，各行其是。 紫光行路辛苦，道未习周，倒榻而眠。
三缄将功用后，闲坐于榻。忽听内室中女眷喧哗，不知为甚，又听老母慌促言曰： 莫忙，莫忙，即要接去，再缓三五日，吾将妆奁等件些须办点，来接不迟，潦草如斯，若何接法？ 老母说已，复听一少女哀声哭曰： 我不去，我不去。 说了两言，鞭扑之声达于门外。少顷，少女就曰： 就去，就去。 言此，四下寂然，大起狂风，老母悲啼不止。
三缄异，出问老母。老母曰： 吾一孙女年十七龄，父母早亡，吾抚成立。倏得奇疾，常常痴笑，久之病笃，四体支离。
费尽药资方获痊愈，不意前日痴笑又作。吾暗偷觑，乃一男子与吾孙女并肩为戏。吾刚詈骂，彼手一指，老躯当即昏绝，人事不知，及至苏来，男子已渺。今夜复至，要接此女为妻。吾不允时，彼遂鞭抽此女。吾无奈，只得推缓数日，诳以妆奁未就。谁知狂风一起，已将吾孙女卷去，不知所之。 三缄曰： 此山妖也。老母不必悲啼，待吾略施法力，以除汝家之害。 于是真言念动，暗暗取出肠绋子，向空抛去，顷将妖与少女束坠堂前。三缄以斩妖仙剑执在手内，此剑飞出斩之，乃一豹妖也。豹妖斩后，转视少女，有如死然。三缄以手擦其脑，愈擦愈力，擦之一刻，少女苏醒。老母详言所以，少女跪地叩首谢恩。
次早，三缄告辞出户，老母苦留不住，谢金弗受而行。刚至途中，狐疑已到，将所遇巨鸟告之三缄。三缄曰： 此鸟非他，即大鹏也，展翅能遮天日。 言讫，亦将昨夜收妖事与彼言之。狐疑曰： 吾师又立一大功德矣。 师徒止止行行，不知途去几许。
一日来到南海，果然宽阔无涯，与东海规模大不相似。三缄师徒忙焚香炬，拜跪海岸，默祈大士护佑行藏。拜毕立视，但见海水兴波，海鹤飞鸣。片刻之际，波中红莲万柄，备极鲜妍，愈放愈多，难以数计。俄而变为五色，海岸皆开，转眼视之，又合数朵为一朵，每花心内趺坐一佛。三缄见得，拜舞欢欣。
正乐赏间，微起一阵香风，莲柄化为乌有，惟见烟波万顷，绿浪千层而已。三缄暗暗称奇，曰： 异哉，海水之变化莫测，真所谓菩萨境界也。 因谓狐疑曰： 汝见海中何物？ 狐疑曰： 海中只有数十小艇，四散而推，久则相连，化为巨艇，中现三大金字曰 大愿舟 。舟住多人，有男有女，有老有少，望普陀推去。甫到崖下，化为仙鹤，飞入天际，不知所终。 三缄复询紫光。紫光曰： 弟子所见，海水之中有青面红发者，有绿面白发者，各露半身，狞狰可畏。旋化美女，拈花微笑，娇姿媚态，盖世无双。转又化为金银，遍海皆是。忽然海风一起，烟雾迷漫，散而无迹。弟子之所见者仅此。 三缄曰： 同一海也，入目各异，其中殆必有所肖也。不然，胡不同如此耶？
狐疑、紫光曰： 吾师所见又何如哉？ 三缄详细述之。狐疑曰： 师于大道得已深深，无怪所见如斯之妙。若弟子初入门下，道尚未得，故所见亦异师焉。 三缄曰： 据尔之言，艇名 大愿 ，尔亦列在当度者。至紫光所见，必其用心犹在四害之中，未能洗涤殆尽。须各立厥志，竭力造修，以使大道能成，师徒同聚首于大罗天上。 狐疑、紫光拜受唯唯。三缄曰： 南海难至，须玩赏数日，然后去之。 狐疑曰： 弟子昨夜用功后，自觉神疲恍惚间，似见乐道来此。 三缄曰： 心有所思，即门响帘开，如见故友，此皆妄想所致也。所以习道人第一要删除妄念。妄念不去，终为道累焉。 师徒言毕，归于海岸亭内，各用乃功。
且言乐道自分散后，仍返停云阁，习师所传之道。习约旬余，思念三缄，遍市访寻，无能得见。三至碧玉，亦恨难逢。
驾着风车，欲投南岳，刚到两歧山上，见妖怪漫山拱立如林，似有所候。乐道风车按下，隐身观望。山精木怪渐聚渐多，东面四野云迷，风声甚严。未逾片刻，山川被烟雾遮却，俨然化为一带平原。只见妖物纷纷，向东奔去。乐道踱出林表，转过山丫，见一女妖斜坐石台，若艰于行路者然。乐道亦化为女子，缓步来至石台而问曰： 道姑何往？ 女妖曰： 去朝白帝耳。 乐道曰： 白帝为谁？ 女妖曰： 尔亦妖部，如何不知？ 乐道曰： 吾虽妖属，素居海岛，今始云游到斯，故不知白帝之名与白帝之事。 女妖曰： 前山小月洞中，有一白蟒，修成道法高妙，自称为白帝子。凡百里内木怪山精，十日一朝，今其期也。 乐道曰： 群妖众矣，岂无有能胜之者，而乃使彼一妖独称尊于是地耶？
女妖曰： 去岁南山一蟒，亦压群妖，自称赤帝神龙子，群妖畏甚，个个称臣北面事之。白蟒乃一女身，与赤蟒相斗数次，各吐宝珠一粒，一白一赤，不分上下。惟南蟒多炼一紫花棍，厉害无比，白蟒几欲胜，南蟒将棍抛去，则俯首而逃之。白蟒奈此棍不何，亦倾心降之，往朝南蟒。南蟒见彼娇美，欲以为妻，白蟒不从，南蟒甚恨于心。每当朝贺稍迟，则责以紫花棍四十，白蟒无奈，许与之配。殊知白蟒奸诈百出，许配后议定，必过廿日方与同龛，南蟒许之。自是南蟒日与调笑为乐，白蟒索彼紫花棍，南蟒不予，白蟒惑以冶容，南蟒为色所迷，几难自主。白蟒又曰： 吾与尔既为夫妇，岂有他意，一紫花棍而不予妾视，妾何乐以终身事君也？ 言罢假以哭泣。南蟒得巧言之惑，以棍予之。白蟒接过手中，把玩不置。南蟒拍肩而言： 只要尔能顺吾意，洞中诸宝吾皆与尔。 白蟒不复与言，手执紫花棍，突向南蟒击之曰： 尔恃此棍以压群妖，今日待吾来伏尔。 手起棍落，击毙南蟒，搜取洞内诸宝，仍回本洞，自号 白帝 焉。从此群妖十日一朝，不服者立毙棍下。
乐道曰： 聆尔所言，南蟒死而倾诸宝器，与人世之好色破产、死而不悟者同也。然白蟒行事，究何如耶？ 女妖曰： 人之毒者，莫过妇女，妖之毒者亦然。凡属妖部，如有贡物不到，概行笞毙，绝无怜惜在抱，念及同类之心。 乐道曰： 彼所乐贡者何物？ 女妖曰： 乐以人血为酒。自彼称帝一载有余，已丧女男数十人矣。 乐道曰： 群妖何若以人为贡哉？ 女妖曰： 群妖之内趋炎附势者众，彼不贡而此贡之。 乐道曰： 贡有赏罚？ 女妖曰： 不贡则罚，贡亦无赏。 乐道曰： 奖赏既无，群妖又何乐贡？ 女妖曰： 不贡则罚，不如贡之以免罚耳。 乐道曰： 贡以免罚，群妖之畏白蟒甚矣，何不聚而相攻？ 女妖曰： 各怀一心，各期免罚，谁肯为此逆事以受死耶？ 乐道曰： 吾只言世人好生恶死，讵料妖部亦有同情。尔还在兹，倘朝贺失时，独不畏罚？ 女妖曰： 吾与白蟒幸有瓜葛，不甚畏之。 乐道曰： 瓜葛之亲，彼亦袒护乎？ 女妖曰： 虽不似待他妖残刻，而妄自尊大，吾亦久为不平。 乐道曰： 吾欲除此白蟒，以免是地之害，何如？ 女妖曰： 恐尔道法不胜于彼，空自淘神。 乐道曰： 且与试之。 女妖曰： 尔妖部乎，人部乎？ 乐道曰： 妖部如何，人部如何？ 女妖曰： 如属人类，则紫花棍不能伤之。若系妖群，恐难避此棍也。现北面红霞绕动，正朝贺之时，吾将行矣。 言别一声，腾空竟去。
乐道精神整顿，坐于石上，将大道运用一周，驾起风车，来至小月洞前叫骂。白蟒怒甚，乘霞而出，乐道与之力战百合，不分胜败。白蟒心知厉害，口吐宝珠一粒，在霞影内暗向乐道头上坠来。乐道大啸数声，狂风突起，此珠已吹至东南角上，不能进身。白蟒将气一呼，珠仍入口，旋吐黑气，愈吐愈密，片时不见天地，黑作一团。白蟒乘此黑气迷漫，手持双剑，欲杀乐道。岂知乐道复啸一声，风声大作，将黑气吹在天外，并将白蟒吹去百里之遥。白蟒暗思： 吾只道山精水怪中吾为恶魁，谁知还有恶于我者。此次如败，必为群妖所笑矣。 于是立定脚跟，将紫花棍舞了一舞，狂风已住。白蟒卷霞而返，高过乐道风车十余丈，力举此棍，向乐道劈头击之。乐道幸有大道在身，运上一运，虽未为棍击毙，然已坠下风车焉。白蟒见乐道势败，执棍驰追，乐道停车又与力战，白蟒以紫花棍挥弄如意。乐道连被棍击数下，身负重伤，力不能支，欲逃无路，左思右想，难以得脱。身向东行，白蟒东逐；西奔，白蟒西追。
于无可如何时，正遇二翠云游半天，听得妖风卷动，伫立视之，见一男妖为一女妖追逐甚急。翠盖曰： 男妖力却矣，何不救之？ 翠华曰： 救之如何？ 翠盖曰： 且将云脚盖下，隔定女妖来路，问此男妖何与女妖力战如是。 翠华曰： 可。 遂将云脚盖下，白蟒极目别又一天，男妖渺然，仍复挺立于斯，持棍以待。翠盖将女妖隔定，遥呼男妖。乐道停车，问曰： 何处仙姑前来救吾，恩沾不浅。 翠华曰： 尔属何精，与这女妖如此力战。 乐道曰： 吾乃虎精也。投师三缄以学大道，自师徒分散，仍在停云阁内炼习功夫。因念吾师，四处查访，偶尔得遇白蟒扰害生灵，吾欲安靖此方，无奈彼法力甚高，弗能敌之。不意于危急中，幸得仙姑援救。 二翠曰： 尔乐道兄乎？ 乐道惊曰： 尔系何人，知吾道号？ 二翠曰： 吾乃碧玉山之翠华、翠盖也。 乐道曰： 尔二翠道妹耶？ 二翠曰： 是矣。 乐道于是驱车上前，相见而泣。二翠曰： 道兄不必悲伤，且至吾洞，以俟精力健后，诛此白蟒不迟。


落雁江大战弃海飞龙岭义聚妖兵
四妖自得灵宅子指示，各驾妖风，寻访同群，以为复仇计。
未逾十日，所约恶妖数百。其尤恶者，如熊妖名踞，罴妖名蹲，豹妖名彪，狼妖名淫，虎妖名吞，獐妖名胆，蟒妖名毒等，已压数百里妖属，称雄山洞之中。四妖与众筹商，在落雁江前以候弃海。群妖皆诺。
恰当其时，龙君下旨，凡江、淮、河、汉以及溪、潭，海子波臣，传至龙宫，有言以谕。众位波臣得旨，齐赴东海，候于宫外。无何，龙君升座，波臣济济，入殿拜舞，左右排列。
龙君顾盼良久，向波臣而言曰： 连年溺籍告成，诛人性命不少。吾昨请于上帝，准免水溺三载，汝辈其谨遵之。 波臣奏曰： 臣等累岁告成溺籍，其中所溺人民，均系忤逆奸诈，并无错误。原以俾世之恶类，得所警觉，水溺火焚，俱由自造，弗致彼此效尤。龙君施是仁慈，免去溺籍三载，不几使此恶类多延日月乎？ 龙君曰： 今之免之者，是望彼回心也。倘免及三载，仍复顽梗如故，然后一体诛戮，亦未为迟。凡汝波臣，各宜心体好生，毋许水族妖部滥坏舟楫，以伤生灵。吾言若斯，汝辈遍传水国，如不畏法而有故犯者诛之，不服诛者讨之。 波臣领旨，拜舞而退。龙君又命龟、虾二相，各给波臣示谕一张，俾彼触目不忘。二相一一给予，波臣散去。龙君复谓二相曰： 恐波臣等不以吾事为事，误坏人民，兼之水妖暗地吞噬，不为详报，枉费吾哀恳上帝之劳。汝二相须遣飞天沟神，查访四方，有见即报。 二相领命，遂遣海神数十余名，四方鉴察。
岂知龙君旨意，无敢傲者，皆唯命是从，独有落雁江莲田大将，自高曾祖考已称臣东海，累受封赏，为水族都统将军，传至莲田，辄恃祖宗势大功高，阴蓄逆志。闻得龙君下旨暂停溺籍，命及波臣到处宣扬，又遣海神纠查四境，莲田心内甚是不服。他日江外闲游，正遇海神巡查及此。莲田恨甚，兴起狂波，将落雁江往来舟楫冲翻廿余只，淹毙商贾五十四人；海神面斥其非，突被莲田手持破浪花斧伤却右臂，驾风而逃，竟入海中，伏奏莲田叛逆。龙君大怒，当即飞文传递，起海兵四万，并遣蚌兵相助，以讨莲田。旨出龙宫，龟、虾二相保奏黑水江内蛟腾为帅，又保鳖甲为前部先锋，刻日起兵，直向落雁江而去。蚌氏得旨，亦命瑞光起蚌兵五千，来至半途，与海兵相遇，蛟腾令下，命蚌兵为后队。转瞬间，已到落雁江中，将营扎定。
莲田知海兵来讨，领起莲氏子孙，并及是江虾妖、鳌怪五万余卒，对面相持。
次早，蛟腾命鳖甲先锋领兵三千，出营搦战。相斗一日，雌雄未决。次日五鼓，莲田命虾、鳖二族，各领本部兵将，隐于江之左右，待海兵到后，三面抄杀。调停已毕，鳖甲领起海兵，竟渡落雁江来，与莲田对敌。莲田出阵，战到数十余合，海角吹动，两岸伏兵齐至。鳖甲支持不住，只得将海风卷起，翻波助浪，走石飞沙。蛟腾知前队被围，忙领本部杀入左队，蚌兵杀入右队。莲田见海兵甚众，海角一吹，三面之兵，且战且退。蛟腾恐其追远有失，旌旗绕处，海兵亦退入营中。自此，莲田朝夕对营辱骂百般，海兵任之，停而不动。
恰遇弃海闲游至此，远望旌旗蔽日，海气弥漫。按下风车，见一大将，头如巴斗，口似巨盆，两绺银须，排于口角，黄盔黄甲，手持大斧，在敌营外叫骂声声。弃海心抱不平，手持定海花枪上前接战。莲田曰： 吾与东海争斗，与汝野道无干，汝何持枪妄敌如是？ 弃海怒曰： 汝知吾否？ 莲田曰： 不知。 弃海曰： 吾乃东海龙君太子龙宾是也，汝岂未之闻耶？ 莲田暗思： 东海名将，吾所畏者，惟有此人。前言从师三缄学道去矣，如何尚在队伍之内？ 也不答话，虚晃一斧，望着本营而回。弃海笑曰： 汝这狗子，毫无战略，敢逆东海。如其早降则罢，否则，吾之诛汝，亦如赤水江上诛及鳖类，不留遗种焉？ 言罢，转向海兵营里而来。蛟腾、鳖甲、瑞光出营迎入，设宴相待。问及与谁争战，始知莲田叛逆之由。弃海曰： 逆贼如此可恶！明日汝等亦至彼营叫骂，以泄前恨。 次早，鳖甲果领海兵，直抵莲营，叫骂一日，莲田不敢出敌，惟紧守营寨而已。鳖甲无可为计，空手归来。
莲田无奈，欲请降以免争尔。老虾曰： 不可。尔如降彼，必边累虾、鳖二族，孑无所遗。吾见江外峰头，亦有旌旗或隐或现，不知属何妖部。待吾化作樵子，上山探访。如是海兵，尔我暗暗逃之；倘系妖群，则搬入吾党。龙宾太子即能善战，又何畏乎？ 莲田曰： 如是甚好。 老虾遂化为樵人，独投此山，果见兵将如林，扬威耀武。老虾手持樵斧，缓缓度上山巅。撑天虎吼曰： 何方樵子，胆敢采薪于杀人场中耶？ 老虾曰： 小子愚昧，不知是地有雄兵在兹，冒撞虎营，望祈恕饶！ 撑天虎曰： 吾且问尔，何营是东海之兵？ 老虾曰： 前岸营垒，系海兵也。 撑天虎曰： 此岸之营是谁？ 老虾曰： 莲将军耳。 撑天虎曰： 为何不与之战？ 老虾曰： 龙宾太子杀伐猛勇，以此不敢交锋。 撑天虎曰： 尔能入莲营乎？ 老虾曰： 能。 撑天虎曰： 如是，寄语莲将军，叫彼明日与龙宾大战，徐徐引至落雁岭下。吾等突出夹攻，力擒龙宾，然后劫海兵营寨，兵发东海。密计如此，尔可速到彼营一一告之。 老虾闻言，忙然驰归，细告莲由。莲田大喜曰： 有此一助，不畏海兵百万矣！ 次日，莲田传令出兵与海兵接战，须向落雁岭败去，自有接应之师。号令下时，只听海角齐吹，营门大启，兵卒拥出。
弃海见莲兵已出，命蛟腾为左队，鳖甲为右队，瑞光为后队，己身为前队，竟渡江岸，与莲兵对敌。莲田力战弃海。弃海花枪如骤雨当头，莲田抵敌不能，遂向落雁山下而败。弃海不知山内有妖兵隐伏，直逐莲田。刚到山前，妖兵四下拥出，当将弃海围在中心。弃海杀伐虽然厉害，无如前后左右皆属妖兵攻击，难以支持。蛟腾、鳖甲、瑞光意欲挺身救援，怎奈莲营兵丁隔断入路，只得与莲兵力战，喊杀连天。弃海身在阵中，与诸妖部大战百余回合，力实难敌，海风吹起，飞腾半空。群妖妖风亦随而起，团团围定。弃海又与力战，一连枪刺数妖，滚下风车。群妖见之，暂且退去。弃海甫欲远遁，复被群妖围着，幸未近身搦战，持枪自卫不提。
又说乐道自称霸于重圆山上，日教群妖以炼道之方，群妖个个归心，无敢傲令。一日闲游，驾起风车空中盼望，遥见海云一朵，为黑云围绕，不即不离。乐道窃思： 前在碧玉山大战恶妖，惟有弃海系龙宫太子，所乘海云，外人不能乘之。未必弃海道兄被妖所困乎？吾且暗乘腥风，向前一视。 计议已定，腥风吹动，竟入海云。弃海恐妖来攻，举枪即刺。乐道以双锤架定，而询之曰： 云内何人？ 弃海大声应曰： 三缄仙官门徒弃海便是。 乐道曰： 尔弃海道兄耶？ 弃海曰： 尔为谁？ 乐道曰： 吾乃乐道是也。 弃海曰： 尔果乐道乎？ 乐道曰： 然。 弃海按下海云，与之相见，抱头大哭。乐道曰： 道兄为何至此？ 弃海将莲田叛逆、群妖助阵事，详细与言。乐道曰： 如是，尔对敌时，假意败到飞龙岭来，吾大起妖兵擒之，再诛莲田未晚。吾整顿妖兵，在岭一候。 嘱罢，乘风竟去。
弃海有乐道相助，心雄气壮，海云催动，复战群妖。撑天虎曰： 前日受尔挫折，尔今也有此败。吾不擒尔以复宿仇，誓弗称雄妖部！ 言已，举斧上前。弃海连挑数枪，天虎抵之不住。撑天豹见天虎欲败，手持铁抓，飞奔而来，曰： 前日汝为何仇，将吾弟兄挫辱殆尽？ 弃海曰： 吾也道体天地，以救生灵。如汝狗彘之流，应当诛戮！ 言甫及此，撑天豹大怒，持抓直打弃海。弃海举枪迎敌，各逞雄威。酣战逾时，天豹力怯，亦复败下。撑天熊、撑天蟒齐执军器，并战弃海。弃海毫无畏惧，枪头运动，如电光飞扬。二妖连得数伤，双双败去。弃海大笑曰： 狗党狐群，也要与龙宫太子争锋，好不羞煞！ 熊踞在侧不服，大声吼曰： 休笑吾妖部无有能将也。 弃海掉头视之，乃一红须花面汉子，手持铁棍，劈头打来。弃海闪过一旁，慢慢运动花枪。熊踞不畏，将铁棍上下飞舞，与弃海之枪彼往此来，不分胜负。弃海暗计： 妖部也有如此棍法，真劲敌也。
缓拖一枪，竟被熊踞铁棍打着枪杆，重如山岳。弃海无奈，总于熊踞隙处挑之，连挑十余枪，熊踞力将惫矣。罴蹲复出吼曰： 汝之杀伐尚低，待吾来试试武事。 弃海回视，又一顶大汉子，青须青面，手持铁铛，长二丈许，广五尺余，飞起身躯，一推一挡。弃海忙举花枪刺去，奈枪不在铁铛之上，心中打算： 此妖更胜于前。 虚发一枪，忽为铁铛压着，弃海极力，不能脱之，顺着枪儿周围旋转，飞空一足，罴蹲几乎跌下。于是豹彪、獐胆、猿淫、虎吞、蟒毒数妖，一齐杀来。弃海见妖类甚众，又兼小妖数百，四方掠阵，已知势不能敌，海风吹动，欲向飞龙岭而逃。殊意困中核心，无路可奔。
事正危急，恰遇凤春、紫花娘、翠华、翠盖闲游到此，遥见妖雾内面有海云一缕。凤春曰： 海云为妖雾所困，吾姊妹等盍往救之？ 翠华曰： 山水妖属自相争斗，不必管他。 翠盖曰： 他妖固不必管，恐是吾门道友遭此急难，不解不可。
吾等上前一视，如非吾道门兄弟，则置之不顾；如系吾道门兄弟，则力解其危。 紫花娘曰： 汝言正合吾意。 遂将风车驱动，齐向海云脚下而投。弃海见雾气复生，暗思： 妖集愈伙，吾又不能逃出以奔飞龙岭，此事如何处之？ 正踌躇间，忽听海云之下有女子呼声曰： 海云中是何能将？ 弃海曰： 吾乃三缄弟子弃海是也。 女子曰： 既是弃海道兄，吾等前来一解。 弃海曰： 汝系何人？ 女子曰： 曾不记碧玉山之二翠以及凤春、紫花娘乎？ 言讫，飞身直上，与弃海相晤。弃海曰： 吾为群妖所困，救兵全无。乐道道兄在飞龙岭前候吾败至其间，以擒妖属，奈吾横顺冲撞，不能出此重围。
今得道妹相扶，快快败至飞龙岭，自有乐道接应。 众女闻说，各执法宝，腾上云头。群妖复来，四面攻击。弃海得此扶助，精神焕发，摇动花枪，与四女滚杀一团，前挡后拦，左攻右杀。
无如妖部愈杀愈多。战约半日时辰，总不得出。翠盖谓翠华曰： 还不显显道法，又被群妖困着矣。 翠华于是口念真言，将所炼凌风珠儿望空打去。但见狂风四起，风中猛火直灼群妖。群妖哗然，飞奔四散。独有猿淫不畏，口内吐出白光，光内一珠，将凌风珠托着，猛火遂熄。群妖复集，紧紧围之。凤春见翠华之宝不能收伏，忙于口中吐出霹雳宝珠，从空而下，声如雷震，山岳动遥虎吞见群妖畏此法宝，亦于口内吐出红珠一粒，云霞遍布，天日俱遮。二珠在空中一往一还，争头不已。久之，红珠喷火，其焰甚烈，当将霹雳珠卷下。凤春忙念真言，霹雳宝珠一声响亮，红珠旋转弗动。凤春知难伏此，嘘气一口，珠仍随气而转。虎吞即将红珠吹起，向凤春打来。紫花娘恐伤凤春，急急吐出紫珠，珠内二剑，金光旋绕，望红珠坠去。刚历红珠尺许，二剑飞出，妖娆如龙。红珠畏之，仍归虎吞之口。
蟒毒口吐黑烟，烟内黑珠一颗，有如斗大，珠内喷火，火内一兽腾在空际，以爪抓剑。爪被剑伤，大哮一声，黑珠亦坠于地。
群妖见剑空中飞舞，散去一边。凤春谓弃海曰： 趁得群妖让路，速向飞龙岭逃之。 弃海如命。群妖在后，四散黑风。
五人刚到岭头，复被围定。其时乐道早将数百里毒妖义聚在兹，以候弃海。候之已久，未见败来，因将妖群导入洞中，设筵以待，命小妖在岭刻刻打探。弃海来在岭前，不见乐道，乃谓四女曰： 乐道道兄约吾败到此岭，彼调妖兵对敌，如何形影毫无？ 四女曰： 乐道素行有信，必不虚言。吾等喊杀声声，彼必来矣。 弃海然其说，遂与凤春等喊杀连天，小妖闻之，即报乐道。乐道飞身上岭，见弃海已至，并有四道妹相助，忙谓弃海曰： 道兄精力已疲，吾设宴洞中久矣，尔与四道妹入洞畅饮，弟在此间督兵以敌群妖。 弃海聆言，果偕四女同入洞内。毒妖一一拜见后，齐赴岭头，各逞妖风，震动山岳。群妖以为弃海索战，速来围之。乐道顾谓部下曰： 谁先出敌？ 意虎曰： 吾愿先出，擒此群妖。 情虎曰： 恐尔一人寡不敌众也。 于是性虎、念虎、心虎、肺虎、腹虎争先恐后，与群妖战于半空。


梦花轩精收阿醋种草阁仁化盗儿
绣雾道人自得道号，遂离走马洞，追随三缄云游四方，以期传道苦习，飞升而成上品。师徒一日来到文江地界，日夕曦停，正在村郊，无所归宿。三缄曰： 青畴绿野，一望无际，将何归宿乎？ 狐疑曰： 师与道弟等暂候于斯，弟子前途咨诹，求一栖止之所。 言已，向前而去。
行约数程，见一中年人携笻在道，遍体臃肿，行一步则气涌不堪。狐疑睹是情形，可怜可悯，因询之曰： 女族何氏？所居何地？身负甚疾，行路维艰，胡弗安处家庭，以养病体，而乃道途奔走，受苦如是耶？ 其人见询，两泪交流，以手指地者三，一时气拥胸前，不能出诸其口。
狐疑曰： 汝欲道其奔走之由，奈气拥而词不克吐，故指地同坐，俟气定而始为吾言乎？ 其人额之。狐疑于是席地而坐，其人亦缓缓坐下。歇息良久，气定而后言曰： 吾族何姓，小字沛霖。因父致仕归来，卜宅于义合村之西偏，鸠工庀材，成一村落，自居于是。吾父母死焉，吾弟吾兄亦接续而死焉，今只剩吾。疾负深重，其受奔途程之苦者，以门无五尺之童，奔走乏人，不得不然耳。 狐疑曰： 奚不雇一仆工，以为服役？ 其人曰： 累雇之而累丧之，已后无敢入我室者，而我竟成狐独矣。 狐疑曰： 汝家莫非有妖乎？ 沛霖曰： 吾宅一轩，系父玩赏之地。自父没后，凡居是轩者，必沉沉睡去，梦视轩内，白花齐放，香气沁人肺腑。得此气者病，病则死焉。 狐疑曰： 如汝所言，是必花妖也。吾师能收此种。汝如惜宿今夕，安吾师于轩中，是妖一收，汝病即愈矣。 沛霖闻之喜，即促狐疑转导乃师。
狐疑去不一时，师徒偕来。沛霖邀至其家，酌以黍粟。
是夜，三缄独坐轩内，道功用毕，目瞑片刻，果见万花齐放，红白相兼。将目睁时，又一毫无有。依然合目，则万花如故，渐渐围绕身旁。久之，身为花枝紧束。始而芳馨可爱，继而不堪闷煞，几欲呕吐于心，忙运道功，则万花渐远。耳闻轩外大起风声，定目视之，一团黑气，如烟如絮，旋转手梁栋之间。三缄暗思： 此必妖也。 手执飞龙瓶，望空抛来。只见瓶吐金光，向黑气追去。黑气被金光一射，入地而隐。瓶光闪烁，如有寻而不得，仍复飞入三缄手中。三缄知是鬼精，瓶恐不能收伏，急将肠绋子持定，候至天晓，而黑气渺然。
狐疑问曰： 吾师昨夜在轩，所见何物？ 三缄曰： 始见万花围绕，后见黑气一团，为飞龙宝瓶射以金光，入地而没。直到天晓，无物可见焉。 狐疑曰： 是何妖物，行藏若斯？ 三缄曰： 是必鬼怪，非山水精属也。如系水怪山妖，早为飞龙瓶所吸矣。 狐疑曰： 是鬼物也，如何收之？ 三缄曰： 非肠绋子不能。 狐疑曰： 次夜可以收乎？ 三缄曰： 吾将他游，安可久住于此？ 狐疑曰： 何子家中数十丁口，俱为鬼精所毙，师如不救，沛霖亦将可保。吾师以慈悲为念，鬼精弗得，何忍去耶？ 三缄曰： 汝言亦是。但吾师徒在此，彼为飞龙瓶所骇，断然不出。不如辞主他行，随以隐身旌罩着，师徒仍归轩内。如彼今夜复出，即抛肠绋子以收之。 狐疑曰： 师计甚妙！ 果至下午，假辞主人而去，暗罩隐身旌而来，仍住于轩以观动静。刚到晚钟初撞，阴风大展，见一狰狞厉鬼，手执绳索，将沛霖捆束，高吊轩中，大声吼曰： 汝父恃彼豪强，于吾冢上建轩玩赏，吾为汝父践踏至矣！吾身不安，俾汝家人丧尽，汝尚不知改悔，动辄怨天尤人乎？今之使汝病而不死者，冀将此轩拆去，仍将吾冢垒成。吾得安居，其疾自愈。孰知汝毫不猛省，反聘道士以宝收吾。吾若步履稍迟，早被道士所收矣！ 是时沛霖已骇半死。
三缄暗暗抛去肠绋子，金光二道，绕着轩之上下。鬼精惊曰： 道士已去，如何尚有宝光？ 刚欲潜形，已被搂捆。三缄将旌撤却，指厉鬼而言曰： 汝何在此肆虐无忌，丧彼家人？ 厉鬼曰： 是轩在吾冢上面。如还吾冢，不复扰之。 三缄曰： 如是，吾为彼嘱，自拆轩以建汝冢焉。 遂命狐疑呼沛霖而告之曰： 冢上建室，人不知避，每丧身家。汝拆此轩，以保祖宗血食。 沛霖唯唯。厉鬼曰： 吾冢能建，吾心已服。至万花之放，乃阿醋醋所使，非吾所为也。 三缄曰： 彼在何处？ 厉鬼曰： 今在是轩之右焉。 三缄曰： 汝能呼之来乎？ 厉鬼曰： 阿醋醋道法极大，吾亦为彼役使，安能使之来耶？ 三缄闻言，手执飞龙瓶，抛去轩右。一时狂风大作，野雾迷天，半空中金光乱射。约逾一刻，风声已住，瓶仍收转，未能伏此花妖。三缄复以肠绋子抛之，顷坠于地，束一女子，身服大红花妖，见三缄师徒默而不言。三缄曰： 汝既修成花妖，诚非易事，即宜谨守天律，不害人间，胡得在兹肆虐如是？
阿醋醋曰： 世爱奢侈，多建亭台，美丽栋梁，妖鬼所羡。况何氏先代居官，剥民脂膏，宦囊饱足，民之怨之者，声闻于天。天厌弃之，早欲绝其嗣参。且其致仕归来，土木大兴，以资玩赏。平人古冢，便己安居，乌知地中人受是凌夷，恨深入骨。此野鬼作祟，理所当然。吾特怀抱不平，一助其力，岂敢以世之为善者而并虐之乎？ 三缄曰： 汝言未可厚非。兹命沛霖将轩拆去，冢还野鬼，汝又如何？ 阿醋醋曰： 吾无怨于何姓，不过借彼空室以为游玩。今听道长言，吾愿他适矣。 三缄顾谓诸弟子曰： 彼之好建台阁而空其廊舍者，必为鬼妖所霸。此以知人胜宅则可，宅胜人则不可焉。 阿醋醋曰： 座上道长，其旨奉上天，命领道祖，而阐道人世者乎？ 三缄未及回言，狐疑在旁答曰： 是矣。 阿醋醋曰： 若然，妾愿拜于门墙，以祈指示。 三缄喜曰： 汝知求道真心，吾岂于汝是弃？ 言已，收回绋子。
阿醋醋起，行参师礼并及诸道兄毕，复跪地禀请追随云游。狐疑曰： 吾师女徒甚多，待游归后，然后传集，同炼大道焉。 阿醋醋曰： 既是如斯，祈师赐以道号。 三缄曰： 汝名醋，即名 醋枉道姑 可也。 阿醋醋得了道号，不胜欣喜，拜舞辞行。三缄曰： 汝且勿忙。何沛霖家中历鬼为害，谅恃汝势。汝须为彼解之。 醋枉曰： 何氏好尚奢华，修造不避古冢，理宜绝其孙子，于我何尤乎？ 三缄曰： 修道人原以仁慈为心，何忍绝人梗祀？况兴土大平古冢，乃彼祖父所作，沛霖实不知乎！ 醋枉曰： 此无他说，拆轩培墓，鬼自去焉。 言罢，再拜三缄，踱出花轩，隐然不见。
三缄当命沛霖拆此轩为隙地，凡前后古冢，均培植之。不几时，沛霖之疾勿药而愈矣。沛霖曰： 今承道长不择村庄鄙陋，在兹安宿数日，精鬼除却，吾疾已愈，皆道长所赐也。倘得继起祖宗桎祀，吾当尸位以祝，永不忘恩！ 三缄曰： 些须小事，何劳挂齿？但凡居家，不可以室胜人，更不可妄平古冢，以建宅舍。历来人家世族，酷好修造楼阁亭台，久之而人丧家倾，子孙绝灭。彼以为时命所致，不知平冢为居，触怒地神，因使鬼妖暗暗吸人精血，子孙辈多半年少而死亡殆尽者，实此故焉。 沛霖曰： 此非道长指示，凡人乌得知之？自兹已还，吾必为世之豪华者告，毋侈亭台楼阁之美，当为培冢修德之行。 三缄曰： 能存是心，后世子孙必有大振家声者。 言毕辞去。沛霖依依不舍，约送途程十里，洒泪而归。
三缄自别沛霖，直向西游。西岳地方，有一阁焉，在野杭山半。其阁高大异常，即林木参天，而建瓴已出乎其表。然阁在深林以内，少有人迹所至。中一巨盗，名黑燕儿，统领数十强人，或挖墙入室，或路途劫抢。村民虽知之，而莫之敢攫。
且黑燕儿走壁飞墙，行动甚疾，受其害者，纵禀官宰，亦莫可如何。三缄师徒一日路过山下，遥见此阁高出树梢，因之商量，借以暂住。访是阁名于村老，村老以 种草 对。三缄曰： 可有僧道乎？ 村老笑曰： 有盗无僧焉。 三缄思之： 既是道门，更合吾意。 当率徒众，纡徐直上，入于阁中。见得楼阁四五层，两厢翼然，高爽可爱。三缄谓狐疑曰： 此地真堪炼道也！ 师徒于是各寻一室以居。
刚到夕阳坠时，黑燕儿饮酒市镇，酩酊大醉，与二三小盗缓款而来。入见师徒尽属道家装束，在彼灶上煮粟生烟。燕儿怒曰： 何方野道，敢霸吾阁？若不速去，吾必杀之！ 狐疑斜视其人，凶横可畏，乃答以好言曰： 吾辈系云游道士，无地栖身，暂宿此间，明日将他去矣。 黑燕几曰： 吾阁不准人居。趁兹天尚未晚，自寻方便，如再迟缓，惹得黑老子性发，狗命难留！ 狐疑曰： 止宿一宵，有何碍处？哪个男子不出庭户耶？ 黑燕儿曰： 汝嘴甚利，吾必先为治之！ 拔出佩刀直向狐疑，欲扭其发。狐疑见彼来意不善，忙将双剑拔出，曰： 汝欲与吾试武乎？吾岂畏汝者！ 燕儿弗答，持刀竟刺。
狐疑将身闪过，以双剑架定。燕儿用尽本力，丝毫不动，心内已畏惧数分。倏然间将刀拔出，又向狐疑头上奋力刺来。狐疑以剑架开，回一剑背，正打燕儿膊上。一声大叫，倒于地中。
狐疑踏定胸膛，欲劈以剑，十余小盗群跪求饶。狐疑笑曰： 如此武艺，亦要充作盗魁，岂不令人羞煞之至！ 燕儿知不能敌，抽身便走，群盗随去。狐疑紧闭阁门，安宿一宵，寂然无事。
孰知此贼受辱不服，去芦花山上搬及四大寇，来复此仇：一名飞天魔，一名扫地魔，一名嚼人魔，一名障气魔。四魔为首，约集贼党千有余人，在各县城乡，或明劫金银，或暗窃财帛，无地不受其害。
是日正在山寨议事，燕儿竟入寨内，向彼言之。四盗曰： 如是，欺吾盗中无能人矣！ 遂统其百余盗，潜向野杭山而来。时近二更，已将阁后阁前密密围着。绣雾道人知得，即与狐疑开了阁门，挺立门外，厉声言曰： 吾辈乃云游道士，借阁暂宿。尔者黑脸贼儿势不能容，辄恃武艺高强，持刀便斗，既已败去，胡又约尔狐群狗党来兹肆扰？有何本领，尽管上前，与老师爷试试高下！ 飞天魔曰： 待吾擒此野道，以作肥羊！ 举起铁矛。向狐疑力刺。狐疑将矛接着，从左一拖，飞天魔势虚，身倒在地。扫地魔大怒，手执铁铲，劈面铲来。狐疑卖过头颅，顺手一剑，恰中其膀，又将此盗打卧在地。嚼人魔、障气魔双双来敌，狐疑、绣雾道人亦出接战。战不数合，二魔倒地如前。群盗见之，各持军器乱斲乱刺，喊杀连天。三缄询得其详，抛起肠绋子。二光下坠，数百盗儿，被束一团。
三缄坐于阁中，将为首五盗叫至座前跪下，而询之曰： 尔五人皆盗魁耶？ 五人曰： 然。 三缄曰： 自恃强梁，终必毙于官刑。即幸而漏雨，不为官刑所毙，亦必毙于同类与受害者焉。何苦以父母生养之身，受兹挫辱？不但此也，祖宗家声清白，因尔为盗败之。一旦命尽寿终，将何面颜见先灵于泉壤？况古今之为盗者，不惟不能善死，亦且不能善生。何者？盗人物为己物，夺人食为己食，阳世被尔所盗所夺，纵无追究，没后阎罗判断，必罚作牛马，以偿受盗受夺之家。此理昭然，尔辈何迷于斯而不知悟？ 五盗聆此，涕泣言曰： 未闻道长言，以为所行皆是；今被道长道破，顿觉前日伎俩，尽属昏昏。望道长大展仁慈，释放吾辈。自是极力痛改，誓不复蹈前愆！ 三缄曰： 尔毋背吾，而又为人害也。 五盗同声曰： 再不敢矣。 三缄遂将绋子收回。五盗得释而去，以下群盗，一一拜舞，四散纷然。


骂野道戎兴迩室寻贵宦妖遇鬼头
珠莲闻七窍言，忿至书室之外，破口骂曰： 吾家郎君禄享万钟，官居一品，原为读书种子，扬眉吐气。野道有何不服，频使妖法，导之梦中？幸吾郎君识见高明，不落尔术。尔颜何厚，又至吾衙耶？现今皇上下旨，禁止野道妖僧。吾念尔修炼有年，速去他方，饶尔犬命。如再纠缠下去，必命力役擒尔奏君，斩首市曹，那时悔之亦已晚矣。 三缄曰： 小蚌精以吾为妖，尔不自知其妖。恐祸到临头，死无厝所。 珠莲曰： 尔有何道，敢夸大言？ 三缄曰： 吾道虽不大，能将妖孽拿。 珠莲曰： 吾家郎君与尔有亲乎？ 三缄曰： 非亲却有谊。 珠莲曰： 何谊？ 三缄曰： 昔日同习道，同道且同师；坠落红尘久，反本正其时。 珠莲曰： 聆尔所说，真是野道，例所当诛。 三缄曰： 蚌妖小女，吾与尔路开一线，速去劝尔郎君，将贪名好利之心，变作炼道成真之念，吾亦收尔入吾门墙。一日道成，脱却水族壳儿，为大罗仙子，逍遥快乐。
奚必区区以此色身，迷弄仙种，孽根造满，甘遭雷劈，灵魂谁为之追散乎？ 珠莲曰： 任尔甜言蜜语，夫人心有所主，决不入尔牢笼。 三缄曰： 吾言可听，尔休错过渡人舟楫也。 珠莲曰： 尔既可为舟楫，胡不自渡耶？ 三缄曰： 吾不自渡，敢诩渡人？ 珠莲曰： 尔既自渡，宜在上天驾雾乘云，遨游海岛，为何尚在尘世，徒以言语惑人乎？ 三缄曰： 初为天仙，外功尚欠，因不辞苦况，下得红尘，度些人儿，以充外功不足之数。故受人詈骂，不忍弃之不度，岂如世上小丈夫然哉？ 珠莲曰： 尔言仙子气度宏大，满腹慈仁，蚌族虾宫，以及龙鳞之俦，尔师紫霞胡以诛及？ 三缄曰： 吾师紫霞其尽水族而诛之乎，抑不尽水族而诛之乎？其尽水族而诛之也，是仙不能容物，慈仁无有。其不尽水族而诛之也，是必水族有害于世，有阻于道，在所当诛，不得已诛之，又何失乎仙子之慈仁也？但尔为水族之妖，不识其中道理，吾以显而易见者为尔譬之。盈天下皆人也，人为忠孝节义之人，上天爱之重之，又从而加之以福，予之以禄，此予之宜予也。人为奸淫忤逆之人，上天厌之绝之，始而夺其福禄，继而加以雷火，此诛之宜诛也，不得谓与以福禄者为慈仁，诛以雷火者非慈仁矣。盖诛恶类即所以奖善类，奖善类即所以化恶类，无在非天之慈仁也。
如赤鲤、虾妖、老蛟、毒龙及尔蚌氏母女，恶类也。恶类不诛，道终为尔所阻。诛尔辈乃能存大道，不诛尔辈，则大道不存，此于诛之之中又见仁慈之大者。 珠莲曰： 尔师紫霞能诛吾躯，焉能诛吾魂魄？ 三缄曰： 仙子道法高妙，何者不可？
其不诛尔魂魄者，以留尔辈生生转转，而有改过自新之日也，是又非仙子之慈仁乎？ 珠莲曰： 任尔巧辩，吾不信之。 三缄曰： 蠢蚌儿何其愚之太甚！吾为尔恨，又为尔悲耳。 珠莲曰： 如何？ 三缄曰： 恨尔不知转念，以为上品；悲尔迷途深误，不畏死亡。 言犹未已，珠莲曰： 任尔舌底莲开，宜自方便，速出衙去，异地云游。胆敢逗留，吾必束尔入朝，加以大辟。 三缄再欲回语，七窍曰： 夫人言已如此，尔宜急去，免惹杀身之灾。 三缄曰： 七窍道弟，尔妻其果人乎，抑非人而为妖属乎？ 七窍曰： 明明人也，何妖之有？ 三缄曰： 嘱尔夫人候着，吾必使之现其原形，与尔一视。 言毕，略显仙法，锁脱而出。珠莲骇，忙忙回首，逞步欲归。三缄以手指之，行动不能。刚欲现彼原形，恰为毒龙知得，手提月牙大斧，来战三缄。
战未逾时，毒龙力怯，妖风驾起，腾空而升。三缄亦驾祥云，与之斗于空际。但见山林摧折，都中屋宇，鸳鸯瓦解，地黑天昏。满都人民，无不惊惶吐舌。三缄在云头之上，忙取飞龙瓶抛向空中，瓶内火龙飞出，张牙舞爪，直搏毒龙。毒龙败下阵来，逃去海外。三缄云头按落，欲乘势以诛珠莲，又遇赤鲤、老蛟接着大战。一来一往，胜负不分。久之，三缄取出斩妖宝剑，向二妖抛去。二妖恐被剑伤，亦驾妖风向海岛而遁。
三缄也不追逐，掉转身来，虾妖手执双叉，复与大战。仍以斩妖剑抛去，虾妖将叉扭定，口喷黑雾，顷把都城内外昏黑如漆，对面不见人形。三缄无可如何，只得升上云头，再作区处。不料蚌母负珠莲而遁，虾妖亦负七窍而逃。俟至黑雾散余，部衙中独不见七窍夫妇。一时宣言于外，都中嘈杂不堪。当道官员奏闻于朝，上命武勇将军入衙查视后，即命武将洪佐带兵追寻。
寻访数朝，杳无音耗，急急将兵撤转，以复旨意。皇上登殿，谕及众臣曰： 可惜一位明鉴大臣，为妖所害。如或天佑其人，得以归都，速奏朕躬，官还本职。 谕罢，退入内朝，不必详言。
且说虾妖吐下黑雾，与同蚌母，负了珠莲、七窍，乘风而逃。逃至海中，正遇毒龙、老蛟、赤鲤三妖，惊曰： 尔等俱逃，夫人与大人今在何处？ 虾妖曰： 吾战三缄不过，喷出黑雾，迷漫千里，暗将珠莲、七窍负至于斯。今幸遇兄，须共筹商，看将吾大人夫妇若何安置？ 毒龙曰： 吾洞深幽，人所罕到，安置在内，不亦可乎？ 虾妖曰： 可则可耳，但七窍、珠莲食惯烟火，海底腥物，如何供之？ 毒龙曰： 吾与赤鲤、老蛟去市镇盗取烟火器具，以供二人焉。 言罢，仍命虾妖、蚌母负之入洞。
七窍此际如梦初醒，举目四顾，曰： 是非吾衙也，吾在何地耶？ 虾妖曰： 三缄妖物要噬大人夫妇，吾等奋力救之，幸得皇天默佑，布下大雾，吾与老婢才将大人夫妇负逃此地洞里安身，切毋声张，恐三缄知觉寻来，噬尔二人也。 七窍曰： 吾官居一品，暗逃至此，不几失却乎？ 虾妖曰： 大人性命不顾，尚贪极品耶？ 七窍曰： 尔言三缄为妖，不知究属何物？ 虾妖曰： 彼乃白荡山中一毒蟒耳。 七窍曰： 满朝文武，与吾同品者甚多，彼何不噬他人，而独噬于我？ 虾妖曰： 尔近来爱言大道，彼因以大道诱尔。尔又将习不习，俾彼怒从心发，故欲噬尔以泄忿。所以人心不可乱思，思鬼则鬼生，思怪则怪至。 七窍曰： 如是，吾其不可归乎？ 虾妖曰： 归胡不可？但须时日稍缓，看用如何良策收伏三缄，以绝尔祸，然后送归都下，亦不为迟。 七窍曰： 今既不可速归，宜寻一绝好房廊，为吾居之。不然，石洞阴润如斯，若何可住？ 虾妖曰： 暂住数日，自另觅居室，以安大人。 言谈至此，毒龙等已将盐米一切盗归洞内。珠莲烹煮，与七窍同餐。
无如洞之东偏有一地缝，缝中一鬼，目如筐笸，山妖畏其厉，俱以 大眼鬼 呼之。赤鲤、毒龙因畏三缄搜寻到此，每日出外探访。或潜高埠，放眼长悬；或乘妖风，隐于云脚。岂知三缄未到，而洞里之患已生。他日，蚌母在洞炊黍，烟生树外。正遇大眼鬼闲游山岭，望而惊曰： 是地荒凉，无人居住，何得烟生乃尔？ 于是阴风驾动，顷刻来至毒龙洞前，恰值蚌母汲水洞外，大眼鬼涎垂口角，过上前去，一口吞之。吞已入洞，见得珠莲、七窍品坐石牀，鬼暗思曰： 吾腹此际业已充矣，不如将此女男携回缝中，慢慢咀嚼。 思罢，阴风大逞，拿攫而前，一手擒着一人，竟出石洞。珠莲、七窍骇得魂不附体，大声呼救。岂知深山旷野，无人来往，兼之毒龙等尽皆远出，谁为救援？片刻之间，已为大眼鬼攫回缝内。刚欲举口，倏然地下出一神祗，吼曰： 孽鬼休得无礼，此二人系他日仙真，尔若吞之，定不容尔。如能保护，大道成后，亦有余荣。 鬼闻此言，遂罢吞噬之念。
日将西坠，毒龙诸妖见三缄无有踪迹，陆续回洞，遍觅珠莲、七窍，杳不见形。毒龙跌足曰： 欲守陇以保蜀，岂料陇不能守，蜀又失矣，如之奈何？ 虾妖曰： 是必此地山精将二人攫去。吾等各执宝器，遍山寻之。 遂驾妖风，遍山游转。
转到芜岭，瞥见大石之旁卧一巨妖，头如斗大，黄须青面，鼾声若雷。赤鲤私谓虾妖曰： 攫七窍夫妇者，必此物也。 虾妖曰： 小小精怪，敢攫吾等所保之人。 举起双叉当头刺去。
巨妖惊醒，怒目视曰： 尔为谁？素与无仇，何得于睡梦中伤吾性命？ 言毕，手举斗大铜锤，向虾妖打来。虾妖闪过身儿，仍复以叉刺去。彼来此往，弱强莫分。赤鲤、毒龙、老蛟齐齐上前曰： 巨汉停斗，尔何妖属？试为吾言。 巨妖曰： 吾乃大头鬼也。 毒龙曰： 尔何以此名耶？ 鬼曰： 吾在生日，名列虎榜，年正妙龄。逢了族亲，只点一点头儿，装作大模大样，即家中父母，亦难与我见而交言，人人恨之，暗以大头鬼称之，又兼身好邪淫，万罪俱造。死见阎君，受尽殛刑，打入阴山，吾即在此修成一鬼，名号大头。今日闲游到斯，倦卧石下，于人无侮。这位驼背汉子，胡得暗下毒手，刺吾以叉？ 毒龙曰： 彼属无知，误犯尔躬，祈勿见咎。吾且问尔，毒龙洞内不见一男一女，尔可知乎？ 大头鬼闻言，色若不豫。不知何说，请递观之。


讨毒龙西方请佛诛水怪东海兴兵
紫霞回得仙府，招聚诸弟子曰： 毒龙真人久归正孰，已列道祖门下。虚无子脱胎三缄，三界皆知，未审彼被何仙竦思，欲将三缄吞噬，又逞道法，与吾弟子力斗云头。吾甚恨之，誓必剿除，以为异日之阻道者鉴。然吾除及此怪，不令诸真得知，必有议吾毒待妖部，而以吾为不仁者。兹命尔弟子，高插聚仙旗于八卦台前，待群真齐集，将毒龙为害一一言明，然后讨之。如诸真能助吾者，以护道例待；不助吾者，以阻道例待焉。 诸弟子领得此命，遂以聚仙旗高插台前。
但见旗尖随风飘荡，金铃响后，四面聚起云霞，各洞童儿报知诸真，尽皆仓仓皇皇乘云而至，排立八卦台下。彼此相询，不知招聚群仙所为何来。
立候移时，紫霞身登台中，拱手言曰： 众真劳矣。弟也不才，僭登此座，不过暂列于诸真之上，其实有以请教于诸真者。 诸真拱手同声，询曰： 紫霞真人招聚吾等，有何计议，愿闻其详。 紫霞曰： 前承诸真以阐道一任，俾吾肩之，吾命虚无子临凡，亦属群仙许可。琢磨至今，始知奸道毒龙真人统及蛟、虾、老蚌等妖？设计吞噬。弟命复礼子、正心子、诚意子往护三缄，彼不惟不敛迹潜形，胆敢持戈相斗，非吾驱以法力，三缄之躬不保矣，大道何由而阐乎？吾誓必讨此毒龙，以戒来者。诸真以为何如？ 清虚、凌虚、碧虚、云衣、雪衣、霞衣皆起而言曰： 阐道至重，毒龙不畏天律，理应讨之。但不知讨彼何时，吾等愿助其力。 紫霞曰： 毒龙以气海为窟，吾思明日晨刻，师兴问罪，直入气海焉。 诸真曰： 如是明晨齐集，共讨此妖。 计议已定，台上金钟三响，群真散去。
紫霞嘱咐弟子各带法宝，候至晨光照耀，群仙毕集，云车驾动，齐向气海而投。紫霞将撤水仙旗向海绕之，海水立涸。
毒龙潜身无地，甫出海岸，被复礼子以伏龙宝杵当头击下，毒龙措手不及，转投法海。紫霞急驾祥光，同群真随后追来，仍以撤水旗绕之。殊知法海乃源头活水，众水从此化生，撤水仙旗绕之不竭。紫霞顾谓群真曰： 撤水仙旗不能治及法海，毒龙潜伏在内，如何讨之？ 凌虚曰： 吾葫芦内炼就三万六千入水神针，倾在海心，毒龙必出。 紫霞喜曰： 有是宝器，火速倾之。 凌虚入命，顷刻间海水翻波，毒龙为神针所刺，遂出法海，大声吼曰： 紫霞野道，吾前藏气海，尔以仙旗将水撤干，吾不能潜身，因而转入法海，是畏尔甚矣。尔复追逐至此，是欲与吾试试高下也，吾岂真畏尔乎？ 紫霞曰： 要试高下，有何难哉！然不申明罪状，则师出无名。
言犹未已，毒龙厉声曰： 尔所言讨吾者，吾亦知之。不知吾欲吞噬三缄，皆以羞尔停道不阐也。紫霞曰： 阐道有时，何可造次，尔以停道不阐咎吾，是尔强辩之辞。如甘受罚则可，否则以违背天律论。 毒龙曰： 吾无他错，罚从何加？ 正心子见毒龙不降，忿将照心磨抛去。只听一声雷震，火光直绕毒龙。毒龙手执五彩花囊，向上一抛，照心磨坠入囊内。诚意子见得，忙以洗心剑抛来，万道霞光凭空而下，毒龙亦以花囊盛之。复礼子曰： 二大宝器都已失却，尔等且退，看吾诛此老妖。 毒龙笑曰： 来，来，吾不畏尔。 复礼子不答，以钻心宝锉掷去，又为毒龙花囊所收。二子呆立，无策可施。
紫霞曰： 毒龙猖獗如斯，谁去降伏？ 凌虚曰： 待吾收之。 言已，飞身而至，手持撑天如意，向毒龙吼曰： 尔阻阐道之路，是傲天命也。应押斩仙台前，去尔首领。念尔异物修炼，功夫不易，须速向紫霞认罪，了却此件风波。不然，吾将如意压尔于阴山地面，永不能复入人道矣。 毒龙曰： 道为天下所公，其非紫霞一人之道也。阐道一事，凡仙可任，亦不独紫霞能任之也。紫霞纵彼弟子停道不阐，以负命论，其罪甚大，蔑以复加。吾即吞噬三缄，理应吞噬。吞噬后另遣仙真，化身阐之，亦未为晚尔。凌虚不静守洞府，安想清闲，来此战斗场中，敢与毒龙真人一试法力乎？ 凌虚曰： 吾以好言相劝，反出恶言回吾，看吾如意仙宝不尔容也。 遂将如意四方磨动，霞光迷露，火焰逼人。毒龙刚起妖风，早被如意压下，忙以花囊绕去，如意化作金光一线，滚入其中。
清虚见失如意，急执灵根宝塔，向毒龙顶上抛之，恰似山岳崩来，无处躲闪。毒龙大叫一声： 吾命休矣！ 殊意将压至首，以花囊乱绕，宝塔又入其中。碧虚惊曰： 毒龙一孽物修成，手中何宝，如此厉害？ 暗将醒心玉镜抛入空际。毒龙不知何宝响亮，翘首望之，天半日横一长虹，摇摇欲坠。毒龙不知何宝，亦以花囊绕去，醒心玉镜金光一道，入囊如前。云衣子以洗心一巾，雪衣子以稳心铜锤，霞衣子以居心金剑，一并抛入天空，无限金光，同雷火齐下。毒龙不徐不疾，接以花囊，诸宝如石投江，一一收入。群真骇甚，束手观望。毒龙笑曰： 再有倒天被地的宝物，只管抛来，吾这囊儿概为收之。 紫霞曰： 吾等暂退，明日与尔再决胜负焉。 毒龙曰： 如此让尔一宵。
紫霞与诸仙真各驾祥云，退于八卦台前，向诸真言曰： 毒龙孽道，概将仙真法器收入囊中，藐视一切，但不知所持花囊，系何仙之物？ 凌虚曰： 吾见老怪持此异宝，常放佛光，仙中必无，谅是佛门所遗，故尔厉害如是。 紫霞曰： 是宝有于毒龙，深害大道，凌虚真人可到西天访之。 凌虚诺，离了八卦台，直到西天朝拜佛祖。文佛询曰： 凌虚真人不在仙府，来吾竺国，必有所求。 凌虚曰： 紫霞任肩阐道，现阻于毒龙真人，群仙往讨，诸般法器为一花囊收之。吾见是囊常有佛光，不识遗于何佛，故来竺尔，祈佛祖查收此宝，以擒毒龙。倘得大道阐明，亦释氏之余恩。 佛祖听言，入定片刻，告于凌虚曰： 是乃无为佛安阐习道所遗，尔当向无为宫中拜请一往。
凌虚闻说，拜辞佛祖，竟到无为宫，稽首言曰： 紫霞领道祖法旨，命虚无子临凡脱化，号曰三缄。忽被毒龙真人化为俗道，统及蛛光蚌女，迷之以色。三缄不坠色界，毒龙陡起吞噬之心。紫霞救出三缄，问罪毒龙。毒龙忌惮毫无，与紫霞诸真云端大战。未审所执何宝，诸真法器皆坠其中。弟子遍查群仙，无是灵物，方游竺国，稽首牟尼。牟尼入定，查得此物乃无为佛祖所遗，因之指示前来，恳请佛祖临尘收兹孽障。 佛祖曰： 善哉，善哉！善者不来恶者来。待吾持得禅杖去，收却毒龙入我怀。 偈毕而问凌虚曰： 真人前去，排就阴云大阵，吾从阵左而入，隐于其中，以收毒龙。 凌虚领命，祥光播转，竟回八卦台中，告之紫霞。
紫霞与诸真等重至法海，顷将阴云大阵密密排成。毒龙真人统得豹头道士、虎头道士、凤头道士、蛇头道士、狗头诸道士，各执仙刀仙戟，威风凛凛，排列波间。紫霞真人手执撑天见性钟，立于阵外，大呼之曰： 吾今布一阵门，尔敢敌否？ 毒龙未及回言，狗头道士手执乱心迷入剑，疾声答曰： 小小阵儿，有何难破。 将身一扭，打入阵门。其内黑如漆胶，莫分路径，埋首乱撞，力已疲矣。瞥见南北角上一线幽光，潜形其间，尚未安妥，已被看阵童儿所见，笑曰： 阵中犬子何自来兹，被吾擒之，以俟发落。
狗头骇，偷身而走。无何雷声震动，恍如天崩地裂，狗头几无躲处，四面狂奔。看阵童儿见彼奔驰力竭，口吐红光一线，持索以待。狗头道士即向红光透露处，飞奔而来，不知已入童儿索圈之内，忿然曰： 谁在阵中暗使圈套？ 童子曰： 尔自入此，怪得何人？ 狗头曰： 暗擒大将，不算为很，如释吾出于青天白日之下以力擒获，方谓能军。 童子曰： 吾即释尔，二次如被擒着，又有何词？ 狗头曰： 任尔食肉寝皮，绝无异说。 童子甫将项索解下，狗头得释，鼠窜而逃。童子恨其奸，复吐白光一线，于阵之左角，躬身大便以俟之。
狗头在阵盘旋已久，腹中饥甚，无由觅食，东驰西奔，竟向日光而投。鼻息呼吸间，肴馔之气沁入肺腑，寻香近视，大便也。狗头不胜欣喜，埋首饱餐。童子笑近身旁，以手扭其两耳，狗头且食且言曰： 谁与吾顽？ 童子笑曰： 身称道士，尚食大便耶？ 狗头曰： 而今学道，原有食臭一则，吾餐大便，即炼食臭之功也。 童子曰： 食臭岂食大便乎？ 狗头曰： 学道人一言食臭，其便何分大小？如富贵之家肯与结缘，牛便亦乐吞耳。 童子曰： 此道之所以坏于尔辈也。 狗头哀乞释手曰： 童子先生饶吾一着，他日相晤，自感尔情。 童子曰： 吾且问尔，毒龙真人此次统何仙真，前来破阵？ 狗头曰： 吾不言，言之恐尔骇死矣。 童子曰： 尔如言明，吾暗放尔出阵焉。 狗头曰： 尔毋诳吾也。 童子曰： 决不诳汝。 狗头曰： 如此尔且大着胆儿，待吾一一言之。第一仙人豹头道士，第二仙人虎头道士，第三仙人凤头道士，第四第五仙人蛇头、虫头道士，至于第六金仙，即属吾躬，号曰狗头道士。 童子曰： 胡以豹头名之？ 狗头曰： 得人钱银，诳之入道，使彼抱头忧气，故曰豹头。 童子曰： 何名虎头？ 狗头曰： 诱尔结缘，食人无厌之谓也。 童子曰： 凤头、蛇头、虫头，又何谓哉？ 狗头曰： 凤头嘴利，能讲玄话迷人；蛇头善骗人财，尔如捕之，最扳得快；虫头至蠢，是玄也学，非玄也学，只要髻儿立起，做个道士，其实与梦虫无异焉。 童子曰： 各名皆有取义，狗头二字，其义何居？ 狗头曰： 吾前在充很山为王，帐下狗头儿最众也，被豹头道士劝入玄径，以此故名。 童子曰： 尔已说明，随吾来出此阵。 狗头曰： 尔快释手，如再扭着吾耳，出得阵时，六根怕不全矣。 童子曰： 不扭定尔耳，安知阵中之门乎？ 狗头护痛而随之行。童子禀知紫霞，监于阵底。
毒龙真人见狗头道士入阵无影，飞身上前。凌虚、碧虚接入阵内，引至阵角之左，无为佛禅杖一抛，化作五爪金龙，紧将毒龙抓着。佛祖用手擒来，吞于身内，当以花囊付与紫霞，回宫而去。紫霞取出诸真法器，一一给还，至豹头、虎头诸道士，尽为阴风阵雷火所诛。紫霞见诸妖已丧，率领群真回洞，煮黄粱仙酿以款之。
正举叵螺之杯，忽见海云直起天半。紫霞曰： 是必龙者兴兵以讨老蛟等怪也，还冀诸真同到海岛观阵，如龙宫士卒不胜，亦宜力助一臂焉。 洞诸真唯唯而退。
是时龙王下旨，命大口将军连江为帅，率及鳞甲三百六十属，共讨老蛟。剑戟如林，旌旗密布，群向海角浩浩荡荡而来。
老虾得知，忙报老蛟曰： 龙君倒旨，兴起海兵百万来讨吾等，已将海西角外四面围着，如何御之？ 老蛟曰： 不妨，待吾身坐蛟宫，计议对敌之策。 升坐后，先传老虾而谓之曰： 前者为毒龙所害，阻道未克，彼身已被佛祖收之。今龙君起兵问罪于吾，吾遣蛟子蛟孙与之对敌，尔家孙子甚伙，亦偕吾去，共同对垒，与大口连将军决一死战焉。 老虾曰： 如胜则美，倘若不胜，将如之何？ 老蛟曰： 无非死于连将军之手耳。 老虾曰： 如是则老蚌安然无事矣。论前此老蚌母女先设色界，以害三缄，值兹急难已临，何不俾彼蚌嫂蚌妹，蚌媳蚌女，蚌家眷属一同对敌，以助尔我威风乎？ 老蛟曰： 尔言亦是。 遂传老蚌入宫，命彼凑阵。老蚌曰： 吾家尽属女子，如何能敌雄兵？尚祈蛟王曲为见谅。 老虾曰： 尔言差矣。中外之邦，有女儿立帝，以女为士为卒，治国数百载，无敢侮之。吾水国中老蚌所统，亦何异是。况此际阳衰阴盛，女兵更甚于男，胡言女流不能讲武？ 老蛟曰： 老虾之言甚善。老蚌遂归统尔蚌家女子，来宫听调，不得有违。
老蚌出得蛟宫，詈曰： 老虾多嘴，信不诬也。 老虾曰： 人人恨我嘴多，若不嘴多，安有今日之祸。 老蛟曰： 老虾，被尔一言，亦为吾用。尔可调尔子孙，速速来兹。 老虾曰： 蛟王今日只派蛟、虾二股兵丁，因我一言，派及老蛟。蛟、虾相合，仍是二股。虾兵虾将，祈王免之。 老蛟曰： 正在御敌之际，如何可免？ 老虾曰： 吾之祈免者，非吾临难不前，以若子若孙，一时难于调尔。 老蛟曰： 如何？ 老虾曰： 吾生平酷爱多嘴，子孙辈尤而效之，而今已在四方多嘴去矣。 老蛟怒曰： 曩者毒龙相邀，吾不去时，尔将言语左签右夺，今而祸临眉睫，尔反推诿如斯。士卒与吾束此多嘴之人，献于连大将军，以请前罪。 老虾骇退数武，曰： 莫忙莫忙，吾即回宫调之。


盗电光三缄负疾游白马万里思亲
三缄征鞭急举，由东而南，极目坦途，往来行人不绝如数。
谓其仆曰： 一地有一地之境界，真所谓地阔天宽，风俗各殊，令人玩赏不置也。 仆曰： 昨夜道庵变幻奇同，光耀洞中，但不知主人异地而卧，曾有所见否？ 三缄曰： 吾自下榻斗室，尚未入梦，渴极思饮，蒙一老道赐茗数盏，自豪饮后，虽未熟卧，亦无他异焉。 仆曰： 吾有瞩目之奇，敢质主人当作何解。 三缄曰： 尔试言之。 仆曰： 昨夜就寝，梦初醒时，瞥见榻前立一孩子，其龄不过六七，或时身如乞焉，或时身若富翁，形象靡常。偷觇久之，转瞬不见，吾以为出户矣。殊刚合眼，被重如山，气几逆而难出，掀之以手，不动，开目睨视，前孩已入吾被，手摸吾乳。乃戏以哺之，孩子欣然衔诸口内，始而轻吸，恨无乳出，力以齿啮，痛极，掀被而起。彼将两手紧抱吾胁，口仍盛吾右乳，推之不脱，若生成焉。吾骇甚，举手乱击，孩子负痛，坠地有声，以足踏之，俄而寂然，知已毙矣。及俯首细视，非孩子，乃卧枕耳。吾惊讶良久，自今思及，究不知卧枕若何能化人形。 三缄曰： 尔平素身居贫困，凡一坐一卧，思易穷躯为富体，此心有乎，无乎？ 仆曰： 以困穷而思富厚，何时不有是心。 三缄曰： 此孩子之来，正尔心有所思也。殆其孩化为枕，是尔心清后而始知。其为枕也，如心无清时，睡梦昏昏，无怪不见于幽室。 仆曰： 如是，吾主历游数十郡，凡所遇妖魔皆心未清者致之欤？ 三缄曰： 然。 仆曰： 吾今而知怪自心生，持其心而不敢乱思矣。 言谈至此，耳闻人声济济，喧闹不休。仆曰： 市廛已近，其前征乎，抑于此地息肩乎？ 三缄曰： 昨夜未克安寝，可就此市早早驻之。明日遂行，亦未为晚。 仆诺，遂入市中，止于旅舍，三缄身倦，倒榻而卧，仆人无事，在市廛前后游玩一遍，亦归舍而卧于寝所。
是市之西，蛮金洞里有一妖物，系龙精修成。是日天外闲游，见此市内一光如电，时随清气盘结，或上或下，转折不停。
龙精暗思： 小小廛市，岂有真仙异宝在乎其间？ 当呼当方询之。当方曰： 市有三缄住居旅舍，故清气直透斗牛耳。 龙精曰： 是非紫霞门徒虚无子所脱胎乎？？ 当方曰： 是矣。 龙精曰： 清气盘结，固彼前生根底，而电光闪灼，又自何来？ 当方曰： 非小神所得知也。 言罢而隐。龙精窃自计曰： 此必身有仙宝，吾欲上升，何不盗之以助其力。 转思宝佩彼体，自然检点周密，盗又何能。
正设策间，前面黑云闪闪，突如其来。中一大肚巨人，手执两钳，威然独立。龙精吼曰： 何方妖属，敢与吾对立耶？ 巨人曰： 吾系蟹妖，名虎，其去游者，为访龙精耳。 龙精曰： 访彼何事？ 蟹虎曰： 紫霞真人命虚无子临凡阐道，脱化三缄，诛及妖部万千。吾心不服，曾搬大王赤鲤往吾噬之，奈被紫霞得知，暗以如意金钩将赤鲤收伏。幸清虚讲情释放，常怀不忿，嘱吾告之龙精，以复前仇。吾不知龙精所居何地，每日乘风四顾，难觅踪迹，心殊歉然。 龙精曰： 如是，尔颇有缘，吾即尔所访者也。 蟹虎喜曰： 果尔，则不负赤鲤命矣。 遂出云内，向龙精拜舞不已。龙精曰： 尔欲得三缄而吞之乎？ 蟹虎曰： 然。 龙精曰： 三缄乳子在此市廛，但不知身旁有何宝器。 蟹虎曰： 尔乌知有宝器耶？ 龙精曰： 精光相随于清气中，非宝器而何？吾见宝器之光，正思盗此，尚无其策，不意得遇蟹兄。兄如欲复前仇，可为吾盗之，方许后助。 蟹虎曰： 若得龙精助吾，吞噬三缄，拾芥不啻。盗宝之命，吾何敢辞。 龙精曰： 吾妖目遥观，彼正卧榻。欲盗此宝，是其时也。 蟹虎即坠云头，化作常人，竞入三缄寝所。三缄梦里恍闻有人呼曰： 速醒，速醒，妖物临矣！
三缄惊寤，急将电光珠持定，假卧如常。蟹虎入，被光照耀，心胆俱怯，辗转化为原形，不能脱身。仆人适觉，突见大蟹，骇极而呼曰： 怪入室矣，可持械器击之。 店主闻呼，约集市人入室，果见一蟹身大如筐，共相惊骇曰： 此蟹何来？ 三缄曰： 不知。 右邻旅主曰： 吾知之矣。 市人曰： 尔何知乎？ 右邻曰： 吾家祖父常言：此地先年有一雪姓，横不知理，乡邻族党遭彼横逆，敢怒而弗敢言。中有受害者，暗暗对天焚疏，竟遭雷劈，尸骸朽腐，化为小蟹，肖彼横行之态。后被洪水淹及此市，蟹尽随浪入江，恐此蟹儿深藏穴中数十年来，所以躯大如是。 市人曰： 想彼横行害世，胡弗诛之？ 右邻曰： 吾欲尝兹鲜味，以作醉蟹，何如？ 市人曰： 如作醉蟹，非酒数瓮，弗能淹此躯壳，不如将绳系定，言及前情，遍示通衙，以为世之横行者戒。 邻左一人曰： 尔之所言，与吾闻异。吾祖传说，此市自古有之，当日市中常出佳酿。凡入市者，无不昏昏大醉，横行如蟹。是蟹也，其殆醉汉所化？言及前事，亦可以戒好酒之人。
中一少年笑曰： 左右邻翁所传，亦似不若吾所闻者为更确焉。 左右邻舍曰： 尔之所闻若何？ 少年曰： 吾闻诸乃祖，是地当年乃一村庄，庄内牛翁好淫子媳，子媳每日炊黍，必执铁钳为之燃薪。忽被墙倾殒命，钳尚执手，故化为蟹，令彼常常持之。 内有老叟曰： 薪台老人当执一钳，而蟹则左右俱执，牛翁之化此者，其所淫子媳殆有两乎？ 又一少年曰： 吾闻咏《薪台》者不惟化蟹，而且化虾。 左右邻曰： 如何？ 少年曰： 吾父曾言，离火村中有淫子媳数至三者，没后化之。 左右邻曰： 淫及三媳，胡化为虾？ 少年曰： 虾形两手举钳，头顶一刀，淫三媳而化此，大约取其在世既与一媳碎菜，复为两媳燃薪耳。言及前事，岂不可为薪台老人并戒乎？ 后一老翁曰： 尔等皆属传闻，比例亦似。以吾愚见，此蟹前世必遍行市镇，假充医生而售药者，不然，躯壳何似药箱而紧负于背耶？系之街旁，未始不可为医戒也。 三缄曰： 众兄留言，此怪来兹，甚属不详，诛之以绝怪迹也可。 市人诺，将蟹扛至市外，甫以械器击之，倏化为莺，冲霄竟去。
观者如堵，无不吐舌称奇。
三缄归舍，恐怪复返，辞主而行。行至五曲山间，龙精化为老翁，设一酒肆以待。三缄到此，见酒肆华好，止宿其中。
是夜老翁设馔，款待殷懃。主仆甫饮数巡，昏倒不知人事，龙精乘机窃取电光宝珠归于洞内。主仆此际毒已深入，如死者然。
碧虚真人云游至此，慧目遥视，知三缄宝器已为龙精所盗，兼毒以酒，忙将云头下坠，取出灵丹，纳入主仆口中。转瞬苏来，左右详觇，绝无酒肆，老翁亦不知所往。三缄骇然，急摸宝珠，珠已失去，知为老翁所盗。胸怀气逆，负疾难行。仆人扶持主躯，强行十数程，而疾愈深重矣。紫霞默会得知，又遣复礼子于前途道左化庵一座。三缄入庵后，紫霞化为老道，以药饵之。三缄疾可，言及失珠一事。紫霞曰： 仙家宝器，非有仙道不能任受。譬之世上穷汉，予以富翁之福，乌能享哉？ 言已，复慰之曰： 公子保重贵体，俟诸他日，自尔合浦珠还。 无何疾愈，其仆促曰： 夏日已去，又至秋深矣。公子椿萱俱老，胡不退归桑梓，而徒以访友为事乎？ 三缄曰： 不知不觉，菊放东篱，唯尔所言，时序几忘，可转征车以归故里。 仆闻喜甚，向北而归。
紫霞真人自三缄疾愈，祥光驾动，竟投云衣洞府。云衣闻报，恭迓入内，黍蒸白石，酒煮黄粱，陪饮洞中。筵将撤时，云衣曰： 真人领混元皇帝命阐道人间，徒弟虚无投生尘世，累为山精水怪、野鬼邪魔扰其身躯，死里逢生者再再，真人何不赐一二法宝，以敌妖属乎？ 紫霞曰： 吾非不欲赐之，奈功行尚浅，不能守耳。 云衣曰： 吾曾于绿林庄前化为泥丸大国，将三缄引入，拜舞白凤，赐一电光宝珠，以助功成，吾兄知否？ 紫霞曰： 多承盛意，但赐之太早，三缄不能守，被龙精盗去，且将毒酒毒毙主仆，碧虚活之。后因失宝得疾，几乎命丧，吾又活之，兹已北归故里矣。 云衣子闻言而怒曰： 小小龙精，敢盗吾宝，吾誓不诛之而不休也。 紫霞曰： 失此一珠固不足惜，特恐借以助道，他日收伏愈难。 云衣曰： 真人请归仙府，吾去追讨，谅不费力耳。 紫霞曰： 愿尔举手珠还，吾明日仍来贺之。 言罢，乘云而去。
龙精盗宝归洞，群妖庆贺，拜舞欢呼。云衣化一野妖撞入，正值龙精手捧宝珠，摩挲玩赏。云衣暗近身侧，出其不意，夺入手中，口念真言，宝珠一举，雷声震动，恍如山岳崩颓，洞内妖群纷纷四散。龙精不服，与云衣力斗空中。复以宝珠震之，一声霹雳，龙精胆碎，乘着黑气入波而逃。云衣宝珠已得，不复驰追，卷回祥光，仍归洞内。
三缄车辇在道，玩水观山，但见木叶萧疏，蓼花掩映，不禁情思触动，口占一绝云： 千里遨游所谓何，良朋不遇折磨多，韶光又到秋深候，蝉歇枝头亦懒歌。 吟毕，顾谓仆曰： 前面田畴广布烟火万家者，又是何地？ 仆曰： 是地名号，非仆所知。如遇村人，询之自得。 行不数里，果见一叟与一稚子缓步在道，似乎闲游村郭而欲归者然。仆人疾趋近前，揖老叟而询曰： 贵地何名？ 老叟曰： 贱地名白马庄耳。 仆曰： 庄有旅舍乎？ 老叟曰： 吾村以耕读为业，耕读而外，非所知也。 仆曰： 村中尚乎耕读，足见传家有法。但旅舍毫无，来往者流将何以为息肩之所？ 老叟曰： 村之东面，亦有市廛在焉。 仆曰： 吾主仆今日足力已疲，此去市廛，路途不知几许？ 老叟将首摇而复摇曰： 远甚，远甚。 仆曰： 市远如是，主仆今夜何所栖身？ 老叟曰： 相逢萍水，虽属他乡，借榻为安，岂无长者？ 仆曰： 如老翁肯为见纳，感激良多矣。 老叟曰： 时不可待，急语尔主，吾愿为东道焉。
仆人转告三缄。三缄至，向叟一揖，曰： 仆言老翁甚贤，愿借榻以安游子之躯，此德此恩，答酬何日。 老叟曰： 此宿一宵，何堪言谢。夕阳坠矣，可随吾归。 三缄主仆果随老叟行行止止，竟入重门。老叟导至中堂，稚子奉茗后，遥闻杯箸声。老叟问曰： 筵已设乎？ 家人曰： 设矣。 老翁遂请入席，劝饮殷懃。酒至半酣，老翁曰： 吾观公子年华甚富，正宜鸡窗发愤，博取功名，胡为乎以青春子弟，风尘劳攘，岂其乃祖乃父家起贸易，公子欲继其志而为是欤，抑自乐奔走而然欤？ 三缄曰： 否。小子生有癖性，道好辟谷，故周游四方，访求师友以参考之。一切禄位功名，在所不计。 老叟曰： 公子只一人乎，家庭犹有父母耶？ 三缄曰： 父母俱存耳。 老叟曰： 辟谷一说，自古有之，然能成仙者，只闻钟离、曹、李之辈，女也闻有何仙、藐姑、麻姑之传，未闻今时有拔宅飞升者也。子误矣，子误为人言所惑矣。以子有用年华，既不立志青云，为王朝报效，而椿萱浩德，又未克补报庭帏。惟求入圣越凡，朝日驰驱道左，尔父尔母倚闾之望，谅难免之。设或染疾在牀，奄奄一逝，生不能养，死未能葬，抱恨终身矣。吾劝公子先将伦常力尽，待其只身无碍，再求大道未晚。 三缄为老叟数语打入心坎，默然者久之。老叟见三缄沉吟在座，将筵撤去，导入密室，扫洁牀榻，向三缄而言曰： 公子长途奔走，劳顿极矣，即请自便。 言罢出户。
三缄牀头独坐，计亲寿算，思亲形容，恨不能举翅高飞，得见父母于顷刻。思之愈急，夜不成眠，漏滴三更，忽然入梦。
闾里在望，风景依稀，及行李入门，时寂寞无人，呼之家仆，亦无应者。忙进内室，见父母白发蓬蓬，双目瞑然，仰卧于榻。
三缄跪呼良久，父母始举目视曰： 尔三缄乎，再不归来，吾二老恐入黄泉矣。如到黄泉，心所不甘者，以儿远游未返，父子娘母未能一面耳。 三缄聆此，痛哭失声。一梦醒来，尚在他乡。趁天发晓，拜辞老叟，绝程而奔。


朝元洞六魔扰世灵根寺三道传功
历聚仙观百里许，崖半一洞，名曰 朝元 。前有五仙女其中修道：一名聚气仙姑，一名凝气仙姑，一名炼气、宽气、流气仙姑。道修成后，飞升玉府，此洞烟锁云封，树枝低垂，其间已塞越数百载。突有六猿窃入，得仙姑灵气修成人体，能飞能行，号曰贪尘、嗔尘、痴尘、爱尘、欲尘、不净老尘。虎踞洞中，凡前山后岭一切精鬼魑魅等怪皆倾心服之，又兼三万六千野鬼自鬼王被擒后逃聚于此，亦听六怪之命。
一日，柳精捧献仙桃一枚，六怪食余，询其所自。柳精曰： 此桃乃灌顶山左崖下思聪洞霞衣道士所种也，其味美乎？ 六怪曰： 味甚鲜美，尔可再为献之。 桃精曰： 霞衣道士护守此桃，甚属谨严。前日彼被无量子招饮，故得窃取焉，敢期再献。 贪尘曰： 不复得此桃入口，心胡以甘？ 爱尘曰： 贪此仙桃，原系他人之物尔，又如何能得？ 嗔尘怒目曰： 吾等各驾风车，同至洞前，以力取之，有胡不可？ 痴尘曰： 倘彼道法高妙，敌之不过，岂不自讨凌辱乎？ 欲尘与不净老尘曰： 谅彼一道士耳，安能敌吾之众。 即命柳精前导，六怪乘风直至洞前，攀桃枝而竞摘其实。
霞衣子倏见桃枝震动，知有盗侣出洞，吼曰： 吾桃非凡种可比。尔何精怪，前盗其一，吾未之究，今复来取，决不容尔。 六怪齐声曰： 尔桃鲜美，差高别种，况乃易生易结之物，非难觅难寻之果，如尔有情，一概与吾，吾不难为于尔，否则不但取桃，且将树根亦拔之去。 霞衣子曰： 尔夸大言，请来试试，如其道法果能胜吾，吾愿尽取以献。 六怪曰： 可。 嗔尘忙驾妖风直逼洞前。霞衣子挥之以麈，嗔尘目内若有针刺，坠于灌顶山腰。痴尘忿气前来，霞衣子仍挥以麈，不动，暗思此怪道法较高于彼，急以五龙掌诀抛去。痴尘见得龙绕空际，金光乱射，方欲取铁锄铲敌之，早被龙爪一抓，又复坠下。贪尘、爱尘、欲尘同升云里，各舞宝器，霞衣子击以所炼之道坚石，三怪坠亦如前。不净老尘乘风起舞，化作三头六臂高大身躯，一手执真银练，一手执意魔杵，与霞衣子酣斗不已。
霞衣子知其妖法甚高，暗执聚气神鞭，以待是怪。殊意神鞭刚近，骤为真银练捆束去矣。霞衣着急，忙取定心杵向怪抛之，怪以意魔杵回手掷去，霞衣下坠，望北奔逃。不净老尘急力追逐，适被华盖洞心明老道所见，知是霞衣子战怪，向这被逐而来。乘云上前，隐霞衣于身后。怪至，老道曰： 尔盗彼桃，只为其厉，其理安在？ 怪曰： 彼夸口在先，谓能胜彼者以桃献之也，于我何尤？ 老道曰： 尔辈无容与争，吾洞仙桃百树，如能胜吾，愿并献之。可乎？ 怪曰： 如是不难。 遂将意魔杵向老道当头击下。老道口吐清气，气化为田，转眼间又化为海，其杵直坠海内。怪见杵已坠去，复击以真银练，练又坠入。怪曰： 吾宝尽矣，且问此海何物所化？ 老道曰： 吾之炼道，心清而气清，气清而神凝，神凝气大，故成深海。
不但尔之意魔杵、真银炼吾能容纳，即天地之大，寒暑相推，以及八卦五行，皆能纳吾海底。 怪闻骇甚，俯首而逃。老道急将清气吹满四面，怪无藏身之地，东驰西奔，向意马洞而潜焉。老道见怪远去，送霞衣子回洞，霞衣子即拜老道而师事之。
不净老尘得潜意马洞中，忙命柳精呼回五怪。五怪至，各相怨悔，首怨贪尘曰： 非尔贪此仙桃，安得挫辱如是？ 贪尘曰： 我心虽贪，无如爱尘之爱。 爱尘曰： 如嗔尘不怒气勃勃，又何至此乎？ 嗔尘曰： 是皆不净老尘之误我辈也。 不净老尘曰： 非我误尔，凡一切挫辱，皆自痴尘招之。 欲尘在侧曰： 吾等勿相怨悔，不若统三万六千野鬼，遍扰世界以坏道门。 不净老尘曰： 而今阑道为急，紫霞统领群仙，拥护三缄，如何能当其锐？ 贪尘曰： 吾等一遇三缄，当即下手，或暗夺其魄，或生吞其魂，待紫霞辈知之，三缄之躯已败矣。 不净老尘曰： 如是，吾统野鬼遍寻三缄诛焉。 刚起妖气，被普光老衲一麈，尽化为黑气。
是时，须无真人坐于珠光宝座，慧目遥视，倏见天半黑气凝结。真人口嘘清气，吹散如雨，各分东西南北而去。袖中默会，知是三万六千野鬼各地投生，后为三千六百旁门以坏大道者，急以手诀招转，落于虎喷山下。祥云驾动，来至八卦台前，叩请老君。老君登台，询及须无曰： 尔之叩吾，所请何事？ 真人曰： 大道沦亡，野道纵横于天下。承老君曩日招聚诸仙，欲为阐明，俾野道无由逞其异术。紫霞领命，命虚无子脱化尘世，俗号三缄，道尚未阐丝毫，一切水怪山精纷纷扰乱。老君何弗图持太极，四方挥动，使诸精怪化为乌有，令三缄不受扰攘，得以悠游岁月，将功辟成，引世人而入此大道之中。野道消除，正道复位，世无旁婺，而仙班广集，岂不美哉？ 老君曰： 聆真人言，望道之明至矣切矣。顾道不磨则不精，如玉之韫于石也，只成为玉，名固美甚，究之顽然一物，毫无可取，必置诸沙石之内，愈磨愈精而器始成。三缄之投生人世，正石中玉也。若不磨以山精水怪，其道何由而成乎？ 真人曰： 老君之言固是，特恐以仙子根底，误入异道，爱之实以害之。 老君曰： 道不易成，欲成上品，要必金刚百炼，即子之磨难历余，乃成真人，所以经万古而道身不坏者，胥是道耳。 须无领老君教，退归洞府，常遣仙子云游四境，以护三缄。
三缄自离乡井，行有月余。一日，谓其仆曰： 前此幸得聚仙观安享数十日清闲，此次奔走路途，但愿所遇之人胜于聚仙观之老道，所安之地胜于聚仙观之幽雅，庶不负道游一料也。 仆曰： 公子为道访友，上天必佑其人，其地谅有以过之。 主仆谈论至兹，忽闻松涛细卷。三缄曰： 是声也，胡为乎来哉？ 仆曰： 前面万山耸翠，林木森森，一带同巉崖，挺立如削，不知属何地界，奇特若斯。 三缄曰： 尔可访之。 仆于是别却三缄，由坦道西行。行约数里，遇一樵子负薪而至。仆询其地，樵子曰： 是地为万仞山，山多松柏，其中仙子常常游玩。左有光耀洞，右有光明洞，前有含珠洞，后有衲子洞，皆古来仙子修真之所。予采樵山中，或闻渔鼓声声，或闻言词侃侃，究不知人居何处。惟于昨日在光耀洞前，得遇二少年相奕洞外，见吾不言不笑，吾亦不暇问之，谅皆仙子类也。但尔访问是地，殆欲游玩此山而不知去路者欤？ 仆曰： 吾仆人也，从主遄征，游至于此，东西南北，莫知其向，故遇君而一询耳。 樵子曰： 若然向东耶，则青气为郡；向南耶，则赤帝为城；向西耶，则白帝乡在焉；向北耶，则黑水江在焉。 仆则曰： 何条路经由山而过？ 樵子曰： 路由东去，即过是山。 仆得其详，转告三缄。
三缄闻是山之奇，决意东行。仆阻之曰： 山高林茂，必潜鬼怪。倘如前此所遇，又多一番惊恐也，为之奈何？ 三缄曰： 吾不畏之。 仆不敢傲，随主缓缓由麓而登。转折回环，顷至山半，见一庙宇，万瓦鳞鳞，一派金光，时射林表。三缄喜曰： 有兹兰若，不让聚仙观之幽赏也。 征鞭急举，不时已到庙门。门外一坊雕龙刻凤，上题三大金字曰 灵根寺 。三缄信步竟入庙中。有小道童阻其行曰： 尔乃凡夫，焉敢入吾仙府？ 三缄曰： 远方客子途程偶误，暂借宝庵一宿，有何碍乎？ 道童曰： 尔言亦是，待吾禀告师长，准进则去，否则他去，不可濡滞于斯。 三缄然之。道童入，移时出曰： 仙子原不弃人，准尔暂宿西厢，毋得步履乱行，私窥异室。 三缄曰： 吾岂俗子哉，入人室而滥窥如盗乎？ 道童曰： 如是，尔随吾来。 三缄主仆即随之入，直到西厢，阶前数十盆花，微风过处，香气沁人肺腑。道童献茗后，款以斋供。主仆餐已，道童曰： 厢内草榻，君其卧之。 言毕而入。
三缄主仆扫榻安眠，转瞬间仆已睡熟矣。三缄暗想为求道计身离桑梓，未能孝尽庭帏，所恨历遍征途，良友弗遇，欲得金兰之订，同修大道，不知何时。右计左思，忽然入梦，魂游厢外，见十数道童手持灯檠，后随廿余道士，道冠道服，竟向东去。三缄于是暗尾其后，行约数武，遥闻室内有唱名声，侧耳听之，隐约莫辨。三缄此际欲进不可，欲退不能。忽一道童由西而来，惊询三缄曰： 子为谁？到此何事？ 三缄告以求道之由。道童曰： 尔欲求道不得进身，今夜来兹非偶然也，可随吾入，隐隐窥之，毋得声张，致干不便。 三缄喜甚，偕道童入门，瞥见堂中灯炬辉煌，道士环立两旁，若有所待。
无何，门屏大展，三老道品身而出。众道士叩首毕，老道询曰： 俱来乎？ 道士齐声应曰： 来矣。 老道曰： 今夜佳辰传功之吉，尔等环侍，待吾登座，先以意传，继以言传。能设略者，照兹而学，即是入道阶级；不能领略者，俟诸异日，佳辰如到，又为传之。尔等宜静意凝神以窥之。 众道士复各稽首者三，环立如鹄。但见三老道不疾不徐，一坐铁鼎中，一坐鼎左，一坐鼎右。静坐片刻。鼎中老道面忽生毛。三缄暗自讶曰： 老道传功，何以毛生满面？ 甫思及此，老道已化为猿，跳舞鼎中，然鼎窝甚浅，若不胜其跳舞，竟由鼎内跃出，在东厢旋转不止。左一老道化为美人，手捧瑶琴，其音袅袅，猿见不舍，常戏弄于身侧。美人弗堪彼扰，倒地化为石缸，缸内酒气飘香，猿见而俯首吸之。吸已，如醉如痴，身不自主。
俄而酒缸化为乌有，猿亦跳舞依然。右一老道化作金银财宝，猿见而拾，其貌喜不自胜。厢外来一巨人，与猿争夺，猿不服，而相格斗。相拒良久，巨人力怯，意欲奔逃，被猿一脚飞来，早将巨人踢倒，化为老道。猿仍归鼎，亦复本像焉。众道士曰： 师之传功，示于色色形形，究不知猿属何物？ 鼎内老道曰： 猿者，心之所化也。欲入大道，先将心猿系着。心猿安稳，见酒色而不恋，遇财气而不贪，静镇如山，然后大道可入。吾之示汝等以行色者，原属当场指点也。大凡心思一乱，即有外缘以扰之。道本在心，心存则道存，心放则外缘至。学问之道，求其放心者，即此之谓也。 言罢。众道士退。
老道忽见三缄而谓之曰： 尔肩阐道之任，宜入学道之功，吾之传功而尔得见者，亦尔缘也。 三缄方欲进究，老道哑然一声，倏忽不见。
一梦醒来，举目视之，乃在光耀洞中，主仆向榻而卧者也。忙呼仆起，负得行李，绕山而去。


椒花子过岭遇鳖螭蛛儿结网遮天
蜻飞子随三服入洞，见了女蟒、蓉花美艳绝伦，含笑而立。
因谓三服曰： 道兄真好福份。 三服曰： 投师失师，道旨不得其传，福从何有？ 蜻飞子曰： 人生所极乐者，莫如娇妻美妾。道兄在此享受妻妾之奉，岂非福乎？ 三服曰： 汝何所见而谓吾有妻妾哉？ 蜻飞子曰： 洞中二美，非汝妻妾而何？ 三服曰： 此吾道妹也。吾之道妹，亦即汝之道妹，尔毋乱言。 蜻飞子曰： 何以同居此洞？ 三服遂将二女来历，一一述之。蜻飞子曰： 如是最见吾兄好道心切矣。 三服忙命二女拜过蜻飞，在洞设筵，畅饮数日。
一日，三服谓蜻飞子曰： 道弟其在此洞同修道欤，抑不在此洞而他游欤？ 蜻飞子曰： 吾功甚小，意欲抚琴化世，再向人寰以积外功，俟访得师身，然后再探道蕴。 三服曰： 吾与道兄同行化世何如？ 女蟒、蓉花曰： 道兄在此，妹有倚靠，倘兄一去，前妖来侮，妹将何以御之？以妹愚意，且俾蜻飞道兄化世访师，访得师后，寄信来洞，那时妹等与兄同去拜师习道，未为晚焉。况道兄而今即出，不过以化世为心，未卜师踪，亦空劳步履。不若在洞日传道于妹等，他日有成，道兄之功谅亦不校 蜻飞子曰： 道妹所言甚是合理，道兄可暂住此。吾得师之消息后，即刻乘风来洞，报与兄知。 三服泣曰： 离师数载，不惟师容难睹，思得一同游道友，朝夕相见，以慰饥渴而不能。今幸天假以缘，与道弟一遇，只意聚首此洞，谁知道弟志在化人，以积外功。一言离别，令人咽喉耿耿，泣下难禁矣。 言罢，手执蜻飞子之袂，大哭不止。蜻飞子亦泣曰： 道兄不必伤悲，弟思同住洞内，如人居室，不出庭户，外事何如？弟今出外化人，勤将师访，甚如以弟为兄耳目，视听师之行踪，有何不可乎？ 三服曰： 此情固是，难以一时分手耳。 二人于是相泣不休，女蟒、蓉花亦同坠泪。
久之，从中解曰： 蜻飞道兄不如留洞消闲数日，再去未迟。 蜻飞子以所言甚合，诺之。三服喜，将手释却，复设筵畅饮。
席间，三服问曰： 椒花子自分散后，汝知音信乎？ 蜻飞子曰： 未也。 三服曰： 至于弃海、乐道以及西山、二狐，此数载中亦不知落于何方，行为何若。 蜻飞子曰： 兄毋多虑，谅彼道兄辈入道深深，不能败德丧心，以自坠落。 二人言言语语，竟至天色昏黑而罢。
又说椒花子在湖心亭，与那乞儿四方说鬼，乞儿颇得其利，已称富有矣。椒花子在亭习功，师德不忘，每于暇时，身倚亭窗，望望湖水，不觉触动寻师之念，久欲离此向别地而投。一日，乞儿来亭亲候。椒花子命彼坐定，与之言曰： 前日汝家赤贫，苦之莫极，吾念汝苦，始与言驱鬼法术，而今得利甚伙，可以享受终身。兹者吾欲他行，特见汝来，与汝言及，自是以后不必与人说鬼矣。如人有求于汝，汝以术穷不应推之，毋得勉强支吾，以贪财于义外。 乞儿泣曰： 师以一团大福加于弟子，深恩未报万一，而师遽言别，弟子将何以为情哉！祈师再住数旬，俾弟子稍伸答报之情，其念始遂。若倏然别去，不受丝毫奉敬，弟子心实难甘。 椒花子曰： 汝好好孝顺父母，他日自有重逢，不在此时些须酒肉之奉也。 言毕，携手亭下，分袂而去。乞儿号啕大哭，愈呼师则椒花子愈去愈远，迨至不见形影，乃哭泣而归。
椒花子自别乞儿，行到前途，其径急分左右。当此之际，欲东不可，欲西不能。举首望之，遥见一岭横隔天外，高耸云间。暗思： 岭峻如斯，其中或有同侣，亦未可卜。趁今靡有定向，吾且到此一游。 不知是岭地属化外，名曰齐云，岭之周围多产橛树。岭半一穴，古号佛洞，乃万妖所出入者。椒花子来至岭头，正值秋深，橛叶萧萧坠下，已至半空矣。登岭视之，岭以外皆貊蛮地界，负固不服之区。思欲一穷此山之奇，由岭转下，忽来香风扑鼻，如麝如兰。极目窥觇，乃丹桂十数株，花开满树。椒花子直向丹桂香处而来，瞥见其间有一石穴，穴上峻崖万仞，潺潺流水，竟坠穴前一石池中。此池约有百尺之宽，水虽不深而清洁可爱。椒花子自思无事，立于池上者久之。
俄闻穴内一声响亮，如启户然，旋出一黑面大汉，嘴尖眉绿，两目如豆，三足鼎峙，频向穴外怒目面视，若有所惊状。
顷刻退入，不时又出，厉声吼曰： 何人私窥吾池，独不畏死耶？ 椒花子曰： 天生是池，原以资人玩赏，岂独汝一家之物乎？ 大汉曰： 非吾独得，何不在汝室外，在吾穴前？ 椒花子曰： 池即在汝穴前，吾兄得一览，未尝携去，汝何小见若斯？ 大汉聆其言厉，转身入穴，持一铁杵，向椒花子打来。椒花子闪过一旁，忙以双剑隔定。大汉见己铁杵不能伤及椒花子，举口吹气，气内烟黑如漆，愈吐愈多。椒花子不慌不忙，徐吐清气以嘘之，转瞬间黑烟散尽。大汉怒甚，风车乘起，凭空一杵打下。椒花子亦驱风直上，与之力战。战约数刻，见大汉杀伐与己两平，胜负莫分，假意败下，立而不动。大汉乘势以手抱之，椒花子急运股锥，力刺彼腹。大汉倒地，化为巨鳖，翻身滚入池中。椒花子曰： 汝可出池，与吾再决胜负。 大汉曰： 汝想叫吾上池，以股锥刺吾耶？吾腹尚然肿痛不堪，汝在此等着三五月，待吾伤愈，再决胜负不迟。 椒花子曰： 吾见汝汉子大样，怕汝有些武事，谁知与犬子不如。 大汉曰： 汝休说恶话，不是汝股锥厉害，吾早将汝一口吞矣。 椒花子曰： 老鳖精毫无一能，也要兴妖作怪，岂不愧死？汝果有胆，且出池来。 大汉曰： 汝有胆量，可入池内，将汝两翅濡水，不能展动，必是吾口中之物。 椒花子曰： 汝出池来，吾与汝不讲争战，结为兄弟焉。 大汉曰： 汝以甜言蜜语，想逛吾出，万万不能。 椒花子曰： 汝一日不出，吾待一日；一月不出，吾待一月；一年不出，吾待一年。 大汉曰： 吾者一世都不出，看汝又待何时？ 椒花子曰： 吾即待汝一世，汝不出而吾不去之。 大汉曰： 吾慵与汝谈，吾将睡觉去矣。 自此呼之绝不应答。椒花子复在池上静候良久，终是寂然，只得舍了鳖精，向岭直下。
下至岭半，挺立四望，见有数十兵丁，手执八卦旗儿，由东而去。椒花暗思： 僻壤穷乡，哪有兵丁习武，必是妖部无疑矣。吾且观其动静如何。 遂步后程，缓缓行之。转过岭东，一壑如溪，幽深莫测。遥见兵丁无数，皆入壑中。入未多时，复从壑之彼岸鱼贯而出。壑上地极平坦，兵丁至此排列以待。
顷之，兵丁闹嚷，纷纷济济，如接贵官然。椒花子定目详觇，幽壑中又来一队男女，拥一金冠男子，年不过十七八龄，勃勃英风，身骑一鹿。刚到平坦地面，兵丁跪迎，金冠者坐于石台，两旁女娘倚傍而立。金冠者坐已，言曰： 部下群妖听令，今当操演，各将本事显出，演得妙者，吾重赏之。 号令一下，群妖将旗执定，如风飘卷，操纵自然。一一演余，金冠者曰： 诸妖部飞旗卷送，往来如意，可以无敌于天下矣。 当即赏鹿一头。群妖拜谢欢呼，各归队伍。
金冠赏讫，甫欲归壑，突一妖卒跪地有词。金冠者点首者三，将花椒子视而又视，大声吼曰： 何处妖物来此偷窥？士卒与吾速速拿下。 群妖得命，飞奔前来。椒花子亦举起双剑，立毙四五，妖败而奔。金冠见之，手执花枪，上前接战，又复败去，谓诸妖部曰： 此妖煞有法力，战难取胜，尔等速将飞天旗帜四面排插以捕之。 椒花子曰： 吾不畏汝，尽管将旗插下，椒老子也要撞上一撞。 金冠者曰： 尔敢撞吾旗乎？ 椒花子曰： 来者不惧。 金冠者以手一指，一时四面旌旗密密插齐，遮却天日。椒花子手执双剑撞入旗内，金冠者持枪挑战。战到四五回合，椒花子飞起双脚，恰遇金冠者掉转身躯，顺势刺以股锥，深有寸许。金冠者负痛难支，大叫一声，倒在地下。椒花子举起双剑，正欲刺之，已被群妖拥卫去矣。
椒花子欲迫入壑，恐寡不敌众，转身而回。谁知旌旗四维布着，横撞顺撞，不能得出。莫可如何，高驾风车，无知风车高起，旌旗随而遮定，不辨西南。以剑割之，旗乘风卷，剑已卷于其内。刚欲伸手拔剑，旗忽向身而拂，卷作一团，心想： 此旗何以厉害如是。 于是裂之以手。不知随裂随合，身益奔而益紧，竟将椒花子悬在半空。椒花子曰： 吾命死于是矣，谁为援救？ 旗下一叟曰： 旗上人，尔知此旗乎？ 椒花子曰： 不知。 老叟曰： 此螭蛛儿所布罗网也。兽类妖属，是旗无用，若蜂子飞蛾蜻蜓等精，一罹是旗，定然立结。尔乃蜂妖也，如何自寻死路？幸螭蛛此际在洞养伤，不然早将汝驱擒入洞中，为蛛子蛛孙食尽矣。 椒花子曰： 望叟垂怜，救我一命。 老叟曰： 吾奉螭蛛钧旨，看守是旗，如将汝擒，赏赐不轻，安有救汝之理？ 椒花子曰： 若然吾已难逃，尔速归禀，将吾擒去，早早开消。 老叟曰： 吾今晨入洞，已禀螭蛛。螭蛛谕吾好好看守，俟尔死后抬回食之。 椒花子曰： 何不生擒入洞耶？ 老叟曰： 怕汝股锥厉害也。 椒花子哀曰： 老叟能做一人情，他日相逢，必多重报。 老叟曰： 此情吾不敢作，吾将归洞讨赏矣。 言罢而去。椒花子独在旗中，无可为计，惟有望师大哭而已。
孰知身不应死，必有救之之人。其人为谁？乃弃海也。弃海自居老鳖洞内炼习三缄所传，一日思念三缄，驾得海云，四方游访。海云冉冉，正从齐云岭而来。俯首下窥，见得旌旗密布，遮却天日。弃海暗计： 此必妖部所作弄者，否则地属荒僻，谁为遍插旌旗。待吾驻下海云，暂观动静。 计定，随旗曲折，略视一遍，已知是螭蛛精所布。但未细视网有人否，如有为彼网著者，吾必救之。思犹未已，忽然旗上大声呼曰： 螭蛛儿要食老子，并不推辞，如何网在旗中杀也不杀，放也不放，将老子如此作难。倘得脱却网罗，誓必捣汝巢穴，诛汝眷属，方遂吾心。 弃海闻言，询曰： 旗上何人叫苦连天，可将来历说明，吾来放汝。 椒花子曰： 吾不说出声名还则罢了，如一说之，恐汝家中家神菩萨都要骇死。 弃海曰： 不妨。 椒花子曰： 吾乃碧玉山椒花仙子，曾投三缄门下。吾师命奉道祖阐道人间，这个声名大也不大？ 弃海曰： 只汝师徒二人，亦不见大。 椒花子曰： 是吾道弟道兄，其骇人也更甚。 弃海曰： 汝试数来，与吾听之，如骇得着吾，吾即放汝。 椒花子曰： 汝放吾下，方与汝说。 弃海曰： 汝要说出，吾始放汝。 椒花子曰： 如此汝且听着。吾第一道兄姓铜，叫铜头鬼王，骇人否？ 弃海曰： 算不得。  第二道兄是龙王太子，骇人否？ 弃海亦曰： 算不得。  第三道兄名叫乐道，他的出处系额有王字者，骇不骇人？ 弃海摇首曰： 俱算不得。 椒花子尚欲细数，弃海曰： 不必说矣，吾但问汝精成何物？ 椒花子曰： 吾乃牛角大蜂，股锥厉害，谁不知之。 弃海曰： 如是说来，只有汝还骇人，吾且放汝。 将旗解下，椒花得释，乘风欲去。弃海扭着两耳曰： 救汝性命，谢字俱无，即便去之，何不情乃尔？汝试看看，吾究是谁？ 椒花子举目谛视曰： 汝弃海兄耶？ 弃海曰： 然。 椒花子泣曰： 若非道兄相救，吾必死于旗上矣。汝今日胡为至此乎？ 弃海曰： 吾因念师心切，洞内无聊，乘着海云四方查访，不意在此与汝相逢。可恨螭蛛待兄如是，吾必诛之。 椒花子曰： 螭蛛武事，吾力能胜，彼所侍者此旗而已。吾罹其中，皆大意故也。 弃海曰： 汝且扎住山角，断彼去路，吾去探其巢穴，以诛是妖。 椒花子曰： 如战彼不过，尔我同入网罗，那时望救无人矣，不如趁此他逃，以免生祸。 弃海曰： 螭蛛旗帜只能罹汝，安能罹吾？汝被螭蛛不堪罗织，吾定欲复此仇恨，其心乃安。 言罢，奔下岭头，直向壑中而去。


率野鬼石村排阵遇柳精泥郭为神
铜头鬼王自押入阴山，监幽使者日日防闲，恐彼暗逃，为村民害。鬼王见其监束严谨，心甚不悦，意欲脱此苦恼，奈数载内无隙可乘。适值上天考校三界神祗，加功赏爵，监幽使者命驾下锁鬼童儿，将鬼王黑索重加禁于深阴，三密三示，凡事周备，方驾云车往朝上皇。锁鬼童儿在阴禁外与拿鬼童子博奕为戏，鬼王乘隙扭锁，化成黑雾，直出禁门。二童闷绝片时，苏来知鬼王已逃，追遂数千里，鬼王厉声吼曰： 尔不速返，必噬尔躯。 二童子恐使者责斥，不舍鬼王。鬼王大展阴风，竟将二童吹去万里之遥，坠于犀角山下。
于是呵声震动，四方野鬼霎时俱集，见鬼王而喜曰： 自王入禁，吾辈无主，四散纷然，朝日盼王得出阴幽，复行鬼政。奈年复一年，音信渺无，真足令人痛恨不置。 鬼王曰： 昔日吾行鬼政时，尔等各有专司，琼浆弗缺，吾入阴出后，尔辈又将何以为食耶？ 群鬼曰： 吾辈自别鬼王，或三五，或六七，成群结党，于村落中索其饭浆，与阳世之乞丐无异。今王既出阴禁，其仍归旧所乎，抑别寻异地而居乎？ 鬼王曰： 旧所不可居矣。尔辈四方访查，倘有如旧所者报吾，吾率尔等同居其地，仍行鬼政。若得虚无子后身来此，深藏不露，紫霞道法既云高妙，又如吾何？ 群鬼曰： 虚无子好道士也，乌肯入吾鬼阵？ 鬼王曰： 彼好道，吾自排道阵以迷之。 群鬼曰： 如是，鬼王暂居此境，待吾辈各驾阴风，访寻佳地。 言已，纷纷散去。
片刻之际，灵心鬼便转而言曰： 历此三十里，树木茂密，怪石嵯峨，野谷如蛇，幽深可爱，是地佳好，可以居之。 鬼王曰： 是地何名？ 灵心曰： 名石门村耳。 鬼王曰： 与村民同居，民众则阴不胜阳。吾辈阴鬼也，必先胜乎阳，而后鬼政可行。 灵心曰： 村民虽众，多在谷外，谷内即有一二，皆穷鬼也。吾等居此，乃纯阴一片，何惧之有？ 鬼王曰： 得此佳地，宜速迁徙，但群鬼未能齐集，如之奈何？ 灵心曰： 今已归来有数百矣。其未归者，命一二野鬼在此传说，自能陆续而至。 鬼王喜甚，当即口吐黑雾，率同群鬼竟至石门谷中。
一时阴风怒号，烟迷满谷。内一老叟谓家人曰： 吾家自祖父乔迁于此数十载，谷中野雾必秋深始生，为何今春初而雾起如是，岂天地亦有变时耶？吾闻之地有水怪山妖，时而作雾兴云，是地若此，恐不利人居住。所不利者何？凡妖魔聚处之区，人居其间，必多病而亡，以阳不胜阴也。 翁子弗信曰： 世只有人能移居，未有妖魔亦能迁徙者，翁误矣。 未逾一月，老母死焉，幼媳又死焉。翁子惧，始迁谷外以避之。他日入谷，倏见乃妇坐石理发，睹其夫至，喜笑嫣然。翁子惊曰： 尔已死矣，为何尚在人世？ 其妇泣曰： 妾魂被铜头鬼王摄入洞中，听其使令，朝日劳劳碌碌，无时或闲。今幸鬼王为柳精请去，始得出洞，见日理发，不期而与夫遇，妾之幸也。但妾真魂幽囚洞府，投生人世，不知何时。 言罢而泣。泣已，回首色变曰： 吾夫速行，鬼王归矣。 翁子刚行数武，谷里烟生，莫辨东南，骇甚，急向原路疾趋而归。自兹一倡，是谷樵子行人，无复有由此经过者。
三缄在聚仙观内无事，闲游游至山腰，见一老松马发疏疏，龙鳞齿齿，涛声时起，恍如海水奔腾，松下二叟对坐而谈。三缄身隐树后，盗听其词。闻得左一叟曰： 天地之大，道在其中。道本无形，而亦附于有形，如春生夏长，秋收冬藏，皆道之流行不息，附于物而可见者也。若于无形中求道，则无声可听，无臭可闻，不知者以为人不见道，安知人在而道即存乎？ 右一叟曰： 何为人在而道即存耶？ 左坐老叟曰： 如人之为子也，能止于孝，即道尽美处；为人父，为人君，能止慈止仁，即道尽善处。然是慈孝仁之道，存诸心则无形，发于外则有形，此道之所以能散能卷也。 右坐老叟曰： 君言道在人身，将子臣弟友之道全，即得天地之大道，成神者在此，成圣者在此，成仙成佛者亦在此也。何世之学道者，不于身内求之，累月经年游行异地，抛父母而不顾，弃兄弟而不亲，时谈致远、钩深，日事索隐行怪，无惑乎自少至老，不知道为何道，是道不一得也，皆弗识求道之方耳。 言毕，鼓掌大笑而去。三缄闻之豁然，急回观中，整顿行装，归求止孝之道。
行约六七日，已至石门村前。极目遥望，万亩迭翠，野雾流云，共绕其间，令人玩赏弗置。方欲入谷，旁一老叟曰： 子可西斜而行，是谷不可入也。 三缄诺，转向西行。恰逢灵心鬼使在外闲游，突见三缄，忙报鬼王。鬼王正在洞中议诛虚无后身之策，闻报喜极，吐雾成雨。三缄为雨所阻，只得转身入谷，寻地避之。鬼王复设茅庵数十处，假学道之士，以诱三缄。
三缄入，瞥见茅庵遍露，大喜于心，以为访道有地，信步前去。直入一小小茅蓬，见有中年道士其间静坐，两眼鼓出，状如虾睛，呼之不应。立候良久，道士始低眉而起，询三缄曰： 子何来兹？ 三缄曰： 为访道而来，不知道长两目直露，默而不语，所用何功？ 道士曰： 炼气耳。 三缄曰： 炼气为何？ 道士曰： 炼气乃能归神也。 三缄曰： 是即成道之法欤？ 道士曰： 犹不止此。 三缄曰： 炼道规模，原为一则，何云如是之众。吾欲遍览以广识见，道长能为先导乎？ 道士曰： 尔有是意，可随吾来。 遂导三缄入数处蓬庐，其中有摩顶者，有摩腹者，有食臭者。三缄询之，道士一一示之。
游至谷东，见一女一男，交媾不已。三缄曰： 此又炼何道耶？ 道士曰： 采战法也。 三缄曰： 所见数法，俱可成道乎？ 道士曰： 各体一件，勤加炼习，久久自成。 三缄曰： 蓬庐中谅皆习道之人，尔师又居何所？ 道士曰： 左崖半之洞府是也。 三缄曰： 吾欲拜见尔师，何如？ 道士曰： 可。 刚导至洞门，遥见中坐老道，古貌古须，息气凝神，若有所炼。道士入禀后，老道欣然下座，迎接三缄直至座前。三缄拜礼毕，老道曰： 吾观尔器宇不凡，知为道中道将成者，然尔遇吾不易，可于洞内苦苦炼成大道，以俟飞升。 三缄然之，即拜老道为师，日居洞府，不觉已旬余矣。
一日，紫霞真人心忽不安，默会片时，知虚无子又为妖鬼所禁，忙命复礼子临凡查访。复礼子甫坠尘世，得遇监幽使者，忙忙促促，四下窥觇。复礼子曰： 尔监幽使者耶？ 应之曰： 然。 复礼子曰： 尔何忙促如是？ 使者曰： 前日上天考校，吾命童儿监守鬼王，往朝天阙。待吾归后，鬼王不知何往，童子亦未审何之。因思幽禁鬼王一事，紫霞仙真费力不浅，而今复出，必害世人。吾恐见责上仙，故忙促若此。 复礼子闻之，骇曰： 鬼王前日被真人挫折百般，今日脱逃，虚无后身又为彼幽禁矣。 播转云车，报知紫霞。
紫霞乘云四顾，见石门谷内鬼雾隐隐，遂化一道士，竟落谷中，遍向蓬庐访问消息。野鬼告以洞府，紫霞闯入。其时，鬼王正吸三缄顶心，三缄以为教以摩顶之法，久则弗晓人事矣。
紫霞见之，厉声吼曰： 尔铜头鬼使，为吾收入阴山，应宜改过自新，皈依大道，何得傲上天阐道之律，一犯再误，而不畏丧尔鬼灵乎？ 鬼王知紫霞复至，力将三缄吸死，乘风出洞。
紫霞取丹一粒，纳入三缄口内。待三缄苏转，送至坦途，复入石门以擒鬼王。鬼王不服，呼集三万六千野鬼并及山妖水怪，大布阴风阵以待之。
紫霞入阵，阴风骤起，四面野鬼围绕数重，半空中山水妖怪密布云雾，蔽日遮天。铜头鬼王手执聚鬼黑旗，左右旋绕，顷刻风号鬼哭，冷气刺人。紫霞思曰： 鬼王法力匪浅，若吾道不高妙，必丧真灵于石门。 于是手掐离宫，足踏巽卦，口提震位，向云雾密处一指，罡风雷火交相而临。一时野鬼奔逃，水怪山妖死亡甚众。鬼王知难相敌，乘风远循，紫霞忙取金刚索向东抛之。鬼王畏甚，与潞定河水怪方欲下海潜形敛迹，早被金刚索系其项焉。紫霞将索收回而詈之曰： 前次不丧尔灵者，留以待后用也，而乃鬼性难驯，怙过不悛如是，是自取罪戾也。夫复何尤？ 詈已，命复礼子持八卦七灵炉焚此鬼躯。
云衣真人忽至曰： 鬼王后有重用，不如仍禁阴山。 紫霞诺，呼监幽使者将彼押去禁锢如前。
当此之时，紫霞知三缄受毒甚深，必疾旅舍，与复礼子化为老少二道，寻至独觉关前。果见三缄不绝呻吟，复以灵丹服之，始起而归去。紫霞叹曰： 阴气毒人，何其甚也，若非仙子灵丹，以消重毒，必丧其躯矣。 复礼子曰： 三缄访道遇妖遇鬼，艰难若是，道又何成？ 紫霞曰： 仙子入凡，正宜百炼其体。吾回洞矣，尔云端缓缓护送彼归。 复礼子领命，直送三缄归宅而返。
三缄归后，因思松下二老言，欲止孝以为内功，故日日勤奉高堂，未尝或离左右。一日暗思： 访友未遇，幸得二叟指示，止孝乃造道要图，虽然孝尽亲前，未知于道当否。如得一良朋参考，或早悟之，惜乎历尽征途，终是鱼鸿相阻，形单影只。情思不已，暂游郭外，以遣愁闷。时已夏至，野树交荣，三缄兴致勃然，几忘路途远近，随即口占一绝，以志有感云： 青山曲折绕村庄，柳影参差映水忙；古树敷荣如富至，逢秋飘卷叶无双。 句语题后，倏看老柳一株，叶茂枝繁，其大如斗，一股苍老之气，若非千载不能成之。三缄缓步近前，盘桓不忍他适。
俄而，叶里疏疏作响，尘坠于首。仰面视去，乃一少年子攀枝于上，见三缄仰视，色甚赧然。三缄询曰： 子何效猿升木，不畏坠耶？ 少年子曰： 攀枝为乐，性所素好。不意一时失手，有触慕道之人。祈勿咎予，予之幸也。 三缄曰： 闻子出言不俗，胡弗下树相语，以遣愁思。 少年诺之，缓款而下。
三缄细视，貌美如仙，尔雅温文，世无其匹。相谈片刻，情投意合，结以金兰。交拜后，三缄曰： 金兰既结，无殊手足，敢请鸿名世族，以便尊称。 其人曰： 弟族柳姓，黄公子是其号也。 三缄曰： 姓柳还宜柳。 公子曰： 非人亦似人。 三缄曰： 同心参道妙。 公子曰： 野树甚怡情。 言罢，大笑不止。无何，山烟密布，日影西斜。三缄欲迎公子到家，公子欲留三缄入室，争论不决。久之，公子曰： 时不可待，各宜归矣。 三缄尚依依不舍，徐行缓步，竟至三叉路侧，始分袂焉。归来思念公子甚切。
次日晨起，催促早膳，食已即投老柳处，谅公子必先候于此。殊至树下，但见微风逐柳，摇摇不定，其人渺然。伫立移时，忽听娇声而歌曰： 山有鬼兮树有精，恨未初生即是人；幸而雨露承天降，万载千年体炼成。或成娇女或男子，得此阴阳轻重分；阳重为男阴重女，其道自然岂有心。愿仙子，下红尘，传大道，扭乾坤；一旦飞升天外去，导我朝见玉皇尊。 其声袅袅，若远若近。
三缄四顾搜寻，见树左右上坐一红衣幼女，俊秀异常，心以为公子眷属也。因近而询曰： 女娘其黄公子姊姊耶？ 女子曰： 否。妾虽柳姓，与彼不同宗派者也。尔亦知黄公子为何如人乎？ 三缄曰： 不知。 女子曰： 彼乃老柳成精，尔不可近，近则弗利。不如与妾结为夫妇，同心习道，较诸良友之暂合暂离者为有益焉。 三缄曰： 女子自荐，能无愧欤？ 女子曰： 天下之妇女多矣，其有愧耻者寥寥耳。 三缄曰： 天下女子既无羞耻，断未有自荐为妻之贱如尔者。 女子曰： 妾纵自荐，比于倚门卖笑者不高一筹乎？ 言讫，竟至三缄身侧，百般献媚。
三缄击之以掌，女子怒，扭身化为金睛猛兽，直扑三缄。正危急时，公子倏至，猛兽似有惧色，飞奔而逃。三缄曰： 因思尔甚，早至于兹，不意为女怪所缠，险丧毒口。 公子曰： 凡贪心甚者，必生怪异。戒之，戒之。是山柳精甚伙，今夜吾兄归室，彼必约众来攻，兄将何以敌之？ 三缄曰： 惟祈贤弟设策相救耳。 公子曰： 吾有玉匣赐兄，兄归置诸案上，早早安宿。此精来时，自有服之之人。 三缄接匣归家，安置停妥，和衣而卧，心有所畏，久不合目。鼍更再报，风声大起，寝门自开，六七女娘蜂拥入室。三缄在榻，战栗不已。忽然案上响亮，匣中所出汉子亦六七焉。
女娘知难蛊惑，化为厉鬼，塞满一室，而汉子所化，高大过之。
女娘畏逃，男鬼驰追出户。约一更许，六七汉子仍入匣内。自此寂然。三缄次早抚摩匣中，初无别物，异诧者久之。
午后抱匣趋至柳前，公子在焉。三缄酬其赠宝之德，公子谦逊数语，闲谈竟日而归，自是相见益密。突于后二日连访未晤，怅望殊深，以为公子不得见矣。他日途遇舆马纷投，三缄疑为贵官，伫立以俟。待至舆近，中所坐者，公子也，朝衣朝冠，装束迥殊昔日。三缄惊而询曰： 贤弟何往？ 公子曰： 上天嘉吾护道有功，封为泥郭村中赐福尊神，特来与兄一别。兄其保重，后晤有期。 三缄曰： 尔何护道功至于此？ 公子曰： 护君即护道也。 言毕而隐。
三缄归以告父母，并禀及易儒从玄之事。其父曰： 老柳炼道亦能成精，儿人也，炼先天之大道，独不可以成真乎？趁吾年尚康强，儿速访友参求元妙，吾不之禁。 三缄诺，又向西北且行且止，欲得如聚仙观而栖息焉。


传大道功分深浅游幻境心见高低
四妖曰： 无故杀吾，此冤难解。尔欲将吾等首级为投师贽见，断然弗许。 老猿不能行动，真真无奈彼何。
复礼子身在云头，视之已久，乃谓正心子曰： 老猿被妖魂所缠，难以脱身，将何以处此？ 正心子曰： 不妨，吾师赐有追魂旗，展之自出恶鬼，锁彼灵魂，押入阴山。 遂按下云头，指四妖而劝之曰： 尔杀老猿猿儿，理宜偿命，何得在此阻伊去路耶？ 四妖曰： 尔毋管闲，不干尔事。 正心子怒，将旗一展，内出四大恶鬼，手持铁鞭铁链，当将妖魂擒着，打向阴山。四妖泣曰： 吾等生前势败如斯，没后亦受罗织。
如在阴山地面久久幽禁，不能得出则罢。倘若得出，三缄野道与老猿仇恨，誓必报之。 言犹未已，恶鬼铁链一提，一阵阴风，已把四妖灵魂提去。复礼子见追魂恶鬼押去四妖，乃谓老猿曰： 四妖魂魄已为恶鬼押去阴山，尔欲到万星台，是其时也。 老猿曰： 承得仙子救援，吾身乃脱。他日若有寸进，恩戴不忘。 言罢，拜辞而去。复礼二子于是将旗收卷，各乘彩云，闪闪登天，归洞复命。
老猿携得妖首，直投万星台。遥见台中万道霞光，清气旋绕。老猿于此欲去怯甚，欲退难舍，不知不觉，已近台下。当有护道童子见而询曰： 尔属何方妖魔？所携何物？来见何人？ 老猿揖而答曰： 喜非他，乃藏风洞之老猿。曾得道士指示，在万星山畔收了灵宅子斩仙宝剑，又退隐长虹岭，斩却毒龙四妖。今特将此微功前来万星台，投三缄仙官为师，以学大道耳。 童儿曰： 如是，尔在台外候着，吾去禀请，准进则进，不准则退焉。 老猿曰： 烦童子大仙善为我辞，总祈仙官收录门下。 言已，退出台外。童儿入禀三缄，三缄闻之，遂命传进。
童儿领命，出宣老猿。老猿见得传宣，低头合掌，直入台内，跪于三缄座前。三缄已知来意甚诚，乃谓之曰： 尔何知吾在万星台耶？ 老猿将灵宅子命毒龙、赤鲤、老蛟、虾精捕捉黑猿儿，取血祭剑，并既与彼争斗，拜遇道士，赐以聚宝袋，指示如何收剑，如何出妖，如何投师，一切情由备悉道之。三缄曰： 吾师紫霞于前三日已遣童儿来告，命吾将尔收在门下。尔幸有缘，入此阐道场中。 老猿欣然，拜而又拜。三缄于是赠以道号曰 卫道 ，命与西山道人同一蓬庐。老猿谢了师恩，退入庐内。
三缄暗思： 弟子业已收齐，有道将成者，有道止得半者，有初进一二步者，纷纷不一，何能一旦固成大道，以赴绣云。 正思议时，只见祥光坠下，知是仙师到此，即速领诸徒迎入台中，拜舞以还，紫霞问及三缄诸子之道何若？三缄曰： 道分深浅，不一而足。不知何日方能俾彼人人功满，同入绣云仙阁焉。 紫霞曰： 自有其时，不可相强。尔诸弟子且归蓬庐，炼习道功，今夜毋许擅出。 诸子领命散去。紫霞坐于讲道台上，将袖一拂，掩了台之内外，暗传三缄而嘱之曰： 师自命奉道祖阐明大道，俾天下后世不坠野方外术的邪径，才命尔投人世，代师阐之。幸尔百难千磨，不易初心。大道已成，所欠者及门诸子功有浅深，尔须浅者传浅，以待其成，深者传深，以催其成，不可拘一而论。然功虽有深浅，而造道之诚，又不得以深者可期，而浅者无可期也。尔宜以幻道试之，如在幻境中不易习道之心而一毫弗染者，可谓功德圆成。尔拔宅时，随带登于仙阁。如入幻境而初心稍变者，仍命在尘寰修炼，不可宽纵焉。 三缄闻之，谨凛受教。紫霞嘱罢，从容下台，乘着祥光，归于洞府。
三缄次日传集诸徒，鹄立两旁而谓之曰： 尔等入门有久暂，学道有深浅，不可一途而视。今传弟子无别，特与尔等分班传道。深者传深，教一人可以通数人；浅者传浅，教一步可同进一步。一免错杂，一免躐等。尔辈以为何如？ 诸弟子曰： 吾师善教，敢有不遵？ 三缄曰： 如是，吾与尔等分为三班。分班后，又宜分传道日期。如朔一传道，则首班齐集；望五传道，则二班齐集；晦日传道，则三班齐集，毋许紊乱。今日权将班数议妥，明日系黄道良辰，尔等齐集台前，静候分班可也。 诸弟子诺，各归庐内。
到了次早，三缄统率徒众，拜罢上天下地，然后徐登讲道台，男女诸徒朝参礼毕，三缄展开名册，逐一呼曰： 首班听点；三服、弃海、狐疑、狐惑、乐道、紫光、椒花子、蜻飞子、西山道人、统道、用道、昌道、明道、望道、取道、探道、入道、成道、体道、尽命子、尽性子、敛心道人、习道道人、金光道人，为左之首班；翠华、翠盖、凤春、紫花娘、金光道姑、凤女、龙女、紫玉、榴姑、雪青子、了尘子、醋枉道姑，为右之首班。二班听点：绣雾、知足、玉白子、石坚子、传道、束心、转心、慈祥、云牙、豁达、傲性、火炼、刚克、柔克、野马、善成、破迷道人、混元道人、道列道人、护道道人，为左之二班；从善道姑、善诀道姑、餐霞、衣云、弄月、回念、桃英、棠英，为右之二班。三班听点：化慈、学慈、习慈、抱慈、卫道、蛛龙、蛛虎，为左之三班；珠莲一人，为右之三班。分派已定，自此传道，各有时日。
传约一载，看看首班之道将已有成，二班已如乎昔日之首班，三班已如乎昔日之二班。紫霞知之，复乘祥光，坠于万星台。登台坐定，传及诸子，将道之底蕴，重为讲说。诸弟子于上泥丸，下三关，以及尾阊黄河，各皆清细一切。紫霞曰： 孺子可教，亦属可成。 言已而去。中惟七窍入门最后，但彼系仙子脱胎，一闻即知。三缄故着意栽成，不在诸徒之列。
一日，三缄暗思：男女徒众，妖部居多，不以幻境试之，安知心坚与否？师曾赐吾玉镜一面，幻境全属一照之内。今日闲暇，不免呼三服、弃海，照以玉镜，看彼心性如何。 主意已定，飞登讲道台上，将镜高悬，呼三服二人对镜一心。二人为镜所炫，昏倒在地。
三服自觉由万星台而下，游览山水。恍恍惚惚，游到当日所住之鬼窟门外。心里窃计，不知窟内又谁为首。正在门外探望，忽被野鬼见而惊曰： 尔铜头鬼王耶？ 三服曰： 然。 野鬼曰： 自鬼王远去，吾等无依。四处寻余，毫无鬼王踪迹。何幸上天开眼，今复遇之。可再回窟中，为吾等之主。 三服曰： 吾已师事三缄，求道修成，不敢再为尔主。 野鬼闻说。齐跪窟前，牵着三服之衣，哭泣不已。三服心怜其苦，欲应承之，又恐坠落前功，将袖一挥，倏然而醒。静目谛视，身在讲道台下，师犹上坐，黯黯自忖，不知为何。三缄笑谓之曰： 尔心坚矣，可归蓬庐再造。 又说弃海自得玉镜一照，魂离躯壳，悠悠荡荡，已到东海。
只见海大无边，波纹因风而起，极深莫测，银涛映日皆金。弃海思曰： 吾在万星台学习大道，如何片刻即到东海？莫非仙道已得，途程千里，可以一蹴而至乎？然吾自随师后，双亲之定省久疏，既来此间，当入海中，一为顾问。 计定，飞身入海。水晶屹立，恰似当年。刚到宫前，龟相见而跪迎曰： 太子何时归来？ 弃海曰： 始归耳，因久未见乎故地。 忙忙扶起龟相，而问之曰： 吾父母近日若何？ 龟相曰： 尚属康强无恙，惟朝日所欠者太子。太子可速入见，以慰吾主公、主母之心。 弃海诺，即与龟相绝程而奔。及入龙宫，龟相禀之龙王。龙王出，见得弃海，携手大哭，曰： 吾儿既归，速见尔母。尔母久未见儿，思虑太多，目已瞽矣。 弃海闻此，遂同老父趋入内庭。


铜臭阵耗星吐气烈焰关忍汉标名
却说酒魔被苞茅仙子以瓮头抛去，欲收此孽，绝却天下之迷。岂知天欲留之，以为世用，故被逃脱。妖风驱动，窜到金库山上，息于老松树底。想到苞茅仙子前来挡定，未能诛得三缄师徒，以灭道种，心甚不乐。欲得一三缄仇敌，导其途以诛之，而心始遂。
怀思及此，忽听山下有人歌曰： 今自古，古自今，世上无我不精神。有些翻山越水来谋我，有些怀奸使诈为吾身。运否呼我我不应，妻儿子女难活生。时来无处不遇我，一家欢乐庆盈宁。倏然而吾口中，吐出高楼大厦；倏然而吾身内，生出田地村庄。道法儿虽不及广化天尊那翻天印，却能把天下人等迷弄得浊浊昏昏。 歌罢，直上山来。
酒魔视之，乃一伟人，手持金砖，貌极凶恶。酒魔呼曰： 持金砖而讴歌者为谁？ 持砖者曰： 吾乃金精老道也。 酒魔曰： 尔向何往？ 金精曰： 闲来无事，游玩山岗。尔又何人，倚松而坐？ 酒魔曰： 吾乃曲櫱老道也。为虚无子择地投生时有隙于吾，久欲报之不得。前日偶逢四艳与三缄战败归来，向吾言之，吾欲复前仇，为设酒海大阵。三缄师徒业已困于其内，又被苞茅仙子将阵破却。吾败逃此地，心中耿耿，抚躬自憾，虽能迷人于后世，不能现报于当时。 金精曰： 是人与吾亦结仇于游神之日，不知尚可追及否？ 曲櫱曰： 去此不远，尔乘风空际，视之自见。但愿尔去诛及三缄小于，绝此道种。吾将入世败道乱德，以迷世人矣。 言讫，化阵清风，一股酒气熏蒸，散布四方而罢。金精老道得闻曲櫱之言，驾动风车，云头高望，果见三缄师徒且行且止，遂于前面设铜臭阵以待之。
三缄师徒由村越岭，征途逐逐，不分日为何日，月为何月。
只见桃花放处，知春至矣；菊蕊开候，知秋来矣。春秋几易，大道未成，兼之沿途所遇鬼怪妖魔多端挫折，在道根浅拙者，早已淡厥心矣。所以古往今来，成道者寥寥无几。以人非坚玉，不能琢之使成器也。三缄系仙子根种，受尽折磨，尚未隳心。
故四艳阵中，色不能迷；曲櫱战场，酒不能害。此系赞叹脚跟之稳，有非凡夫俗子所可及者，始不具论。
且说师徒自离酒海，深感苞茅仙子提携大德，朝夕不忘。
是日在途奔走太急，力已疲矣，思得一息肩之所，停养数日，再着征鞭，乃命狐疑前途寻觅。狐疑得命，乘风观望，遥见一村黑雾腾腾，万户千门，不知属何地界。风车按下，坠落于斯。
访诸行人，行人曰： 是乃辟谷者也。 狐疑曰： 何为辟谷？ 行人曰： 此村父老传言，前有道士修道村内，道果成日，不食粟米，可以无饥。适逢年岁大荒，道士教以辟谷之法，全活村人无算，故今以辟谷呼之。 狐疑曰： 可有妖魔乎？ 行人摇首曰： 是村从未有此。 狐疑曰： 远方游人能容栖止否？ 行人曰： 西村南村人极悭吝，惟东村一带乐善者众，栖止必应诺焉。 狐疑一一访明，然后归告。
师徒陆续向东村而投。及到村中，桑麻菽粟，乡井敷荣。
绿野青畴，高下遍是。三缄极目，不胜欣喜。狐疑曰： 师游此地，何乐如斯？ 三缄曰： 风俗醇厚，一瞩目间，不禁使人怡然自得。 正言及此，忽然狂风卷拂，铜臭逼人。霎时黑雾迷漫，不分南北。三缄惊曰： 前途必多妖物。诸弟子有法器者，各持在手，以备不虞。 一时绣雾、云牙、三服、乐道等各持法宝，拥着三缄而行。
行约里余，昂首视之，见有一门，现于雾内，额题 蜻蚨 二字。三缄师徒不知金精设下铜臭阵，埋头直入。刚入门来，遍地蜻蚨，堆砌如山。金精举口一吹，蜂拥而至。三缄师徒各以宝器挥之，蜻蚨纷纷坠落在地。金精怒目曰： 三缄野道，敢随吾入此门乎？ 三缄曰： 尔且稍待，吾即来矣。 复入一门，上书 白镪 二字，遍地白气，密布如雾。三缄师徒同入其中，金精仍然用口一吹，无数白衣大汉，各以白镪争献师徒。师徒不顾，即持白镪打来。三缄展开隐身旌，将师徒隐着。
白镪乱坠，幸不沾身。俟白镪坠余，三缄使起飞龙瓶，现出金龙，来抓金精。金精又败入一门，三缄随后追至，仰视额上， 黄金 二字，其大如斗。师徒入，金化为山，为水。三缄抛起肠绋子直向金化山水绕去。谁知肠绋子善束妖物，不惟不能束金帛之属，反见金白坠地不动。三缄见肠绋子不能伏之，持剑乱挥。骤来黄衣伟人，皆为挥倒。金精曰： 三缄野道，既破吾三门矣，敢入吾万宝门乎？ 三缄曰： 尔设三门阵法，俱破之甚易，谅此万宝，顷刻可破也。 言罢，率诸弟子，一拥而入万宝门中。金精吹了一吹，万宝尽化为大汉，或红须黄面，或黄须黑面，或绿须金面，错杂不等，齐将师徒围着。师徒于是如痴如醉，难以得出。
紫霞真人默会知之，速命正心子、复礼子来到铜臭阵，与金精大战。复礼子以撑天如意打去，金精道人击以金砖，一往一来，不分上下。战至半日，二子不能取胜，归复紫霞。
紫霞真人方欲请凌虚、清虚诸真同破此阵，忽然洞外来一道人请见，紫霞迎入，拱手询曰： 道长何号？ 道人曰： 吾乃硬心老道。前日尔弟子困于四艳，是吾救出。今又困于铜臭阵，尔将何如？ 紫霞曰： 前承相救，兹仍请老道拯吾弟子出此重围。大道成时，亦所赐也。 硬心道人曰： 四艳阵与铜臭等阵，皆难破之，他日尘寰，不知要坑死多少人矣。 紫霞曰： 后来之事，不必预虑。请问老道，如何破此铜臭阵耶？ 硬心道人曰： 欲破此阵，离不得大小耗星。 紫霞闻之，遂命正心子去耗星宫里，以搬二位星官。
不逾一时，星官已到。紫霞厚设仙馔，巨螺亲举，敬以黄粱三盏，曰： 未审二位星官破此铜臭阵用何法宝？ 耗星曰： 吾肩内所负是也。 紫霞曰： 星官所负，乃炼丹金炉。敢询此炉有何神妙？ 耗星曰： 炼丹金炉与吾炉异，金炉左右有翅，吾炉无翅，名曰 化金 ，不怕铜臭阵中千万财宝，吾将此炉抛去，顷刻消尽。所惧者此炉一日偷下凡间，无论巨富之家，亦可化为乌有耳。 紫霞曰： 是宝起妙。吾弟子受困久矣，即请星官救之。 耗星欣然乘云而去。来到阵外，一声大吼，山岳俱震。金精老道手执金砖立于阵门。耗星冲入，金精吹气一口，万宝化为巨汉，各执金银珠宝，抛坠如雨。二位耗星不慌不忙，缓将所负之炉取下，抛向空际，火光亮处，坠于地中。巨汉所抛金银砖等概入炉内，炉下火光齐发，霎时万宝销尽无余，看看收及金精。金精见事不行，飞身而遁。小耗曰： 金精逃矣，如之奈何？ 大耗曰： 吾遣耗星随之，彼即逃向人间，亦不能常常作怪。 于是将炉收转，救出三缄师徒，师徒拜谢不已。
耗星归去，三缄率诸弟子又向前征。约走数日途程，来至雄威山，复见黑雾如漆。狐疑曰： 是山又有妖乎？不然，何黑雾飞腾若是也？ 三缄曰： 为师归心似箭，即肓三头六臂惯食人者，亦要去之。 言毕，师先徒后，挺身而来。刚至山前，陡起一阵旋风，透人骨髓。三缄曰： 有此旋风，必是妖魔。须各举宝器以待。 言犹未已，师徒身后倏来一团黑雾，雾中无数巨汉，不分清白，詈骂声声。三缄师徒疾向前趋，前面复起旋风，又来黑雾一团，阻定去路。雾内巨汉齐举棍棒，骂声震地，怒目而视。师徒于此腹背受敌，遂困阵中。虽有隐身旌将身掩着，棍棒不能相近，无如四面吹起黑雾，中有数万巨汉，搜捕三缄师徒，师徒欲出无由。
幸得狐疑脱逃，乘风车四处求救。复礼子云游天外，见而询曰： 尔师又困阵中乎？ 狐疑曰： 然。 复礼子曰： 尔且暂候，吾去禀于师尊，作何筹商，自来回尔音信。 狐疑诺。
复礼子云车播转，急归禀曰： 三缄又为妖困，祈师救之。 紫霞曰： 尔去视明，看此阵势如何，然后破之未晚。 复礼子得命，来会狐疑，各乘云车，腾空而视，见阵内黑气密布，如烟如火。无数巨汉，非詈即击。人声济济，不啻市廛。观看逾时，回复紫霞，言及阵中之势。紫霞曰： 山妖排阵，所遇多矣，未有如此之奇者。 遂统正心子、诚意子、复礼子，虚灵子、灵昧子，各持宝器，前来破之。谁知巨汉汹汹，乱嚷乱击，横不依理。紫霞师徒败了一阵，跳出圈儿。
正值无可如何，忽见当头祥光闪灼，内一仙子，见紫霞而询曰： 真人何往？ 紫霞曰： 吾弟子三缄为妖所困，吾去解救，不意此阵奇怪，反败下风云内。 仙子曰： 何阵？ 紫霞曰： 不知。 仙子曰： 阵必有名，待吾前去一览。 紫霞曰： 仙真何号？ 仙子曰： 吾万忍真人也。 紫霞曰： 真人观阵后，还须相助一二。 万忍曰： 这是自然，毋容尔嘱。 言罢，乘云而去。
顷之，转谓紫霞曰： 是乃烈焰阵也，非吾万忍瓶不能破之。惜乎此瓶未在身边，吾且归洞取来，以破此阵。


坠孽海悲道空修望儿孙是心甚切
二英闻得美女一番言词，心想不从，长禁幽室之中，弗见天日。如其从也，可惜数百载纯从植物修成人形，又负三缄师尊多年训诲。左思右计，进退两难。久之，桃英曰： 承尔好言苦劝，从与不从，尔其暂退片时，待吾姊妹商议停妥，自回尔话。 女娘退。柳英问棠英曰： 不从彼配，则幽禁难出，尔意如何？ 棠英曰： 吾志不可夺也。宁肯死于幽禁，不愿弃道而下贱于人，即入黄泉去见阎罗，亦有颜面。 桃英曰： 尔意如是，吾心亦然。 乃同声而呼女娘曰： 吾姊妹主意已定，尔快来此，吾与尔言。
女娘至，二英曰： 尔休饶舌，吾头可断，吾志不可夺焉。 女娘色变，转告老妪。老妪怒甚，来到幽室，疾声骂曰： 贱婢子，胡得自高身价？吾儿系读书种子，青云有志，不久即作贵人，何者配尔不过，尔乃傲性如此？家婢与吾拉出，待吾治以蛮法。 群婢得命，拉出室外，老妪手执利刃，细细割之。二英痛楚难当，三魂已出泥丸，不省人事。痛极而醒，举目仰望，三缄仙师尚在座中。笑向二英言曰： 不意花妖成形，有此烈气。 遂提为右班之首，命归庐内，同心习道。
又过数日，三缄暗思： 二班男徒，吾尚未试，不知心性若何？ 因提混元道人、转心道人来至台前，以镜照之。二道昏迷，倒地而卧。混元魂出台外，行行止止，到了一个村庄。
绿野青畴，桑麻在望，信步行去，其间山重水复，豁目爽心。
右转左旋，遥见一第，门外碧桃数百树，花开如火，香气逼人。
混元曰： 桃花原不生香，何是桃而香生若是？岂非桃而似桃香耶？ 缓缓游至树下，见得花色鲜红，蛱蝶游蜂枝头飞舞。
混元尽情玩赏，不觉已近第外。犬吠嗷嗷，俄而朱门启处，内出一叟，白眉古峭，倚门而望日： 何人在兹，惊吾犬吠？ 混元曰： 吾乃学道之士，信步闲游，不意至翁府门，惊犬吠而并惊老丈也。 老叟曰： 吾生平亦好习道，奈未得同人而参考之。君既为习道也者，不妨请入茅舍，以谈道妙焉。 混元诺，遂随入户。由阶升堂，整整衣冠，拜谒老叟。拜已，丫结献茗。茗罢，筵设西轩。混元来到轩中，但见栏杆外面奇花万种，轩内字画以及古器玩好，真如海楼蜃市，美不胜收。及入席间，肴馔纷呈，名多不识。老叟携瓶劝饮，备极殷懃。
饮至日落西山，始命家仆撤席，亲点银缸，送混元道人入室安宿。混元入室后，老叟略谈几句，拱手而别。丫结将茗献于案上，曰： 道士如渴欲饮，瓶内乃新烹也。 言罢亦出。
混元一人在室，举目斜观，地下尽皆金银。心窃讶曰： 此老何富如是？ 刚欲入榻，耳闻室外娇声言曰： 适才阿翁言吾家来一道士，能知道妙，意欲将妾配彼，以受家财，不知其人有此福份否？ 混元隔窗偷视，见一女子手执莲炬，容颜极美，金莲移动，俨若花含宿雨，柳卷微风。混元暗想： 天下竟有女娘而貌美如是者，且彼家财若此其富，兼配此女，真所谓享受不尽矣。 是夜在榻，久不成眠，顺想横思，都在女子财帛之上。
次早，老叟出堂，复呼丫结整治筵席，以款道士。酒逾三盏，老叟曰： 吾为富甲一郡，所缺者继起无人。不知老拙生平丧德何若，报遭绝嗣？幸而中年得一女儿，今已十六春光，尚未许配。每遇卜者卜之，俱言吾女命大，宜配道士。访之已久，奈无道士临门。昨日道士闲游，羡慕碧柳，寻花至此，此正天作之合也。老拙今日重整筵席，愿以吾女充尔下陈，不识尔心以为何若？
混元喜甚，假以言词谢之曰： 不可，不可！小子心心念念，在于炼道，原不欲坠入尘世，为妻儿缠扰焉。 老叟曰： 子误矣。子以为无妻无子，乃可成仙，独不闻许真人举室同升乎？况上天牛郎织女尚有鹊桥之渡，仙姬亦有下嫁之辰哉？ 混元不复言，即于筵前认老叟为岳丈。老叟为之择吉，夫妇成礼，极其偕和。
未几而老叟亡，混元得其家财，心满意足，无复他想。其妻谓之曰： 尔坐享此富，不思另有以高出人乎？ 混元曰： 吾为富家翁，谁不尊仙？别似无有高乎人者？ 妻曰： 妾见世之有志男儿，擢巍科，膺显爵，堂上呼而堂下诺，荣华莫及，妻亦同享封诰，不更高于乡里乎？ 混元曰： 吾未读过诗书，胸黑如漆，巍科显爵，何由得之？ 妻曰： 能舍财帛，以为图谋，是为草莽忠臣，皇上亦有奖赏以官之者。 混元曰： 既然如是，吾去调停。 遂带白镪数千，竟入都下。
现居宰辅赵能光原与混元道人有瓜葛之谊，混元访实，入衙相会，言及求官一事。宰辅一力应承。混元欣然，当将财帛交付。宰辅密为干辨，未逾一月，即受山阳令。刻日起程，夫妇同车，后拥前呼，好不侥幸。
到任六载，又尽人事，加升郡守。刚赴郡守之任，妻忽染疾而亡，兼之郡中逆贼滋扰，上责郡守教导不严，锁押回都，发锦衣卫拷问。混元言词不合，加以殛刑，一痛而苏。三缄笑曰： 富贵场中不久居，不惟官去又亡妻；此情本是虚花事，说与今人莫乱疑。 言毕，将混元道人逐出台外。混元悔曰： 自坠孽海，枉吾历年修炼工夫。 叹息数声，大哭而去。
又说转心道人为玉镜一照，神魂飘荡，已至家乡。乡有吕老，见而询曰： 尔陈茂老先生耶？ 转心曰： 然。 吕老曰： 闻尔从师学道矣，为何今日复返荜闾？ 转心曰： 炼道之余无事，又转乡村，会会故人也。 吕老曰： 尔当年所谋吴姓阴宅，现今欲售，犹愿之乎？ 转心曰： 吾已离家炼道，成仙为望。家务一切，久抛之荒山外矣。 吕老笑曰： 吾且询尔，仙人有子孙乎？ 转心曰： 何尝无之？ 吕老曰： 因为成仙一念，子孙即不顾乎？ 转心曰： 儿孙自有儿孙福耳。 吕老曰： 儿孙之福，半由祖宗积德，半归祖冢发祥。吾闻仙人中所最重者孝行，以尔言思之，仙人亦不尽皆孝矣。 转心曰： 谁是孝字有亏而可为仙者？ 吕老曰： 即尔之所为是也。 转心曰： 吾之不孝安在？ 吕老曰： 尔父尔母合厝之地，原不大佳，尔熟葬经，即要从师学道，宜卜一吉穴，以安亲灵。尔胡以出家不认家之言来对故人也？设或异日风穿水灌，泥污亲骸，泉下有知，能不怨乎？吾之责尔以不孝者此耳。 转心曰： 卜吉地以厝父母，心非不愿，特恐见斥于仙师。 吕老曰： 为厝父母而受责斥，尔师恐亦非仙矣。
转心道人为吕老一席言语，心已摇动，乃谓之曰： 吴姓之地果欲售乎？ 吕老曰： 吾岂诳尔者？ 转心曰： 如是；吾即请翁为我周旋此事。 吕老曰： 尔各归村，与尔儿孙相会。待明日吾去吴姓家下，为尔说合。 言毕别去。
转心道人归得家来，瞥见儿孙不堪穷困，心甚怜恤。其子见父，悲喜交集，拜跪在地，哭不成声。哭已言曰： 自父去后，儿等勤俭持家。不料人口日多，事弗如意。至于今日，衣食莫保。有识者常对儿言曰： 尔父精于地理，当年所求吴姓之地，胡不谋而厝之？尔之祖墓再不迁改，不惟财帛不生，恐尔子孙亦必绝灭。 人言若此，儿尚未信。殊知近年父之孩孙果丧四五。儿等着急，欲移祖墓，又奈家无财帛。父今归里，见尔子孙如斯景况，祈速设一妙法，以救燃眉。 一番哀戚之词，说得转心泪下如雨，因而慰曰： 儿辈毋忧，吾托吕翁去谋吴姓地矣。


背福海三妖丧命遇不情七窍迷心
山阳东百里许，有石壁数仞，埋没于茂林之内，崖半一洞深遽难窥。洞外红梅一株，大可合抱，每到十月，花开甚艳，香气逼人，而且花盛开时，洞口云霞飞腾百丈。往来樵子见此奇异，有谓为狐怪所化者，有谓为蟒精所化者。不知老梅得日月精华，成一妖姑，自号宅女，常住洞内苦苦修炼，不贪尘世荣华。炼道多年，飞升未获，暗自恨曰： 吾自炼道不辞艰苦，此身究不能飞升碧落，朝见上皇，封为仙真，殊不满乎吾意。
今日愁闷更甚，何妨驾动风车，四境闲游，或得一同类以相参，而飞升有时，未可知也。 意计已定，将袖一展，妖风微起，其身摇摇，竟至半空。
游倦欲归，忽见西南隅上黑云一缕，直投东角，宅女谛视良久，奈云黑如漆，不见内面之仙。心恐上界仙真闲游天外，如一触犯不利，乃躬急将妖风拔下七分，向洞府奔回。约奔数里途程，回视黑云亦从而至。宅女暗计： 吾将风车扭转，以阻其路，视彼云内究是何仙？ 挺立片时，黑云已至，中所立者，乃一女仙也。宅女呼曰： 云里仙姑，其来何从？其去奚往？ 女仙曰： 尔欲询吾行止，须将车驾品立，以便相谈。 宅女果然摇动风车，两相品立于云表。见礼毕，低声询曰： 仙姑道号何名，所居何a？ 女仙曰： 妾贱号意淫，所居洞府名曰意马。 宅女曰： 炼道多年？ 意淫曰： 已数百春秋矣。 宅女曰： 尚未飞升耶？ 意淫曰： 未得同人参厥元机，故至今尚在妖部。 宅女曰： 尔言妖部何物所成？ 意淫曰： 杜侍郎次子名号美仙，俊秀非常，生平意念好淫，以此殒命。侍郎恨甚，命仆舁至五牛山下，草草安厝。未逾三载，圹崩躯出，被虎吞食。因心隐圹底，未露其形，得日月照临，能化人形貌，后遇吾师福海，教以炼道方儿，数百年来，始克驾雾乘风遍游四境。此愚妹出身之丑，不堪为姊告也。而姊又属何妖部乎？ 宅女曰： 妹属红梅所化，炼道有日，未能飞升，故驾风车访求同志，不意与姊相晤，是修道有缘也。可诉造修之多寡，以定少长之称呼。 意淫闻而喜甚，争先诉之。
宅女曰： 如是，则我居长矣。 遂相拜舞，结为姊妹。拜舞后，宅女曰： 既已结盟，须朝夕共处，以炼大道，妹归姊洞乎，姊归妹洞乎？ 意淫曰： 姊妹之道尚未深得，不如同拜福海，时聆训诲，则道易入而仙易成焉。 宅女曰： 尔师福海居于何洞？ 意淫曰： 洞名皮象，历此不过百里。 言已，各乘风车，向皮象洞而来。
行至中途，忽闻腥风卷动，宅女惊曰： 此何风也？如是之狂？ 意淫曰： 此恶心蟒也，常于是地害诸百姓，所食男女，实繁有徒，吾妖部中无不畏其酷烈。 宅女曰： 吾姊妹避向何地？ 意淫迟迟言曰： 暗从东去，可以避之。 殊意恶心蟒早知二妖女路过于兹，直向前来，持戟挺立，大声吼曰： 二女妖将向何往？ 意淫曰： 皮象洞中师参福海耳。 恶心蟒笑曰： 有其师参福海，不若投吾之为愈。 二女不服，驱风而行，恶蟒从后逼迫，不离不即。二女掉身相斗，斗未数合，势不能敌，向北逃奔。正危急间，当头绿云卷动，青光按下，一红眉大汉凛凛威风，谓二女曰： 尔为何妖所逐？ 二女曰： 恶心蟒耳。 大汉曰： 尔隐吾后，蟒来吾自伏之。 移时恶心蟒追至，突见大汉，俯首逃去。大汉驰追数里，不及而归。二女询曰： 恶心蟒何畏子之甚？ 大汉曰： 毒甚于恶。蟒名恶心，不过得一恶名，心犹未毒，吾乃毒心蛇所化，彼乌能敌乎？ 二女曰： 果尔，既承君救，切毋起毒意于我辈。 毒心蛇曰： 尔师福海，吾辈常被其恩，毒尔何对尔师。尔速去之，不然恐意外发生，无有救之如我者。 二女唯唯。拜罢大汉，真向皮象洞而趋。
趋至洞前，将风车按下，入见福海。福海问意淫曰： 与尔同行者何人？ 意淫曰： 梅妖，宅女也。 福海曰： 彼来何为？ 意淫曰： 拜师为徒，祈传炼道之方耳。 福海曰： 吾道甚浅，安能为人师？ 宅女曰： 闻得妹妹言师道高法妙，故倾心羡慕，特来洞府，一沾化雨之施。 福海笑曰： 此皆意淫弟子一番虚誉，其实吾有何能。 意淫曰： 宅女姊姊求道甚诚，吾师何妨收入门下。 言已，目视宅女。宅女会意，恭身下拜。礼毕，福海曰： 妖部成道不比乎人，妖部学道亦不同乎人，尔可将平日所能者显之，俾吾视其未能者而教之。
宅女闻言，向师拜舞，复向意淫一礼。度出洞外，将身化作厉鬼，行走如飞；异时又化为兽、为禽、为马、为牛、为犬豕之属。化已，仍向师拜舞，立于其旁。福海曰： 尔欲求道，尚属禽兽居心，无怪至今不能飞升天府。 宅女曰： 何为禽兽居心？ 福海曰： 心者，皮之象也，心在禽兽。故所化无不禽兽。尔等若欲飞升，可向后洞苦读《黄庭》。待读熟时，为师次第指陈，然后由浅入深，由深入妙，金丹大道方能成焉。 二女领师教谕，果读《黄庭》于后洞。读至数月，不得入道之方。一日，宅女独至洞前，跪向师座询曰： 弟子诵读《黄庭》已数月矣，而乃毫无进境，其故何哉？ 福海曰： 读《黄庭》而不得其道，皆由于心之多杂，故膈膜如是。尔速归洞，以清心为务。心清后，便日有以进之。 宅女遵命，复与意淫静坐月余，不堪纳闷。二人商议曰： 如此拘执，实难安身，今日辞师前后山中游玩片时，有何不可？ 计定，辞别福海。
福海曰： 学道人心宜活泼，不可执拘，但山水之间，头头是道，尔欲游玩，须入目即悟，毋徒作山水观也。 二女曰： 然。 将移步矣，福海又曰： 毋得久游，别洞亦毋得滥入。 二女谨遵师教，各逞妖风而去。
游至山后，突遇坏肠洞枯腑么姑乘风前来。二女见之，各相拜舞。么姑询意淫曰： 与尔偕行者，其梅妖乎？ 意淫曰： 是矣。 么姑曰： 如是，请入吾坏肠洞中，共谈妙道。 二女喜，拥风随往。片时至洞，么姑导入，煮酒畅饮。饮至半酣，宅女曰： 闻得么姑道甚高妙，何居尘世久未飞升？ 么姑曰： 妖部飞升，必先炼道，道将炼成，不得男子阳元为之一助，难以得道。 宅女曰： 世间男子多矣，么姑胡不盗之。 么姑曰： 人无仙骨，阳元何用？如有仙子临凡，得盗其精，飞升可立望耳。 宅女曰： 安得此人而助道乎？ 么姑曰： 不患不得，特患不求，吾三人且结为姊妹，遍游天下以寻之。 意淫曰： 其奈背师何？ 么姑曰： 尔师之道练习甚难，不如就此捷途，得道最易。
三妖言毕，游行空际，四境观望。忽然清气一股，若隐若现，若远若近，若有若无，绕于天半，旋转不定。三妖云头高上伫立谛视，见得前面大道之中，一弱稚书生扬鞭而至。么姑曰： 此书生姊姊知否？ 二女曰： 不知。 么姑曰： 是人系虚无子，奉紫霞真人命临凡阐道，名曰三缄。今游此地者，为访七窍也。 宅女曰： 七窍又属何仙所化？ 么姑曰： 虚心子耳。 宅女曰： 此人元阳可盗乎？ 么姑曰： 正欲觅之，何不可盗？ 宅女曰： 盗之如何？ 么姑曰： 男子所悦者美色，吾与汝化为绝色佳人，在于前途化一朱门大第，待其将至，吹气成雨，彼必借大第以避之。姊妹于是媚献，乘机盗彼元阳，何难之有？ 宅女曰： 阳元既盗，彼得生乎？ 么姑曰： 人世妇女盗精产子，盗之甚，生且不得，况吾妖部？ 宅女曰： 何日盗之？ 么姑曰： 此日可也。 言已，吹雾迷天，隐身而去。
三缄自别五常，策马加鞭，望山北进发。正思访求七窍不得，口里吁嗟。青衣小童曰： 公子急行，天将雨矣，恐如大梓树下抱膝而卧，安知此地又有五常其人乎？ 三缄方欲加鞭，雨已当头，转过山坳，见一大第，未闭首门。主仆皇皇，避于其内。忽一老仆出而惊曰： 尔盗耶，胡弗通问主人，而遽入室耶？ 小童曰： 吾主仆途中遇雨，避身天地，偶尔门首暂为避之，尔即以盗视吾，何不情也！ 老仆转怒为喜，曰： 不识公子主仆临此，言词误触，须高见焉。然天已傍晚，公子贵人宿此何堪，吾家主翁极贤，待吾禀知，自请入室止宿一宵。 小童曰： 如是承情多矣。 老仆入，未逾片刻，果一老叟扶杖而出，问罢里居名号，即请升堂。香茗献余，邀至西廊，设筵相待。酒罢，导入卧室，牀榻帐被，精华可爱。老翁语言三两，辟归寝所。
三缄一人独坐榻中，不知小童又卧何处，身倦欲寝，突然帘钩响亮，一美携瓶而入，笑谓之曰： 吾父恐公子口焦思饮，特遣妾身送茗一瓯，与君解渴。 三缄俯首羞涩不答。美女曰： 公子何诚笃乃尔。妾家男儿无几，父遣妾携茗者，是心爱公子也。妾未羞而公子羞之，岂男子尚欲避女子耶？ 三缄愈俯首不答。美人置瓶案上，坐榻而戏。戏未一刻，又入二美，并坐身侧，媚献百般，三缄心中毫不一动。三美无奈，搴帘出室。
宅女曰： 此子至诚若是，将如之何？ 么姑曰： 现形以毒，纵弗能盗精，亦必能噬其肉焉。 二女曰： 妙，妙。 遂转身进内各现丑形。紫霞默会得知，持麈化为丈八金身，六臂三头，吼声入室。三妖各持器械，相斗紫霞。紫霞以雷诀震之，三妖避之不及，同丧于此。紫霞去，三缄苏转，举目一视，铜钲挂树，大第茫然，主仆二人同卧老松树下。三缄呼仆，仆醒，见无大第，诧异不已，遂禀三缄曰： 公子远游，为访良友，然天下良友多矣，何必定在七窍？况异地又多妖属，倘被吞噬，主公主母畴奉百年？以仆思之，不若仍返里闾缓缓访寻，未为晚也。 三缄以昨夜遇妖故，心犹恐惧，即依小童所说，向梓里而归。
七窍因访三缄，亦作长途之客，遇名山则登山观望，遇古剎则居剎流连，行无定方，止无定所，已不知几经日月。时至檐飞冬雪，山外梅开。仆曰： 冬尽腊来，岁将除矣，公子不归，主母在家必倚闾而望。徒以一友之故而抛弃老母，孝于何有乎？况读书士子，无友不可以交，何必听疯道一言，奔走风尘，受尽雪夜霜天之苦，试心扪午夜，恐为公子所不取耳。 七窍曰： 仆言金玉，吾深德之。但历除夕，尚有月余，再向山北一游，或得幸遇良朋，亦未可卜。 仆曰： 游更远矣，归期何时？ 七窍曰： 准以冬尽为度。 仆曰： 公子毋以遨游之乐，而流连不返也。 七窍曰： 吾言不逛，尔可随吾向北山而投焉。 仆诺。七窍策马前征，游到山北，宿于旅舍，暂止征车。
山北之西，有一巨潭，潭内一猿，能飞行半空，千里程途，顷刻可至。凡有来潭捕鱼者，必先祝告，然后敢下网罟；不然，则波兴浪起，多丧潭中。此猿之名，渔人无不知之。潭上崖列如屏，中有老狐，修道千载，能知未来过去。一日，猿游潭外，老狐见而言曰： 近日山北有仙子来游，宅女三妖欲盗其精，而皆死于紫霞手内。吾甚不服，以其视吾妖部如草芥也。 猿曰： 如何报之？ 狐曰： 紫霞命虚无子投生阐道，常有仙真护卫，毒之甚难。今来游此地者，亦紫霞门徒虚心子所化，但彼心中不服虚无子负此大任，其临凡者原欲坏道而来也。吾与尔可先将虚心子迷弄，以使彼为坏道倡。 猿曰： 如何？ 狐曰： 彼妻能守闺门正道，夫妇居室，毫无媚态，彼常以不情呼之。 言甫及此，猿曰： 是妇正大如斯，又将何以为迷弄为法？ 狐曰： 尔性多淫，暗入彼宅，将此妇吞却，像形化之。待彼归来，迷以酒色，则他日坏道，不患无人。 猿曰： 如是，一则盗彼元阳，以助成功之务，一则竦彼坏道，以复三妖之仇。 狐曰： 事不宜迟，虚心子刻日将归，可先设罗网以待。 猿曰： 吾去，此潭谁人摄守？ 狐曰： 吾自代尔兼摄焉。 猿闻此言，与狐别去。是夜不情卧榻，猿毙而吞，仍化其形，家人无有知者。
七窍来至山北访寻三缄不遇，残冬已将过矣，又被仆人催促，只得扬鞭策马，向桑梓而遄征。路由白翠山边，一道长唱偈前来，见七窍而揖之。七窍下马回拜，与老道并坐松下。老道曰： 于今归里，妻可弃黜。 七窍曰： 夫妇居乎五伦，况又娶之老母，焉敢轻弃？ 老道曰： 如不弃之，必为子迷。 七窍曰： 吾妻绝无媚色，吾常呼为不情，真巾帼丈夫，女中君子也。何以黜也？ 老道曰： 不情者前日之态，不情而反以多情者，不意之遭。子得多情，岂不为多情误乎？ 七窍曰： 老道劝人黜妻，正所谓不情矣。劝人弗黜，而剌剌不休，不情也，而又多情矣。 老道曰： 其中妙理，子不能识，然吾不忍见于迷于不情，赐尔符篆一道，佩而归家，自有感应。但恐长舌迷子将符焚之，则坠其术，无可救药矣。 言罢，飘然竟去。七窍收得符篆，佩身而行。路过芒山，山有老獐，亦知七窍为仙子所化，欲噬其脐以补精，欲吞其髓以凝神，故见七窍，潜于山麓。七窍乘马至此，獐精方欲举口，忽现金光万道，畏而他逃。七窍尚未知觉，仆人见之，谓七窍曰： 山麓黑气一团，直扑公子，公子身侧金光突现而黑气消散，不知何为？ 七窍曰： 恐尔目昏，误为见耳。 仆以为然。
行约旬余，已抵闾里。老母喜甚，呼媳捧茗。猿精将近其身，见灿灿金光，却而退步者再。母以为媳羞见其子，亦不深究。是夜，七窍入室，不情嫣然展笑，媚献多端。七窍神疲，解衣入榻，不情娇声问曰： 丈夫身旁所佩何物？ 七窍曰： 符篆耳。 不情曰： 难怪郎入室时，有鬼物相随，此符久佩其躬恐不利也，胡弗焚之。 七窍曰： 然。 自是猿精愈无忌惮，七窍为彼所惑，朝日共乐兰房。访友求道之心，亦几忘矣。


转后洞折磨苦甚诉前言赎取情深
次朝早起，匈奴谓三缄曰： 尔宜饱餐，此去易羊途程甚远。 三缄诺，将荞饼食余，又予二三，以为路饥之食。三缄接手，遂偕匈奴行。上得秦岭，俯视南关，雾锁烟迷，丝毫不见。由岭赴下，岭尽而深壑生焉。壑中有溪，溪上树木森森，周围环绕，时而入于深远，则异鸟争鸣，时而转至溪边，则冷风刺骨。行约十余里，始从一介然小径，转折而升。每上一层，皆石崖相接。有若佛像者，须眉酷肖；有若龙形狮形者，则鳞甲齿齿，踞舞如生。雕琢虽工，亦不过此。连上十余层，突然峭壁如削，排列直下，莫知底止。峭壁之上，穴圆似镜，常见野狐出入其中。径尽壁头，似乎无路，左旋右转，又露山丫。
梯而上之，丫中林木半不知名。曲折回环，纡回直上，不时附葛，不时攀藤，弗识几许途程，乃到山顶。其间土穴无算，概属匈奴之党，形貌丑恶，胜过秦岭多矣。秦岭匈奴到此，手指石磴，若欲暂为息肩。三缄坐，匈奴亦坐。坐至片刻，匈奴向前指之，三缄知嘱以行，起身前去。
约过土穴数十余处，到一所在，其穴更广。秦岭匈奴入一穴中，移时即出，随出匈奴三四，与彼偕至，置囊于地，秦岭匈奴携三缄入囊而上提之。彼地匈奴挽其囊结，扛抬而去。行有半日，扛者息足，两相谈论，不知所说何词，似又换一班匈奴，扛抬数里，始驻地解结，命三缄出，予以荞羹一盏。三缄饥甚豪吞，匈奴拍掌哄堂。食毕，导至一小穴，内无别物，惟羊毡铺地而已。是夕宿此。
天晓，匈奴授以竹杖，指一羊群，命彼牧之。三缄驱至前山，极目四顾，山尖似笋，更不辨东南，心知至此难归，跌足捶胸，呼天大泣。孰知是地匈奴鬻得初来之人，偷窥形容；如其欣喜，以为心服，若见泣痕满面，以为怨恨，收入土穴，将绳紧束，击以皮鞭。当痛击时，倘假作笑声，遂解释曰： 娃子服我矣。 否则一日三四击，荞羹亦不予焉。三缄弗知所尚，泣痕常露。匈奴不悦，束于土穴，累累鞭之。愈鞭愈带泣容，匈奴断其羹，不得食者三日，兼以重鞭相击，饥痛交攻，曾不几时而气绝矣。
紫霞又命复礼子持丹入穴，予三缄饮。三缄苏，睁目视曰： 尔傅兄耶？ 复礼子曰： 然。 三缄曰： 此何地乎？ 复礼子曰。 是地名 黑蛮山洞 ，乃匈奴之国也。 三缄曰： 秦岭匈奴胡为导我于此？ 复礼子曰： 已将尔售之矣。 三缄曰： 秦岭匈奴既售我于此，是地匈奴又胡无故而击我？ 复礼子曰： 尔来此境，常常泣乎？ 三缄曰： 深入蛮邦，安得不泣？ 复礼子曰： 无怪受此鞭笞也。 三缄曰： 必如何而后可？ 复礼子曰： 彼击尔时，假作笑声，则匈奴喜其能心悦诚服，弗加鞭楚矣。鞭楚弗加，不可再泣，如已释后而复见泣痕，必谓尔心难以悦服，绳束手足弃于泥卡。卡初设者，或可能活，卡如久设，其中卡死鬼魂必逼人喉而寻其代。
自兹已往，如欲安全，切毋以泣痕令匈奴见也。吾言若是，谨记勿忘。 言罢而出。
早起，匈奴来穴呼之，三缄假作笑声以答。匈奴曰： 尔心服乎？ 三缄不解所说，只是假笑不已。匈奴释其绳索，多予荞羹，仍命牧羊。三缄遍体痛疼，勉强前去。午后，匈奴遣人送羹，三缄对面而接。晚归，匈奴以绳束股，倒吊穴外，持鞭击之。三缄仍假笑声以悦匈奴，俾彼停鞭，孰意匈奴鞭击愈力，约击数十而三缄毙焉。匈奴见其气绝，拖入穴中。
紫霞知之，命复礼子入穴招魂归体，饮以灵丹。三缄苏而笑曰： 吾心悦服，祈免鞭笞。 复礼子曰： 尔已受鞭痛绝，吾特持药以救尔者。 三缄聆其声音，似是傅理，急睁目而视之，曰： 傅兄来乎？ 复礼子曰： 吾又到兹矣。吾询尔，今日受此鞭责，其殆泣痕复露，为匈奴见耶？ 三缄曰： 未也。今日匈奴命人送羹，吾带笑容，对面恭接，其人似乎不喜，怒目而去，不知何故，归即受此鞭笞，忙依兄言假笑不止，殊愈笑而彼愈鞭打，假笑亦不灵焉。 复礼子曰： 送羹人男耶，女耶？ 三缄曰： 匈奴国中男女何辨？ 复礼子曰： 是国男女蔽体，均以羊毡，覆首皆用皮袋。女子所辨，只在两耳坠圈耳。如以女子送羹食人，不必接之，随彼放地，放后而食。
食已，仍以送羹之器安置旧处。食羹者背转而立，彼始持归，不然则以尔为侮，归告乃父，断然加鞭。尔如悲啼，此女不忍，必呼父释。尔如假笑，彼以尔侮出自欢心，加鞭愈勤。由此观之，今日送羹食尔者，定匈奴女也。 三缄曰： 如是，则难就将矣。 复礼子曰： 身至是地，不得不然，尔宜忍耐处之，不久自离苦海。 三缄闻言而泣。泣已，手牵复礼子之衣，苦求导出此境。复礼子诳之曰： 尔且释手，吾自导之。 三缄恐其诳己，紧紧牵着彼衣。复礼子仙法略施，脱身而去。三缄尚牵己身羊毡，号啕大哭，不知天已晓矣。
匈奴来穴，闻其哭声怒甚，抛入泥卡，渐坠渐下，方坠到底，四面木杠齐落，将身卡定，呻吟不绝于口。正无可如何时，忽闻暗中有人询曰： 尔疼耶？ 应之曰： 然。 其人曰： 尔将四肢用力上挣，吾以石子垫高扛足，然后四肢放下，自尔轻松。 三缄果如所言，呻吟遂绝。其人笑曰： 尔身安宁，可谢先生。 三缄曰： 先生何人，施此恩德。 其人曰： 吾系卡死鬼也。若遇他人，则吾有所替，不踏尔杠，当逼尔喉，片刻之间，即归黄壤。吾有尔代而吾出，尔又待其代尔者始离此卡矣。 三缄曰： 尔何不置吾死地，免受匈奴之罗织乎？ 鬼曰： 上天后有大用于尔，吾何敢傲天律，而以尔为代耶？但吾既松尔卡，须于他日提携一二可也。天将明矣，匈奴来取卡矣。 言此寂然。果不一时，匈奴至，勾开卡杠，以为三缄死已久焉，及扶之出，犹然活耳。匈奴异，养以荞羹，养至旬余，行动如昔，仍授竹杖，命之牧羊。
他日至一小山，是山崖弦尽属荆棘遮绕，三缄见羊乱无伍，因以驱羊之杖转右而截，逞步前去，竟坠崖下。约坠数刻，始落平地。三缄欲上，不知其径，急顺峭壁奔驰里许，又无路可通。计靡所施，只得坐于石台，俟有来人，问其去路。殊俟至天色昏黑，人影绝无。三缄泣曰： 前受匈奴鞭击，尚有土穴藏身，今日失足坠崖，渺无人行，此身必葬虎狼之腹。 言罢大哭，怨气冲天。
上皇下旨，诏紫霞真人而询之曰： 尔门徒虚无子脱化尘世，今在何地，造道何如？ 紫霞奏曰： 三缄此时满腹尘缘，尚为之洗涤未尽。 上皇曰： 怨气何以绕及朕座乎？ 紫霞曰： 今正使之艰难万状，俾彼穷而思返，断绝尘缘，然后引入道中，斯心始坚定也。 上皇曰： 造道如是之难，无怪乎壁镜台前作恶者众，聚仙台畔成真者少。尔宜常常护及，毋使仙根堕落，枉彼修炼之功。 紫霞应诏而出，慧眼观望，遥见三缄正坐石台哭泣不已。
于是云头按下，化一老人，持杖伛偻，向石台经过。三缄见之，起腰遮面揖曰： 敢问老丈，此山何名？ 老人曰： 小阴山耳。 三缄曰： 吾欲上兹山顶，不知可有路径否？ 老人曰： 匈奴之国从小阴山跌断，万山峭壁，无路可登。尔欲登之，须绕向左行，直过蛮江，上虎岭、云岭、霞岭、黑岭，转下万仞壑，由壑东偏，又过浔江，斜上玉岭，玉岭之尾与秦岭相接，从秦岭而上，方有路径到小阴山焉。 三缄曰： 由此峭壁直出，又到何地？ 老人曰： 左有犬戎，右有貊狄，皆蛮邦也。 三缄曰： 吾求老人指引，归吾中国，路向何之？ 老人曰： 亦必出秦岭，下南关焉。 三缄曰： 归都别无去径乎？ 老人曰： 尔已深入蛮邦，万山错杂，不由此去，惟有展翅高飞。 言罢欲行，三缄牵衣求宿于其室。老人曰： 寒家乃小小石穴，安能容尔？ 三缄曰： 即居穴外，吾亦愿之。 老人曰： 天将晚矣，尔毋烦琐，累我难行。 三缄释手，暗尾其后，老人若为未见，转过峭壁，倏忽不知所往。
三缄于此欲进不可，欲退不能，正踌躇间，忽见前面灯光遥射。三缄暗思： 此必老人所居石穴，然林深山耸，途黑如漆，何能前进？ 以手拭地，得一树干，喜无枝叶，执于手内，能试行路高下，直向前趋。行甫数武，树干坠地，遍拭俱无。
三缄无可如何，匍匐蛇行，历尽难辛，始到灯光之处。近而细视，乃一招提，殿内灯光灿烂，如同白昼。仰观台上坐一老道，双眸紧闭，似悟道然。三缄入跪于台下，哀祈度脱。跪已久矣，老道始开眸，询曰： 下跪何人，所求何事？ 三缄曰： 弟子俗号三缄，特求道长指引入道之方耳。 老道曰： 尔乃功名中人，求尔功名足矣，何问乎道？ 三缄曰： 弟子已知功名富贵皆属空花，一切世情淡如白水，祈道长垂悯，渡吾出兹苦海，自此永不以尘心在抱矣。 老道曰： 尔果真衷求道乎？ 三缄曰： 然。 老道曰： 如是，且入后厢，役任汲水，如弗懈乃职，尘心不动，再为示指。 三缄于万死一生之际，得此提携，遂乐任汲水之劳，以求安身于此。
且说邬、杜二公自南关归都，缓运征车，晓行夜宿，将近半载，已到都中，归得家庭，父子妻儿悲喜交集，僚友往来看顾，各办筵席为之洗尘，或问辽阳风俗若何，或问历此路途几许，言到入关苦况，无不骇然。整整盘桓一月有余，酬酢始毕。
一日，杜公府中独坐，猛然思及三缄所嘱： 吾已归都享此安闲，谅彼身在秦岭，云影望断，度日如年矣。趁今闲暇，去晤梁某，看作何若，且为彼父母通一消息，免使莲蓬白发朝日倚闾盼望，泪盈襟带焉。 遂驾巾车，访及梁公子府门。
传帖入内，公子见帖，不知杜公过舍胡为，谅当日与父同寅，罪满归都，来此一晤，然吾尚未拜谒，彼竟车驾先来，面颜大有不便矣，即整衣冠，接于滴水檐前。杜公入府行礼毕，公子曰： 年伯远道言旋，侄已决定明日踵府问候，为公洗尘，不料年伯先临，侄殊抱愧。 杜公曰： 贤侄身当大任，得暇日少，吾亦知之。吾今日踵府者，一则与老夫人请安，二则贺公子再升官品，三则为三缄之事而来也。 公子闻 三缄 二字，惊询杜公曰： 三缄而今在于何地？ 杜公曰： 尔可请出彼之父母，吾一一告之。 公子忙入内室，请三缄父母出。
杜公见而拜曰： 尔子三缄充配辽阳地界，甫脱役难，又被强暴殴死，银钱尽失。幸而神天默佑，得以复生，然囊底空空，衣不蔽体，未抵秦岭，疾生意外，束手待毙于泥涂。吾偶遇之，扶归山亭，将疾养好，俟至异日罪满同归。不意邬公府中与吾调停，吾竟宥罪先返。临行之际，所余荞粉并及羊毡，吾与邬公一概相予。三缄牵衣在道，依依不舍，嘱咐吾归务到梁某家告及父母，兼求梁公子急与周旋，使彼宥罪早归，得以侍奉高年，感恩不浅。
三缄父母闻之大哭，向杜公拜曰： 承活儿命之德，又予衣食之恩，倘得蠢子归来，定当衔环以报。 言罢，双老跪于梁公子前，祈筹宥罪之策。公子与杜公见此情形，各皆洒泪而扶之起曰： 封翁封母，不必悲泣，吾等自然急为调停，如宥罪文下，着一老实家仆，迎郎君早早返旆，以慰封翁封母之心。 二老闻言，又复下拜大哭而入。
梁公子遂设筵席，与杜公洗尘。饮至数巡，低声向杜公曰： 侄询年伯罪尚未满，如何赦之？ 杜公曰： 求之当道，自易易耳。 公子曰： 余宰辅可以托乎？ 杜公曰： 吾闻三缄罪款出自上衣，宰辅与之可相得否？ 公子曰： 才结姻好，甚相契焉。 杜公曰： 如是尔求宰辅亲到上衣府中，与彼说明，其事更妥。 公子曰： 亦仗年伯暗里襄助。 杜公曰： 得罪之人，不便常会官宰，此事全赖公子速速作好。须知云山万里，远客望而生伤也。 公子额之。饮罢酒肴，杜公辞去。
公子送出府外，刚转身来，二老又跪于其前，祈急筹量，以宥子罪。公子不忍，遂入宰辅衙内，与宰辅言之。宰辅曰： 三缄罪加上衣，必与商而后可。 公子曰： 急祈姑丈去乞此情，如能宥也，三缄之幸；如不能宥，又看姑丈如何设法焉。 宰辅曰： 尔暂候此，待吾即去试与之言。 去不逾时，宰辅归语公子曰： 可贺，可贺，上衣已允矣。 公子喜，即请宰辅行文。宰辅命一书吏将文书好，公子携归，交与三缄父母。二老喜出望外，当命家人恒恩整饬行装，望辽阳大道进发。


仁厚村重逢蔡女云溪镇又见故巢
次日早起，转心急至吕老处，谆谆相托，务必将地谋得，安厝乃父乃母，以俾子孙发达。殊知吕老致意吴姓，往反数次，其事不谐。转心暗与子商曰： 是地可发巨万，今而不得，外此难求矣。不若阴谋秘计以图之。 其子曰： 如何？ 转心曰： 吾卜吉日，将尔祖骸取出，贮于瓦缶，乘夜厝之，有胡不可？ 其子曰： 以素无冢之地而忽然有冢，彼岂不究其来历耶？ 转心曰： 凿穴而厝，不露形迹，彼乌知之？ 其子曰： 厝则厝矣，毫无凭据，何敢拜扫？ 转心曰： 窖碑于内，年月倒题。如拜扫时吴姓阻滞，心禀邑宰。邑宰问其凭据，则具结开墓。宰见碑记，必断归尔等，丝毫不费，而美地即得乎？ 其子曰： 此计甚妙，速行毋迟。 转心道人即卜吉日，取骸偷厝，事事周备，果无人知。
时至禁烟佳节，转心道人与子若孙前去拜扫。吴姓见之，詈以无故冒认祖冢。闹了数日，禀之邑宰。邑宰亲勘，问有何凭。转心与子愿具甘结，开而视之。吴姓不知其中诡谲，亦愿开视。邑宰于是命役掘土，掘约三尺，内碑已现，视其所鎸年号，已百余载矣，遂将此地断与转心道人。吴姓抱冤难伸，任之而已。转心喜甚，重新垒冢，而以石碣立于墓外。事刚停妥，其子忽染重疾，服药不效。将要死时，指转心道人而泣曰： 神鬼恨尔巧于图谋，即得佳城，不惟不发尔富，且将绝尔子孙。 言罢而没。转心见此情景，不觉痛哭失声。一梦苏来，尚在讲道台下。三缄愁容而视之曰： 为求吉地道心抛，巧计谋来未必高；堪叹数年勤教诲，而今一试枉徒劳。 言已，复大声曰： 学道不道，上天不要；赶出万星，随尔所造。 转心道人亦如混元，大哭而去。
狐疑、狐惑见二人下山之惨，忙跪台下，为彼哀求。三缄曰： 前心不改，如何容之？ 狐惑曰： 师须念彼追随有年，不如暂留万星，再为教训。 三缄不允，暗举玉镜，向二狐照之。二狐昏倒，自觉出了万星山，大风扬尘，竟将身儿吹至天半。或左或右，或上或下，不能自主。约有一刻，摇摇欲坠。
久之坠地，举目一视，大第在尔，楼台亭阁，排列其间。狐惑曰： 是必观也。吾兄弟可同入内，歇息片刻。 狐疑曰： 如此甚好。 重门刚入，狐疑曰： 是第模样依稀，似曾住过者。 狐惑曰： 我亦作是想耳。 狐疑曰： 从师云游，无地不到，所历观剎以及村落，难以枚举，恐是当年曾住之区，亦未可料。
试入内面视之。 言已，由左转入，乃花卉一园。时正秋中，桂香飘拂。二狐遍游园内，尽情玩赏。
游至园右，忽见侧门开处，一及笄女子身着淡红衣服，美艳无比，轻移莲步，竟入园中。见得二狐，频频嘱目。良久，娇声询曰： 尔狐郎耶？ 二狐惊曰： 女娘为谁？何能识吾兄弟？ 女娘曰： 郎君何竟忘却？吾家姓蔡，父为侍郎，前数年间，狐郎弟兄暗与妾身结为夫妇。自从那夜来一道士，施下法术，将郎收去，妾心如割，日日悲啼，盼望至今，终是雁断天边影。何期今日相会花园，快快同入兰房，以续旧好。 二狐曰： 吾兄弟自投三缄师尊，日以习道为事，一切障眼之物，毫非所贪。女娘速归，休复以痴情迷我。 女娘曰： 妾系郎君昔日所配，非同强认，尔兄弟即不居此，亦宜念昔日恩爱，同入妾室，相谈数语，妾始甘心。 所言至斯，泪落如豆。
咽喉耿耿，话已难言。狐疑曰： 女娘自便，吾弟兄不是当年酷好淫逸。此时只争一刻火候，已有飞升之望。尚将从前过失悔不胜悔，敢再失足坠入孽海乎？ 女娘见不允所说，轻轻踱到身旁，两手牵着二狐之衣，百般献媚。二狐此际心几欲动，幸道根坚固，诳之曰： 女娘不必紧牵吾衣，可先入兰房，将酒宴排齐，吾兄弟自来同尔一乐。 女娘闻言撒手，遂去排宴，以款二狐。
谁知二狐诳脱女娘，疾向园门逞步而出。恰被侍郎所见，吼令侍从拿下。一时家仆如狼似虎，凶狠而至。或持绳索，或执刀斧，当将二狐捆束，抬到厅中，侍郎坐于几上，怒目詈曰： 何方野道入吾园内，所为何情？ 二狐曰： 吾弟兄被狂风飘卷，坠落于此。其入大人园内者，误认府第为观剎也。望大人恩施格外，释弟兄归去，德戴不忘。 侍郎吼曰： 吾生平所恶者，即是尔等游手好闲，假道惑众之流。左右与吾吊在西廊，皮鞭三百！ 左右如命，刚欲举鞭相击，倏然外面报有客至。侍郎顾谓家仆曰： 吾出外迎客，不暇击兹野道。尔等在此好好看守，待客去后，再来鞭之！ 言毕而出。家仆辈遂将廊门紧闭，坐地看守。二狐无可为计，欲试移步换形之法，以脱此难，孰知累试无效，反觉遍体被索紧勒，痛楚难禁，因而不住呻吟。
久之，家仆散去，廊东门帘响处，来一小小丫结到廊内探取盥器，闻得呻吟惨切，近而视曰： 尔狐姑父耶？ 二狐举目望之，乃蔡女房中使女翠兰也。忙哀乞曰： 小姑姑快将吾弟兄释下。 丫结曰： 吾不敢释尔。尔且忍耐，待吾入内禀之姑娘。 去不移时，出谓二狐曰： 姑娘有言，尔如仍修旧好，自有妙策救尔；其如不许，尔兄弟命必丧于兹。 二狐诳曰： 事到如今，尚有何说。速放吾下，愿配尔姑娘焉。 丫结闻说，又复入内，良久乃出，曰： 姑娘恐尔诳彼，得解释后乘风而逃。 二狐连声曰： 不能，不能。 丫结曰： 如是，姑娘已禀老夫人，夫人禀于侍郎，侍郎喜，即在本府成就良缘。俟客去时，便来释尔。 言已，竟入内面。
二狐愈吊愈疼，呻吟之声直达府外。俟到夕阳西坠，人声嘈杂，廊门已开。仆婢数十人立于两旁，侍郎正中坐定，欣然而询二狐曰： 闻尔兄弟暗配吾女已十多年，但出于私，非属正道。今吾作主，愿将妞妞配尔兄弟，何如？ 二狐曰： 前者系吾不知，任意糊混。今习大道，何敢再入卑污？伏冀垂怜，念吾修炼之苦。 侍郎曰： 吾以一女而配汝兄弟，是羞于自荐也。尔反推却，吾之颜面何存？左右前来，与吾速速鞭死，抛诸枯井，以了两次被彼受辱之报焉！ 仆人诺，持鞭近前，将欲击矣。私谓二狐曰： 尔等何蠢？如其意顺大人，非但可免鞭抽，亦且享福无穷，何者不美？ 二狐曰： 宁死于鞭，誓不坠此孽海。 仆人曰： 尔既不受抬举，休怪吾之不仁。 遂举皮鞭，力抽数十。二狐痛极而醒，尚在讲道台前。三缄喜曰： 不蹈前车爱道深，宁从一死不从生；野狐惰性能如此，愧煞而今世上人。 赞已，仍命二狐归庐习道。
恰值凤女来讲道台，欲询明堂关元何以相通之说。三缄持镜照去，倏被狂风一拂，竟将身躯吹起，不偏不倚，附于云溪镇前。凤女暗思： 云溪镇历铁马溪不远，久未见此故巢，不免去到溪头，望望风景。 及到是溪，只见水浪滔滔，水光滟滟，长天一色，入目爽心。望未逾时，忽然水面出一丫结，立于波间。凤女视之，乃当年在宫伏侍之爱奴也。方欲抽身，以免缠扰，殊意爱奴早已瞥见，即上波上呼曰： 虾姑何往？婢子多年未见，眼泪久已流干。 凤女曰： 吾去从师习道，何暇归里与尔辈相晤乎？ 爱奴曰： 姑娘即不恋及婢子，独不念虾宫父母耶？ 凤女曰： 非不念之，奈道未习成，不敢归宁耳。 爱奴曰： 姑娘可暂回宫去，以慰虾公虾母朝日悬望之心。 凤女曰： 尔归代为禀告，言吾习道将成。如得飞升，何患不能团聚？ 言方到此，虾母亦冲波而来。凤女只得下溪与母相见，虾母遂命车驾接凤女回宫。凤女不敢违，随母上车，刚到宫门，虾公一出，接着凤女，同入宫中。


黄河岛赤鲤为害泥丸国白凤衔珠
万仞山东，其地近海，由海分派，中有黄河。河水右浊左清，直到尾闾关而止。河中怪物不一，而其尤者，阙惟赤鲤，或时兴云吐雾，则天地迷漫；或时走石飞沙，则居民死丧。威名久播，无有能敌之者。紫霞真人云头遥视，见三缄主仆绕山东行，恐彼误至黄河为赤鲤所害，忙呼复礼子曰： 黄河中赤鲤肆虐，因地近海岛，上天宽恕，未克加诛。师遣尔下得凡界，化为三缄，彼如近尔身边，可将如意金钩擒之。 复礼子曰： 闻得赤鲤法力甚高，如不能擒，又将何以避其锋锐？ 紫霞曰： 尔若力不胜时，为师自来相助。 复礼子曰： 师既遣虚无子脱胎阐道，胡弗传彼道法以护其躯？若于所行地方在在维持，倘不及防，恐将仙根坠落矣。 紫霞曰： 师非不欲传彼一二，奈磨砺尚浅，未可任受，再使凡躯锻炼数年，自有传授之日，今则非其时也。尔可速往，以擒赤鲤焉。 复礼子领命，乘云向空而去。
海岛之右，有洞曰 梦仙 ，内一鹿妖其中修道。岛左遂心洞，有蟹妖三四，常相往来。一日，四妖同至梦仙洞内，谓鹿妖曰： 紫霞真人命虚无子临凡阐道，宜也。而乃护卫门徒，频诛妖部，吾等心甚不服，久欲复仇，奈彼法力无穷，小小妖群非其所敌。昨日吾兄弟云游万仞，倏见清气起自山麓，竟至光耀洞盘结不散，知有上仙下世，恐触其怒，必死于宝器之中，因驾妖风徐徐而坠。二弟蟹虎胆粗，吾等鼍更再报，化为蛱蝶飞至洞前详视其人，正虚无降世脱胎换骨之三缄也。虎喜甚，即欲吞噬其魂魄，无如清虚、凌虚、碧虚三真人正于梦里传功，身不敢近。 鹿妖曰： 所传何道，尔知之乎？ 蟹豹曰： 闻得清虚坐于铁鼎，凌虚、碧虚坐于鼎之左右。其所传者谅清心法耳。 鹿妖曰： 后又如何？ 豹曰： 虎弟暗退，候其出洞噬之，早为凌虚所见，口嘘清气，万道金光，虎畏急逃，金光驰追不舍，虎无奈竟入海底，其光始收。归来商于吾等，欲乘隙以吞三缄，转思彼有护持，吾弟兄法力低微，何能与敌？故特来洞府约及鹿兄。
鹿妖曰： 各修各道，正自为正，邪自为邪，奚必彼此相戕以成仇敌？ 蟹龙曰： 邪道得以逞其势者，以正道不明也。所以道宜阐明，俾邪道删除殆尽。正道一明，则邪道必败。鹿兄何不力助一臂，先除阐道之人。其人既除，彼如再遣仙真投生凡尘，邪道又多行数十年矣。 鹿妖曰： 尔昆仲所言，意皆卫乎妖部，但吾成精日浅，不过仅化人身，其实法力毫无，焉能助力蟹兄？欲灭阐道之士，惟黄河赤鲤变化无穷，可敌天仙，尔求助之，三缄凡躯不患不丧。 蟹虎曰： 非兄言及，吾辈几忘，兄能与吾同向黄河一往否？ 鹿妖曰： 可。 四蟹于是与同鹿妖乘风直到河岸，岸上黑雾如漆，不辨东南。蟹虎举动两钳，破雾而入。只见人身鱼首小妖数百，各执兵器向岸吼曰： 是何妖怪，敢破吾雾，独不畏赤鲤大王乎？ 蟹虎曰： 尔呼赤鲤为王，其殆彼之侍从欤？ 群妖同声应曰： 然。 蟹虎曰： 如是休为争斗，吾等正祈尔之大王而来也，敢烦众兄为我相通一语。
群妖闻说，齐入黄河。
不逾时，群妖破浪拥卫赤鲤立于波间，万道红霞闪灼不定。
蟹虎稽首再拜，跪于其前。赤鲤曰： 尔属何妖，擅破吾雾？ 蟹虎曰： 吾族蟹氏，序居第二，名虎。 赤鲤曰： 来此何求？ 蟹虎曰： 紫霞真人任肩阐道，命虚无子临凡脱化，号曰三缄，凡妖部中无不欲噬其躯以助成仙之品，而紫霞累施法力，诛及妖部，群妖争斗不胜，死丧甚多。今三缄游于万仞，为吾所见，意欲往诛彼命，又恐其力不敌，难与争锋。素闻大王道高法妙，因不辞步履来祈助之。倘将三缄诛后，不惟为群妖吐气，而于大王升仙之路亦不无小补焉。 赤鲤闻之，喜曰： 欲诛三缄，其计安在？ 蟹虎曰： 俟其身至河岸，诛之自易耳。 赤鲤曰： 黄河险地，岂肯来兹，不若于万仞山之东隅，化一兰若，尔等化为老道，乘势诱之。待彼到时，出其不意，举口吞噬，是亦费力少而成功多也。 四蟹聆言，乘风速去，鹿妖、赤鲤在后缓行。行至东隅，兰若已化就矣。
是时，复礼子化作三缄扬鞭而至，慧目遥视，兰若内黑雾盘结，知是赤鲤统领群妖以候三缄。于是策马前进，竟到兰若假问途程。四蟹苦留入庙，献茗后款以斋筵。复礼子身刚入座，赤鲤卷起妖风，突至席前，骂曰： 小小年华，即欲阐道耶？待吾吞之，以供一饱。
复礼子不答，暗以如意金钩麾去。赤鲤骇转自欲逃，早被金钩勾着矣。群妖上前，各显法力。复礼子正难相敌，紫霞、清虚骤至，群妖四散焉。复礼子当请紫霞发落赤鲤。紫霞曰： 赤鲤为妖，害及黄河居民无算，可命五雷击之。 清虚曰： 赤鲤之罪理应当诛，不如释归以待后用。 紫霞诺，谓赤鲤曰： 释尔归洞，须易辙改弦，毋得再害世人，他年自不尔负。 赤鲤谢去，仍含怒气，吐雾遮天。紫霞曰： 赤鲤心尚不服，吾必遣将招回，诛此恶妖，以除后患。 清虚曰： 化外野精，焉能一拘而服？如再作厉，擒获时惟开以言词，令彼积愧生悔，方能心悦诚服而为我用。譬诸铜头厉鬼已擒获二次，顽梗依然，可知以力服人，非心服也。 紫霞曰： 如是急返云车，以俟异日。 清虚曰： 然。 遂各乘云归于仙府。
猴山洞里云衣真人一日身登聚仙台，招诸弟子曰： 紫霞为阐大道，命虚无子脱胎临凡，水怪山精累累缠扰，虽清虚、凌虚、碧虚等功传首步，而三缄未能领略，惟风尘仆仆，以访友为心，不知七窍原为败道临凡，群仙焉能使之相遇？尔等可于绿林庄前化一茅庵，三缄至斯，吾将传以一二护身之道。 言犹未已，台下脾梦子答曰： 欲卫道躯，必资法术，师欲传彼一二，其理固宜，然彼自有师，何劳旁代？ 云衣曰： 阐此大道，为醒世迷，以广仙班，吾辈卫之，上天亦甚乐耳。 脾梦子曰： 彼如能受，不枉师心劳苦，如弗能受，不几空耗神气乎？ 云衣曰： 彼能受耶？道如阐明，功归吾辈，若弗能受，吾心已尽矣，岂可坐观成败，而不为之一助乎？ 脾梦子闻言甚合，缓整仙威，约及道弟道兄并驾云车，直向绿林庄而坠。口嘘清气，顷将此庄化为若大道庵。云衣真人祥光一展，来至庵内，独坐瞑然。无何，泥丸冲动，轻清之气结成一坊，坠于庄前，上现 泥丸国 三大金字。诸弟子见而禀之，云衣曰： 即此已知三缄终为阐道之人，故能成此佳兆，尔等各整精神以待。 诸子应诺，环侍而候。
三缄自光耀洞中止宿一宵，又向前进，暗想： 老道梦中所传，虽常持能定心猿，总弗能凝神炼气。 心甚不乐，懒举征鞭。仆见而谓之曰： 公子近日何思何虑，大减形容？ 三缄曰： 吾无思虑，形容何减乎？ 仆曰： 公子访友多年，未能觌面，究不知世有七窍其人否。纵有其人，一在天涯，一在地角，恐虚费岁月，难以相逢，如或逢之，未必即成大道。况历稽往古，圣神仙佛，孝居第一，主公主母桑榆已迫，倘在外访友不计春秋，兼之途程愈去愈远，椿萱亦或凋谢，大道即成，孝行有亏，不无所缺矣。仆见世之求道者，置双亲而不顾，抛兄弟妻子而远行，废却人伦，入山不返。究其结局，犹是凡夫，甚有或在深林为虎狼所噬，否则欲归闾里，自觉无颜。其始也为求仙而去，其终也一无所成。以仆思之，何若庭帏株守，尽其子职，成一有死有生之神仙乎？ 三缄曰： 尔言极是，奈何已出征途，再访数旬，如弗遇时，遂归奉亲，永不复出。 仆曰： 今正夏矣，熏风南来，可觅一纳凉之区，以避炎热。 三缄曰： 前面修竹茂林，堪为避暑，尔其往视，谅有大第于其间。 仆去移时，反告曰： 茂林中大第一座，红窗遥映，万瓦鳞鳞，不问而知为道庵也。 三缄喜曰： 有此道庵，或良友在兹，亦未可料。 仆曰： 友即不逢，若得明师指以大道，其胜良友不亦多乎？ 三缄曰： 如是尔可前导，待吾驱动征车。 行不片时，大坊在即。三缄仰视已，谓其仆曰： 此泥丸国也。吾等既入异国，宜自谨慎，不可言访友而至，只云贸易而来。 仆诺，由坊直达。
已近庵门，门外石阶坐一老道，见三缄主仆而询曰： 尔何来？ 三缄曰： 吾贸易江湖，特来贵地发货者。 老道曰： 所发何货？ 三缄不能答。其仆从旁应曰： 看贵地所重何货，然后贩而转售之也。 老道笑曰： 尔欲访友耳，何诳吾？
然既至斯，可入庵中一驻其足。 三缄拜而后入。老道烹茗煮酒，款待主仆毕，天色已晚，鸣钟击鼓，各殿焚檀。夜静之余，始导三缄于密室。牀榻精洁，地无纤尘。老道交谈数言，谓三缄曰： 鞍马劳顿，可以卧矣。 言罢而出。
三缄卧室二更，口焦思饮，遍觅斗室，茶缶之器绝无。度出室来，转至西角，见一老道执扇拂炉。三缄近前，低声询曰： 茗可烹熟乎？ 老道曰： 尔思饮耶？ 三缄曰： 夜承筵馔，口焦甚急，道长有茗，祈赐一盏以解之。 老道欣然曰： 吾庵虽小，不断炉烟，美茶如雀舌、龙团，瓶中常有。尔既思饮，来，来！ 遂执瓶茶倾于盏内。三缄连吸数盏，其渴始解焉。老道曰： 尔饮如意乎？ 三缄曰： 承道长所赐，己如意矣。 老道曰： 知尔行路辛苦，可仍就榻。 三缄曰： 吾为大道焦思，卧不成眠，就榻无益。敢问道长，是国也，胡以泥丸名之？ 老道曰： 此地人习大道，安炉定鼎，炼气凝神，结就婴儿，神从泥丸宫出，上朝天阙，封为仙品，以此故名。 三缄曰： 结此婴儿，有甚法乎？ 老道曰： 能用苦功，婴儿自结。 三缄曰： 功如何用？ 老道曰： 先清乃心，心清而后神凝，继固其精，精固然后气炼。炼气归神，内功既足，炉内药料取诸当躬，自然结胎而婴儿成矣。层次井井。然此非一朝一夕所能，必赖有恒久之志，若志无恒久，其道断不能成。 三缄再拜稽首，曰： 真吾师也，弟子访友数年，奔走徒劳，毫无所得，兹非道长指其一二，将终身为道外人矣。恳祈不吝指陈，弟子愿铸金以事。 老道曰： 吾亦初入此门者，仙师犹在上宫尔，随吾晤之，自有指示。 三缄喜，果随之入。
直上数层，乃到中堂，内一老道低眉趺坐。三缄跪地逾时，如未见之，方欲求前老道一为代禀，则已瞑然。三缄欲起不能，欲不起而不得，心思甫乱。老道忽然倒地，化为猛虎，舞爪张牙。三缄心虽畏之，而不敢逃。猛虎去后，门外一物飞来，坠地如虹，辗转化为巨蟒，先以尾绕三缄之项，继以首舐其口鼻。
三缄心心在道，任其作弄，久之不见，老道趺坐如前。复跪更许，老道始开目睨视曰： 尔为谁？跪求何事？ 三缄曰： 弟子三缄，特求吾师指点大道耳。 老道曰： 道在尔躬，何问乎人？ 三缄曰： 弟子愚昧无知，不知道之所造，求师步步相引，俾弟子时而习之。如得功成，皆师赐也。老道曰： 尔欲求道，尔知有恒为作圣之基乎？常见世人始而求道心切，赴汤蹈火似亦不辞，继受折磨，则半途而废，此所以求道多而成功者少也。 三缄曰： 弟子一心求道，即赴汤蹈火不能弃焉。 老道曰： 如是，尔随为师入此斗室，秘传一二与尔习之。 三缄起，随老道入。
老道曰： 吾之传道与他人异。异者何？先有以试之也。 三缄曰： 师以何者试弟子哉？ 老说曰： 此室斗拱之上，有木雕白凤一只，尔拜得身离斗拱，能舞能飞，其道可传。如拜不下时，再归家庭，敦尔伦纪，他日复游此地，吾方传焉。所试如斯，尔心愿否？ 三缄曰： 愿。 老道于是退出室外。三缄遵命向凤而拜，约拜数百，而白凤依然。三缄暗思： 凤乃木雕，何能起舞，此必老道试吾求道之念诚与不诚也。且颇一夜功夫，竭力拜之。 拜至千拜，将有欲动之势；复拜千拜，似有欲飞之形；拜至数千，虽能行走，不能飞舞，竟拜至数万拜，始展两翼下于斗拱，飞舞室内。飞舞已倦，仍住故处，昂首而鸣。鸣至数十声，口吐一珠，晶莹可爱。
三缄拜舞愈急，其珠忽坠于怀，闪烁光明，圆转不止，三缄暗暗称奇。老道入室，笑曰： 白凤赐珠，尔何不拾？ 三缄拾得，两手捧定，复跪于老道之前。老道曰： 吾因尔任肩阐道，影只形单，遇水怪山精，不能相敌，故于今夕特赐是珠，尔其好好珍藏，以为防身至宝。 三缄曰： 一珠极小，有何奇异可以防身？ 老道曰： 是珠名为电光，佩诸身旁，怪不敢近。倘遇妖魔之法力绝大者以珠抛之，自有千百神祗诛以雷斧。尔何轻视谓为无奇？若非求道心虔，定不滥予也。 三缄闻之，百拜稽首曰： 承师盛德，恳其留名，好待他年尸位而祝。 老道曰： 吾非他，云衣子其道号也。尔道成时，自有相逢之日。 言罢渺然。
三缄极目外望，天已晓矣。左右周视，乃在修竹之下，道庵一切化为乌有。忙呼仆人，出得茂林，前途再进。